
Sherlock Holmes v Poľsku

Nejde pravda, o ozajstného, neožil z detektívnych poviedok Conana Doyla a neprišiel zo svojho bytu (Londýn, Baker Street 221), kam mu vraj ešte dodnes posielajú listy, aby chodil po Poľsku, rozdával autogramy a poskytoval novinárom interview. Ide o poľskú detektívku posledných rokov – to po prvé – a po druhé, ide o Zbigniewa Kubikowského, ktorý sa načas podobral na úlohu Sherlocka Holmsa a vypátral koľko diel toho žánru vyšlo v posledných piatich-šiestich rokoch v Poľsku, prečítal ich, roztriedil, rozanalyzoval, urobil štatistiku, potom zovšeobecnil a napokon koncom minulého roka uverejnil v týždenníku Zycie literackie.

A našich čitateľov iste bude zaujímať, ako je to s detektívkou v Poľsku.

Z. Kubikowski napočítal, že v posledných piatich-šiestich rokoch vyšlo v Poľsku 105 detektívok. Nie je to; však číslo úplné, pretože autor článku si nevšímal romány, ktoré vychádzali v časopisoch na pokračovanie, ale len knižné vydania, a okrem toho – ako sám vraví – mohli mu i niektoré tituly uniknúť. Z tých 105 kníh bolo 65 od pôvodných autorov. Aj jedno, aj druhé sú čísla vysoké, najmä keď uvážime, že to všetko vyšlo popri inej dobrodružnej literatúre.

Kubikowski si najprv všíma žáner, v ktorom sa objavilo najviacej diel, rozoberá najprv tzv. román policajný, totiž „milicyjný“ (v Poľsku sa bezpečnosť volá milícia). Patrí sa, aby sme našim čitateľom vysvetlili, o aký román to ide. Námetom bývajú krádeže, pašeráctvo, obchod valutami, podvody, teda to, o čom píše zväčša aj tlač. Stredobodom nie je zločin, spáchaný ako dôsledok krajných náruživostí, charakteristických pre tzv. román s tajomstvom, o ktorom budeme hovoriť neskôr (žiarlivosť, pomsta atď.). Jeho hrdinom je dôstojník bezpečnosti a bezpečnostný aparát: operačné skupiny, nadriadený a podriadený hlavnej postavy. Policajný román sa opiera o reálie a miestami nestráca ani reportážne prvky. Pre toto všetko je to žáner, ktorý spĺňa jednu z podstatných podmienok, akú dnes staviame pred detektívnu literatúru: zachováva úzky zväzok so skutočnosťou, vyplýva zo špecifických zvláštností kriminálnej služby tej-ktorej krajiny.

Základy policajného románu v Poľsku položil Adam Piwowarczyk svojim cyklom rozprávaní kapitána Gleba (Staré hodinky, Kráľovná – vyšla ako 49. číslo DR, Maškary). Hneď po jeho stopách šla Anna Klodziňska (Vyšetruje poručík Szczesny, Zlatá náramnica. Striebristá smrť a iné). Dnes, 5 – 6 rokov od svojho vzniku, reprezentuje tento žáner viacero autorov, ktorí sa mu výhradne venujú, a mnoho románov dobrej úrovne, vychádzajúcich vo veľkých nákladoch. O tom, či sú naozaj kvalitné, najlepšie presvedčí čitateľov román, ktorý uverejňujeme v tomto čísle nášho mesačníka, a ktorý tiež patrí medzi policajné romány. Kubikowski však tomuto žánru jednako vyčíta, že niektorí autori v snahe dodať rozprávaniu čo najautentickejší ráz, často upadajú do bezfarebného opisovania a nuda potom väzí v samotnej koncepcii diela.

Keď naši čitatelia obrátia poslednú stránku románu Čierny mercedes, iste nám dajú za pravdu, že Kubikowského výčitky sa naň vonkoncom nevzťahujú. Pretože román upúta hneď od prvej strany aj najnáročnejšieho milovníka dobrodružnej literatúry a napätie ho bude držať až do konca. A pritom je to román napísaný veľmi kultivovane.

Za najlepšie diela policajného románu pokladá Z. Kubikowski romány Edmunda Niziurského (Eskulapov prístav – vyšlo aj v Čechách, a Päť manekýnov), ktoré ešte najviac oplývajú nenásilným humorom. Zvlášť sa zmieňuje aj o románe Smaragdová záhada od Blahiju a Vesta nepozná ľútosť od Kozakiewicza.

Oproti policajnému románu stojí román z prostredia – ako to nazýva Kubikowski – kde hrdinom alebo rozprávačom je človek náhodne zapletený do kriminálneho prípadu, akýsi detektív-amatér. Zločin sa tu stáva v určitom uzavretom, normálne fungujúcom prostredí a je svedectvom jeho utajovanej choroby (K. Korkozowicz Tretia raketa, J. Putrament Strašidlá v Biesale, K. Deuter Deviate rameno osmonoha a iné). Tento žáner otvára nové možnosti ako rozvíjať dej, umožňuje originálne spracovať román. I tento žáner má v Poľsku pomerne veľa zástancov.

Tretím druhom detektívnej literatúry, ktorý sa rozvinul v poslednom čase v Poľsku, je román s tajomstvom. Tu je záhada jediným cieľom i motiváciou deja. Merítkom jeho kvality, hodnoty je čím najväčšia presnosť. Čistý, vyhranený román s tajomstvom predstavuje Guzyho Bronzová Venuša, Dudzikova a Majchrzakova Smrť v galérii. 

O kriminálnej reportáži Kubikowski konštatuje, že sa iba začína rozvíjať, hoci je to žáner, ktorý má všetky predpoklady úspešne sa rozšíriť. Hodnotu kriminálnej reportáže určujú predovšetkým dva momenty: dokumentárny​, kde rozhoduje autentičnosť a pravdivosť opisu, a moment literárny, kde zásadnú úlohu hrá kultúra rozprávania, stupňovanie efektu. Najtalentovanejším autorom tohto žánru je nepochybne K. Ka​kolewski (Knieža podvodov). Hodnotu dokumentárnu majú kriminálne reportáže Jacka Wolowského (Heslo: Prášok na pranie a iné). 

A nakoniec článku trochu štatistiky. V Poľsku prelozili v posledných 5-6 rokoch 40 detektívnych románov, čo predstavuje 38 percent celej produkcie. Z žijúcich i nežijúcich "klasikov" detektívky treba spomenúť: 5 zväzkov Conana Doyla, 7 A. Christie, 2 Biggersa a po jednom Collinsa, Gaboriau, Leblanca, Chestertona, Simenona, Lerouxa a iných. Gardner, Cheyney, Chandler, Quentin sú zastúpení jedným románom.  

– A… áno, áno, áno… 17… áno, áno, áno, 99… Nerozumiem… hej, hej, hej… Hneď… 06, 26, 86… áno, áno… 24… áno… Koľko?… 25… Hej, áno… V poriadku. Prevzala Walczaková.

Vyzerala unavená. Bledú tvár zvýrazňovali čierne, ligotavé vlasy. Zhrnula popísané papiere a dosť neochotne pozrela na mladého muža, čo sa hodnú chvíľu energicky domáhal spojenia so Štetínom.

Zazvonil telefón. Službukonajúci poddôstojník zdvihol počúvadlo.

Milícia. Počujem. Opitý vodič vystrája pred kinom Mazowsze? Hej, viem, na Kasprzakovej. Hneď vyšetríme. Zložte, prosím.

O chvíľu zase telefón. Ruvačka na rohu Tržnej a Wilenskej. Prípad ide likvidovať zalarmovaný rádiovoz. Znova sa rozlieha cengot telefónu. Výtržnosť v reštaurácii na Mokotówe. Ozýva sa druhý, tretí, štvrtý, piaty aparát. Akási žena z Wolskej ušla pred opitým mužom. Na Železnej chuligáni prepadli taxikára. V bare na Chladnej opilec pichol nožom čašníka. Na Wierzbne zavraždili prostitútku. A tak ustavične, dňom i nocou. Z celého mesta dolieha volanie o pomoc, o záchranu. 6-24-24. Hlas službukonajúceho poddôstojníka je unavený.

– Milícia. Počujem… Zariadime… Zistíme… Prerušte spojenie, prosím.

Telefóny vyzerajú ako húf čiernych korytnačiek.

Vstúpil vysoký, štíhly muž v hnedom zvrchníku. Tmavé, jemne zvlnené vlasy, vysoké čelo, úzke oči s chladným, skúmavým pohľadom, rovný, trošičku priširoký nos a ostro krojená brada.

Seržant pri telefóne sa priateľsky usmial.

– Vitaj, Štefan. Ty si ešte vo Varšave?

– Odchádzam dnes v noci do Zakopaného. Prišiel som sa rozlúčiť.

– Nadlho ideš?

– Na dva týždne. Chcel som mesiac, ale nešlo to.

– I dva týždne sú dobré. Odpočinieš si.

– Je dnes rušno?

Miesto odpovede jedna z čiernych korytnačiek sa ozvala ako na poplach.

– Milícia. Počujem. – Chvíľu bolo ticho. Seržant Stodolak si netrpezlivo prihladil už hodne prešedivené vlasy. – Už som vám povedal, že milícia sa takým niečím nezapodieva. Obráťte sa na lekára. A neblokujte linku, prosím. Zložte.

Energicky zložené slúchadlo buchlo trochu prihlasno.

– Kto to bol?

– Ale akási bláznivá baba. Hysterička. Už druhý raz ma tu otravuje.

– Čo chce?

Stodolak neochotne mykol plecom.

– Čo ja viem. Čosi ju znervózňuje, znepokojuje, čohosi sa vraj bojí. Ako by sme nemali iné starosti, len upokojovať nervózne baby. Povedal som jej, aby šla k lekárovi.

– Rád by som sa bol s ňou pozhováral. Škoda.

– Nemáš čo ľutovať.

Telefón sa ozval poznove, hlasito, nástojčivo.

– Milícia. Počujem. – Seržant prikryl mikrofón dlaňou. – Zase ona. Dám ti ju, ak chceš.

– Haló, tu poručík Downar. Nech sa páči!

Rozprávala chvatne, trochu nesúvisle, akoby sa bála, že zložia slúchadlo nanovo. Z jej hlasu bolo badať veľké vzrušenie.

– Pán poručík… prepáčte, že unúvam… ale… Naozaj neviem, ako to povedať… Cítim, že mi hrozí nebezpečenstvo. Neviem, na koho sa obrátiť, nuž volám vás. Rada by som…

– O akom nebezpečenstve vravíte? Čo sa stalo?

– Nie, nie, nestalo sa nič, to jest ešte sa nestalo. Ale… ale sa bojím, veľmi sa bojím. Bola by som vám povďačná… keby ste prišli láskave ku mne. – Posledné slová zazneli tichšie, prosebne.

– Dobre, – povedal Downar. – Prídem. Dajte mi adresu, prosím. – Vybral pero, poznačil si a zložil slúchadlo. Obrátil sa k Stodolakovi. – Môžete mi dať voz?

Seržant pozrel naň prekvapený.

– Naozaj chceš ísť k tej hysteričke?

– Áno. Zistím, o čo ide. Možno je to naozaj hysterička a možno…

– Veď cestuješ.

– Do pol jednej mám kedy. Stačím ešte navštíviť pani Jarzęckú. Batožinu mám už na stanici. – Poskladal ceduľku a vsunul do vrecka. – No čo? Vezme ma niekto na Mokotów?

– Pravdaže. Sikora ťa zavezie. Ale čudujem sa, že sa ti chce.

Downar sa usmial. Keď sa smial, chladná, prísna tvár mu zaraz nadobúdala akýsi teplý, srdečný výraz. Povedal:

– Ak môžeš upokojiť nervóznu ženu, prečo by si to neurobil?

– Zmeníš mienku, ak uvidíš starú bosorku, – zahundral Stodolak.

Cestou na Mokotów zachvátili Downara pochybnosti. Má to vôbec zmysel? Nestráca zbytočne čas? Stodolak má vari pravdu. Akási hysterická baba. Ani by vlastne nebol tomu celému venoval pozornosť, keby… keby v jej hlase nebolo čosi, čo mu kázalo ísť. Predstavoval si, ako asi vyzerá. Neveril, že je stará a škaredá. Stodolakova mienka, nevedno prečo, nezdala sa mu pravdepodobná. A možno sa rozvinie z toho dáka romantická príhoda? Usmial sa. „Vidieť, že idem na dovolenku,“ pomyslel si.

Sikora zabrzdil. Ubitý sneh zavržďal pod pneumatikami.

– Mám vás počkať?

– Nie. Vráťte sa na veliteľstvo. Česť!

Ulica bola prázdna. Len uzimený pes obskakoval okolo plota. Ďalej za ohradou stála vila.

Downar si znova pozrel číslo domu a posotil železnú bránku. Zahrdzavené pánty nepríjemne zaškrípali.

Tri schodíky viedli na malý výstupok. Z drsného sivého múra trčal čierny bakelitový gombík.

Zvonec sa prenikavo rozľahol hlbokou tíšinou v dome. Iba po hodnej chvíli sa otvorili dvere a na kamenný výstupok padol chumáč svetla.

Downar naddvihol klobúk.

– Dobrý večer. Chcel by som hovoriť s pani Jarzęckou.

– Ja som to. Poručík Downar, však? Ďakujem, že ste prišli.

Nie, nebola to stará bosorka. Bledú, veľmi peknú tvár obtáčali husté svetlé vlasy. Veľké čierne oči mali teplý, zamatový lesk. Úzke pery so zotretým rúžom boli bledé.

Downar vošiel do haly a zložil si plášť. Hľadela na neho pozorne.

– Prosím, nech sa páči do mojej izby.

Po schodoch zo svetlého dreva vyšli na prvé poschodie.

Lampa s veľkým tienidlom rozlievala mierne pomarančové svetlo. Temný nádych nábytku oživovali pestrými škvrnami farbisté väzby kníh.

Jarzęcká ponúkla hosťovi kreslo a prisunula okrúhly mahagónový stolík.

– Vypijete si niečo? Koňak? Vermút?

Downar potriasol hlavou.

– Nie. Ďakujem.

Nenaliehala. Sadla si naproti nemu a čiahla po cigaretách. Zbadal, že veľký krištáľový popolník bol plný obhorkov, na ktorých sa červeneli stopy po rúži.

Chvíľu bolo trápne ticho. Downarov zrak utkvel na tmavom jantárovom náhrdelníku, ktorý výborne pristal k elegantným sivým šatám. Čakal.

Nervózne si zapálila cigaretu a zvraštila obrvy. Hlboko vtiahla dym.

– Som vám veľmi povďačná, že ste prišli. Hádam sa vám aj zdalo čudné, že som telefonovala. Ale verte mi, raz som nevedela, na koho sa obrátiť. Lebo… ako vidíte… žijem sama, mám málo známych, nuž… Neviem, ako by som vám to všetko vysvetlila… Nemyslite si, že som nejaká nenormálna… hystericky, že si čosi navrávam. – Rozprávala vzrušene, trochu zadychčaná.

Downar pozorne načúval. Nedal najavo ani máčny mak netrpezlivosti. Nevedel, čo si má myslieť o jej správaní.

– Spomínali ste, že sa bojíte hroziaceho nebezpečenstva. Mohli by ste to bližšie vysvetliť?

Zopäla ruky a prelamovala si prsty v kĺboch.

– Vlastne… nemôžem povedať nič konkrétneho, ale celkom jasne cítim, že mi hrozí strašné nebezpečenstva, že sa niečo stane, že… Zachráňte ma! Zaprisahám vás, zachráňte ma!

Downar si zapálil cigaretu.

– Preto som tu, aby som vám pomohol, – tíšil ju. – Ale uznajte, že ma staviate do dosť ťažkej situácie. Čo môžem podniknúť, keď mi nepoviete, o čo ide, čoho sa obávate. Pochopte, prosím, že vám nemôžem zaručiť bezpečnosť, ak sa so mnou úprimne nepozhovárate. Veď len nemôžem bez akýchkoľvek dôvodov obkolesiť dom milíciou.

Zahľadela sa kamsi poza neho.

– Máte pravdu, – povedala ticho. Prudko odvrátila tvár a zahryzla si do pery. Zdalo sa, že sa rozplače.

Downar si pritiahol kreslo bližšie a jemne ju chytil za ruku.

– Upokojte sa, prosím. Prečo sa tak znepokojujete? Prosili ste ma, aby som vás navštívil. Prišiel som teda a navrhujem, aby sme sa o všetkom pokojne pozhovárali. Sľubujem, že všetko, čo od vás počujem, ostane medzi nami. Urobím len to, čo je nevyhnutné pre vašu bezpečnosť. Prizrite sa mi dobre. Nemyslíte, že si zaslúžim trochu dôvery? – Hlas mu znel mäkko, srdečne.

Namáhavo pohla perami.

– Ste veľmi láskavý. Ďakujem vám.

Tuhšie jej stisol chladnú, spotenú dlaň.

– No a teraz mi porozprávajte, o čo ide, – povedal energickejšie.

Vybuchla v prudký, kŕčovitý plač.

– Nemôžem, nemôžem. Bojím sa… strašne sa bojím! Beda mi! Beda!

Downar hľadel na ňu bezradne. Uvažoval, či by predsa len nemal zavolať lekára.

Zrazu sa upokojila. Vytrhla si ruku z jeho dlane, rezko vstala z kresla a odbehla k malému baru.

– Vypijeme si niečo. Spraví nám to dobre.

Postavila na stôl kalíšky a náhlivo ich naplnila.

Ochutnal. Bol to kvalitný francúzsky koňak.

– Bývate tu celkom sama?

– Vlastne nie, ale teraz som sama. Môj muž odišiel včera na dovolenku do Zakopaného.

– A vás nechal tu samu.

Zmiatla sa. Zdvihla kalíšok a prezerala ho proti svetlu.

– Tak akosi.

– A či nemáte gazdinú?

– Akoby nie. Vybrala sa dakde. Myslím, že šla do Grochowa, k sestre.

– Tam aj prenocuje?

– Možno. Už je dosť neskoro.

Downar vybral tabatierku a zamyslene ju obracal v prstoch.

– Toto je vila s dvoma bytmi, však? A v tej druhej časti domu nebýva nikto? Nezbadal som, že by sa tam svietilo.

– Býval tam doktor Fechner. Odsťahovali sa pred týždňom. Teraz tu nebýva nikto.

– Nemáte nejakú priateľku, ktorá by dnes mohla u vás prenocovať?

– Telefonovala som Oľge, aby prišla ku mne, ale má chrípku, leží. S iným sa tak nepoznám. Veď len nemôžem… rozumiete?

Siahla po fľaške a naliala si.

– Prečo nepijete? Nechutí vám?

Usmial sa.

– Koňak je výborný. Ale zato sa nemusíme opiť. Triezvo musíme hľadať riešenie.

– Riešenie?

– No hej. Sedím u vás už dosť dlho a ešte som sa nič nedozvedel. Nemám veľa času, cestujem. Onedlho sa musím odporúčať. Nuž…

Nervózne ho chytila za ruku. Cítil, ako sa mu jej nechty zatínajú do kože.

– Noci sa bojím, strašlivo sa bojím noci.

Pokrčil plecami.

– Ako vám môžem pomôcť? Ak mi neprezradíte, čoho sa vlastne bojíte…

Nečakane vyskočila a vyjavene hľadela na dvere.

– Počujete? Idú! Idú!

Downar vstal a pudove si prešiel po vrecku s pištoľou.

– Kto ide? Nepočujem nič.

– Dolu sú! Už sú tamdolu! Zachráňte ma! Zachráňte ma! Nechcem umrieť! Nechcem, nechcem!

Pozrel na ňu. Zo široko roztvorených očú jej kričalo šialenstvo.

– Upokojte sa, prosím. Kým som tu, nehrozí vám nič. Počkajte, chvíľku, zídem dolu a pozriem, či naozaj vošiel niekto do domu.

– Ale nenecháte ma tu samu, pravda? Vrátite sa?

– Pravdaže sa vrátim.

Energicky podišiel ku dverám. Zaváhal. Vsunul ruku do vrecka a mocne stisol rukoväť pištole. Opanúvala ho zvláštna atmosféra osamelého domu. Stisol kľučku.

Prázdnu halu zaplavilo silné svetlo trojramenného lustra. Nebolo tam nikoho. Obozretne zišiel nadol, zastal a načúval. Ticho. Nazrel do jednej izby, potom do druhej, v ktorej stál rysovací stôl, a nato zašiel do kuchyne, kúpeľne i komôrky pre služobníctvo. Ani živej duše. Vrátil sa teda do haly. Vtom začul Slabý šuchot pri vchodových dverách. Ticho podišiel k vypínaču. Zhasil svetlo. Potom vyňal pištoľ, odsunul zástrčku a náhlym pohybom mykol kľučkou.

Pred dverami bol premrznutý pes, ten istý, ktorého videl na ulici. Pekný hnedý setter
.

Downar sa usmial. Chvatne skryl pištoľ a vpustil psa.

– Do čerta, – šomral, – ak tu posedím dlhšie, od strachu začnem strieľať do domácich zvierat.

Pomaly vyšiel hore schodmi. Hnevalo ho, že sa tak chytro dal opanovať atmosférou, ktorú tá hysterička vyvolala. Veď to nemalo zmysel.

Pani Jarzęcká si nalievala ďalší kalištek koňaku. Pozrel na ňu nevľúdne.

– V byte nikoho niet. To sa vám len zdalo, – povedal.

Znezrady vybuchla hlasitým smiechom. Smiala sa prudko, hlučne, bezmála kŕčovito. Oči sa jej ligotali. Slzy stekali po bledej, unavenej tvári.

Díval sa ako ohúrený. Nevedel, ako sa zachovať.

– Dať vám za pohár vody? – Opýtal sa.

Neprestala sa smiať.

– Hahaha… Ale som vás dostala
 Hahaha…

– Dobrý žart! Uznáte, že nie som zlá herečka. Mám talent, však? Hahaha… A vy ste mysleli, že sa naozaj… niečoho bojím, že počujem podozrivý šramot… Hahaha… Ach, či som sa pobavila! Prepáčte mi. Možno je to odo mňa nepekné, ale tak strašne som sa nudila… Prišlo mi na rozum zatelefonovať na milíciu. Aké má číslo? 6-24-24. však? No, už sa na mňa nehnevajte! Bol to trochu hlúpy žart. Uznám. Naliať vám ešte za kalištek koňaku? Na zmierenie.

Downar mlčal. Zapálil si cigaretu a ľahostajne sa obzeral po izbe. Zbadal, že prv celkom zavretý oblok bol odchýlený. Pani Jarzęcká zrejme chcela vyvetrať od dymu, pustiť čerstvého povetria.

Premohla záchvat smiechu a bedlivo sa mu prizerala. Iste súdila, že sa nazlostí a vyhreší ju, ba možno spíše protokoly.

Pozorne oklepal popol z cigarety a siahol po koňaku.

Ale nevypil. Pozvŕtal kalíšok v prstoch a postavil ho znova na stolík. Mlčky ju pozoroval.

Navonok vyzerala celkom pokojná. Usmievala sa. A jednako vybadal v jej správaní čosi veľmi násilného.

– Nič mi nepoviete? Nevyčítate mi, že som vás tak zdržala? Dúfam, že kvôli mne nezmeškáte vlak?

Vstal.

– Dovoľte, aby som sa rozlúčil. Urobil som všetko, aby som vám pomohol. Hoci neviem, či to bolo niečo platné.

– Dobrú noc, pán poručík. Prepáčte.

Uklonil sa. Vo dverách chvíľku akoby trochu váhavo postál. A vtedy sa mu zamarilo, že znova zazrel v jej očiach zdesenie.

– Dobrú noc. Nezabudnite dobre pozamykať za mnou, prosím.

Vietor ustal. Drobno a husto snežilo, konáre stromov zasypalo bielym páperím. Zďaleka sa ohlášal bzukot autobusu.

Na ulici nebolo živej duše. Downar pozrel na hodinky a náhlivo vykročil smerom na Pulavskú. Ustavične počul nervózny smiech Jarzęckej a škripot zhrdzavenej bránky. Dobrá nálada ho načisto prešla. Čudný rozhovor ho vyniesol z rovnováhy. Bol nespokojný sám so sebou. Nedokázal vyskúmať, čo sa v skutočnosti robilo v tej tajomnej vile, a či sa vôbec dačo robilo. Pani Jarzęcká nepochybne hrala akúsi komédiu, ale akú a prečo? Či bola úprimná na začiatku rozhovoru, a či pred odchodom? A načo to všetko? Bol to vari naozaj, iba hlúpy žart? Nezmysel. Alebo je predsa len pomätená a mal zavolať lekára?

Čím väčšmi sa vzďaľoval od domu Jarzęckých, tým väčšmi ho opanúvali pochybnosti. Či si správne počínal, keď zanechal tú ženu osamote? Nemal predsa len preskúmať všetko dôkladnejšie? Pred vilu Jarzęckej mal postaviť stráž. Áno, mal predsa len podniknúť čosi konkrétnejšieho. Zmeškal by vlak? Nuž čo robiť – Napokon, lístok si možno predátumovať. Bledá, tragická tvár ho neprestávala znepokojovať. Aj oči, tie veličizné, vydesené oči, plné akejsi nemej prosby. V tej chvíli si celkom jasne uvedomil, že to všetko, čo sa stalo na začiatku rozhovoru, bola pravda; klamstvom bola len posledná scéna, smiech, umelý teatrálny smiech. Nesmie ju opustiť. Nemá právo odísť, kým prípad neobjasní úplne. A ak sa jej naozaj voľačo stane? Ak…

Prichádzal práve na Pulavskú. A náhle sa rozhodol a zvrtol sa.

Pustil sa rýchlym krokom, priam bežal. Náhlil sa, akoby bola každá sekunda drahá, akoby naozaj hrozilo nejaké nebezpečenstvo. Mrzelo ho, že Sikoru s vozom poslal preč. O taxíku v tejto časti mesta nemohlo byť ani reči. Len ak čírou náhodou.

Spotený dorazil napokon k známej ohrade a energicky otvoril bránku. Dom bol tichý a tmavý.

Downar zaváhal. Pani Jarzęcká už môžbyť spí. Či ju nezobudí zbytočne? Začuduje sa, že sa vrátil A čo jej vôbec povie? Jednako pochyboval, že by taká rozrušená, žena za pol hodiny pozhášala všetky svetlá a zaspala.

Niekoľkými skokmi vybehol na výstupok a zacengal. Ticho. V dome sa nič nehýbalo. Počkal chvíľu a znova stlačil čierny gombík. Zacengal hlasne, nástojčivo, poplašne. A znovu ticho. Ani pes nezhavkol.

– Čo do paroma, – mrmlal Downar. – Či sa vari opila a zaspala tak tuho?

Zabúchal na dvere päsťou. Ani známky po pohybe. Dom ostal temný a mlčiaci.

Vrzla bránka. Downar sa chytro obrátil a pudovo siahol na pištoľ.

Bielym chodníkom šla ťažkým krokom akási staršia, tučnastá žena.

– A čo sa vy tu tak dobíjate? – Mala tvrdý, energický hlas.

– Chcel by som hovoriť s pani Jarzęckou.

– Nie je tu.

– Ako to, že nie? To je nemožné!

Netrpezlivo hodila rukou.

– Keď vám vravím, že nie je, tak nie je. Páni odcestovali včera do Zakopaného.

Downar pocítil, že mu zrazu strašne vyschlo v hrdle, ťažko preglgol a spýtal sa:

– A odcestovala i pani Jarzęcká?

Pravdaže odcestovala. Obaja odcestovali.

– Včera?

– Ajaj, aký ste čudný! Veď vám jasne vravím, že včera obaja odišli do Zakopaného.

– A vy ste kto? Tu bývate?

Pozrela na neho podozrievavo.

– Ja som gazdiná.– A čo sa vy toľko vyzvedáte? Čo vás do toho?

Downar sa rozhodol demaskovať.

– Som z milície, – povedal a vyňal náprsnú tašku. – Prosím, tu je môj preukaz. Otvorte dvere a zažnite, aby ste si ho mohli prezrieť.

Gazdiná, šomrúc si čosi popod nos, zakutrala vo veľkej remennej kapse a vybrala kľúče. Očividne ju návšteva príslušníka milície zarazila.

Vošli do haly. Downar sa bezradne rozhliadol dookola. Veď bol tu pred pol hodinou. Zhováral sa s Jarzęckou, pil koňak, fajčil cigarety. Prešiel si rukou po rozpálenom čele.

– Kde je pes? – opýtal sa zrazu.

Gazdiná sa zatvárila prekvapene.

– Pes? Aký pes?

– No pes, pes pánov Jarzęckovcov, – znetrpezlivel Downar, – taký hnedý setter.

– Moji páni psa nemali, ani nemajú. Ja by tu so psom nebola ani týždeň. Preto som odišla od doktorovcov Jankowských, že mali buldoga. Pes v dome je väčšie zlo ako decko. Kto by to strpel?

Downar neodvetil. Rýchlo vybehol hore schodmi. Stisol kľučku. Dvere do izby Jarzęckej boli zamknuté. Cítil, ako sa mu horúca vlna krvi hrnie do hlavy. „Hádam neblazniem?“ pomyslel si. Pozrel nadol. Gazdiná stála nehybne a so zdvihnutou hlavou jastrila po ňom vypučenými očami.

– Dvere sú zamknuté. Musím sa ihneď dostať do tej izby! – zakričal.

Nenáhlivo vybrala z kapsy zväzok kľúčov.

– Keď pani odchádza, izbu si vždy zamkne, ale kľúč mi necháva, aby som mohla upratať.

Vyšla nahor. Na starú tučnú ženu sa pohybovala veľmi rezko.

Downar netrpezlivo schytil kľúče a trasúcimi sa rukami otvoril dvere. Izba bola prázdna. Panoval v nej vzorný poriadok. Obloky pozatvárané. Vo veľkom krištáľovom popolníku ani stopy po obhorkoch. Okrúhly mahagónový stolík stál na svojom mieste. Kalíšky s fľaška s koňakom zmizli.

– A čo vlastne hľadáte? – opýtala sa gazdiná.

Downar mávol rukou, akoby odháňal priečnu muchu.

Skočil k barovému stolíku a otvoril ho. Fľaška exportnej vodky, vermút, fľaška Egri burgundi. Koňaku nebolo. Odkiaľsi zďaleka začul gazdinú:

– Chcete si vypiť? Prosím, tu sú kalíšky.

Zbehol dolu a vošiel do kúpeľne. Otočil kohútikom.

Vopchal hlavu pod prúd studenej vody. Chvíľu sa oddával tomu úkonu. Potom sa vyšúchal uterákom a vrátil sa nahor.

Pozrel na gazdinú Jarzęckovcov trochu prirodzenejšie.

– Sadnite si, – povedal.

Spýtala sa, prečo si má sadnúť, ale splnila rozkaz.

Downar si prisunul kreslo a vybral z vrecka notes.

– Ako sa voláte?

– Sojecká.

– Krstným menom?

– Karolína.

– Vek?

Nepokojne sa zamrvila. – Čo sa ma toľko vypytujete? Azda som voľačo ukradla?

Downar pozrel na ňu a zvraštil obrvy.

– Ak neodpoviete, na čo sa vás pýtam, odvediem vás na veliteľstvo.

– Na veliteľstvo?! A za čo? Čo som vykonala? Čo chcete odo mňa? Človeku nedajú pokoja. Nočnou hodinou prídu. To sú poriadky! Nikam nepôjdem!

– Ako myslíte. Hneď zatelefonujem a príde po vás policajný voz.

Čiahol po telefóne.

– Nie, nie, nechajte. Už poviem. Štyridsaťdeväť.

– Čo štyridsaťdeväť?

– No veď ste sa ma spytovali, koľko mám rokov, tak vravím, že štyridsaťdeväť.

– Ach tak! Dávno pracujete u pánov Jarzęckovcov?

– V apríli budú dva roky.

– Dnes ste sa neskoro vrátili domov. Kde ste boli?

– Netrpezlivo mrdla plecom. Vo vypúlených očiach jej blysla ledva skrývaná zlosť.

– Aký ste len zvedavý. Bola som u sestry, na Grochowe. Mala som u nej prenocovať, ale vrátila som sa domov, lebo sme sa povadili.

Downar sa zamyslel.

– Vy teda tvrdíte, že sa páni Jarzęckovci vybrali včera do Zakopaného?

– Veď som vám už povedala.

– A nadlho sa vybrali?

– Iste na mesiac. Keby sa mali vrátiť skôr, zatelefonujú.

Downar zatvoril notes a zahasil cigaretu. Zahľadel sa chvíľu na zatvorené okno. Nenáhlivo sa odvrátil.

– Chcel by som si prezrieť byt.

– Len prezerajte. Nebránim vám.

– Toto je izba pani Jarzęckej, áno?

– Áno.

– Pán Jarzęcki spáva tuším tamdolu.

– Nespávajú vedno. Také je to manželstvo.

Downar pozrel na hodinky. Blížila sa dvanásta. Ak chcel chytiť vlak, musel sa ponáhľať. Prezrel si izbu dôkladne ešte raz, potom znova zišiel dolu.

Inžinier Jarzęcki býval vo veľkej rožnej izbe, ktorá mu zároveň bola pracovňou. Dokazoval to rysovací stôl a kresliarske náčinie, porozhadzované na stoloch. Zariadenie dopĺňal široký gauč, polička s knihami a hodne ošúchaná klubovka. Povedľa bol salónik, spĺňajúci podistým aj úlohu jedálne. Neveľký stôl zo svetlého dreva, sekretár, niekoľko čalúnených stoličiek, bridžový stolík, tri kreslá, pohovka, veľká stojatá lampa, pri nej rádio. Na dlážke lacný farbistý koberec, na stenách niekoľko drevorytov. V zariadení bytu sa zračila očividná náhodnosť – moderný štýl niektorých kusov nábytku sa spájal s typickým malomeštiackym vkusom.

Nebolo kedy robiť dôkladnejšiu prehliadku. Downar nazrel ešte do kuchyne a kúpeľne, potom sa vrátil do haly a obliekol si zvrchník. Už chcel otvoriť dvere, keď zastal, lebo mu zišla na um akási myšlienka.

– Nepamätáte sa, v akých šatách pani cestovala?

Gazdiná pozrela na neho začudovaná.

– V šatách? V takých sivých, vlnených. Pravdaže si pamätám. Sama som ich vyhladila.

– I náhrdelník mala pani Jarzęcká na krku?

– Mala. Ako viete?

Odbehol do izby Jarzęckej a nazrel do šatníka. Sivých vlnených šiat nebolo.

Sojecká stála pri vchodových dverách. Bola netrpezlivá.

– Už idete?

– Áno. Dobrú noc.

Dvere buchli, posotené energickou rukou. Zaškrípala zástrčka.

Downar náhlivo vyšiel na ulicu a pustil sa behom k aleji Nezávislosti. Nazdával sa, že tam azda skôr chytí nejaký dopravný prostriedok. Celkom neočakávane už za rohom zazrel voľný taxík.

Do odchodu vlaku zvyšovalo ešte dvadsať minút. Downar odbehol do telefónnej búdky. Pri všetkom úsilí sa mu nepodaríte zavolať z pokazeného automatu, ktorý zaťato vracal päťdesiatgrošovníky. Musel bežať na okrsok za stanicou.

Zadychčaný dostal sa napokon k aparátu a nervózne vytočil číslo. Po dlhšej chvíli ozval sa v slúchadle rozospatý hlas:

– Haló! Kto tam?

– To si ty, Karol? Tu Štefan.

– Čo sa stalo? Prečo ma budíš?

– O niekoľko minút idem do Zakopaného. Preber sa, ak môžeš, a počúvaj, čo ti poviem. Pred chvíľou som zažil veľmi čudnú príhodu.

– Počúvam. Hovor.

Downar niekoľkými stručnými vetami porozprával celú históriu.

Walczak ho trpezlivo vypočul a povedal:

– Čo je s tebou, Štefek? Poháriky si dvíhal?

– Blaznieš? Aké poháriky? Čo som vravel, je číro-čistá pravda. Vilu tých Jarzęckovcov treba pozorovať. Zavolám ťa zo Zakopaného. Budeme v styku.

– Dobre, dobre. A daj pozor, aby si nepadol pod vlak.

– Netáraj. No… česť!

Downar zložil slúchadlo a trielil do úschovne batožín. Flegmatický zamestnanec lenivo hľadal jeho kufre. Čas náhlil. Každá minúta bola drahá.

– Prosím nastúpiť a zatvoriť dvere!

Lokomotíva zasyčala a vyvalili sa klbká pary. Piesty sa pomaly dali do pohybu. Ktosi zvolal:

– Nenaskakujte do idúceho vlaku!

Cestujúci, sediaci v oddelení, hľadeli na nového spoločníka ako zvyčajne, so zjavnou neochotou.

– Prepáčte, je tu voľné miesto?

Otázka mala skôr formálny význam, lebo v kupé sedeli len traja.

Downar si vyložil kufor do siete, sadol si pri dverách a utrel si spotené čelo. Veľmi sa ukonal. Zážitky posledných hodín ho nervove vyčerpali.

Len o dobrú chvíľu sa prizrel spolucestujúcim bedlivejšie. Zavalitý pán s chorobnými vrecúškami pod očami a s ovisnutými podbradkami bol pohrúžený do čítania akéhosi pútavého románu. Na druhej strane oddelenia, pri obloku, sedela driečna mladá blondínka v lyžiarskom úbore. Staršia pani pri nej, výzorom pripomínajúca nasrdeného klokana, usilovne narábala ihlicami; plietla obrovský šál, čo mal v blízkej budúcnosti podistým chrániť jej dlhú šiju.

Za oblokom temný plášť noci posievali červené iskry. Vagón príjemne kolísalo. Kolesá vyklopkávali na koľajniciach zrýchlený rytmus. Každým kilometrom vzrastala ospanlivosť.

Tučný cestujúci odložil knihu a široko zívol. Pani s klokaňou tvárou prestala pliesť. Driečna blondínka sa zdvihla a spýtala sa srdečne:

– Môžem zhasiť svetlo?

Všetci prijali návrh s úplným súhlasom.

Kupé sa naplnilo slabou belasou žiarou. Downar oprel hlavu dozadu a privrel oči. Chcel zaspať. Myšlienky, ktoré mu vírili hlavou, mu však nijako nedali pokoja. Úporne sa vracal obraz nedávno prežitých chvíľ. Mesto zasypané snehom, pusté, tmavé ulice, osamelá vila s mŕtvymi, neosvetlenými oblokmi, ako aj bledá, mĺkvo trpiaca tvár tej ženy. Prosila ho o záchranu, a on?… Velikánske zdesené oči. Dlane zrosené od strachu… A zrazu ten neobyčajný hysterický smiech, čo mu neprestáva znieť v ušiach. Dnes sa zhováral s pani Jarzęckou, a ona včera odišla s mužom do Zakopaného. Čo to všetko znamená? Zhováral sa so ženou, ktorá pred dvadsiatimi štyrmi hodinami šla môžbyť týmto vlakom. Či možno veriť slovám gazdinej? Videla sa mu nadostač prefíkaná. Ale prečo by vlastne malo dakomu záležať na tom, aby ho klamal? Veď nič nevyšetruje. Do vily Jarzęckovcov sa dostal čírou náhodou. Keby nebol šiel na mestské veliteľstvo, nebol by vedel o ničom. Ale či tu vôbec ide o nejaký prípad? Hodno sa tým zapodievať? Či je to nie mánia z povolania ňuchať v každej príhode kriminálnu záhadu? Do paroma so všetkým! Idem na dovolenku, chcem si odpočinúť, zalyžovať si, opaľovať sa a nemyslieť na nič, na nijaké vyšetrovanie. Nájdem si dievča, poflirtujem trošičku. Ach, keby tak stretol ženu, čo by sa mu páčila ako pani Jarzęcká. Či naozaj videl pani Jarzęckú? Či sa naozaj s ňou zhováral? Alebo azda?…

Vstal a vyšiel na chodbu. Nebolo tam nikoho. Vytiahol tabatierku. Chvíľu si pozorne obzeral vlastnú tvár na skle, akoby sa presviedčal, či vyzerá normálne. Cigareta hrdzavo žiarila na čiernom úzadí obloka.

Cítil únavu. Zahasil cigaretu a vrátil sa naspäť.

V kupé všetci už spali. Sadol si a zakryl hlavu plášťom. Chcel zaspať.

Noc sa míňa alebo veľmi rýchlo, alebo veľmi pomaly. Tíšina, neprinášajúca spánok, rodí myšlienky, s ktorými sa ťažko bojuje. Clivota za denným svetlom čoraz väčšmi vzrastá.

Naveľa obločné tabule pobledli a z temnoty sa pomaličky vynárala zasnežená krajina.

Prvá sa prebudila mladá blondínka. Pretrela si oči a razom sa rozhovorila s Downarom tak prirodzene, akoby ho poznala od narodenia.

– Fantasticky ľúbim hory, priam šialene. A vy?

– Prirodzene, i ja mám rád hory.

– Lyže, to je báseň, no nie?

– Veľmi príjemný šport.

– Nadlho idete do Zakopaného?

– Na niekoľko týždňov.

– Nevyzeráte dobre. Zíde sa vám odpočinok.

– Máte pravdu.

– Iste sa i vy veľmi rád lyžujete. Vyberieme sa raz spolu, dobre?

– Veľmi rád.

– A bajo-bango tancujete?

– Obávam sa, že nie.

– To nič. Naučím vás. Pôjdeme do „Vatry“ alebo do „Morského oka“ a za dva večery budete tancovať ako Geoffry Holder.

Downar vážne prikývol. Pravda, nemal poňatia, kto je Geoffry Holder, ale rozhodol sa nepriznávať k svojej nevedomosti.

Vlak sa driapal čoraz vyššie. Rušeň astmaticky dychčal, ledva vliekol dlhú šnúru vagónov. Cestu ukazovali biele stopy zasnežených kopcov. Strechy biednych domcov trčali zo závejov ako hríby.

Downar pozeral von oblokom. Tešil sa, že ide do hôr. Už teraz akoby bol cítil zdravé, ostré povetrie. Denné svetlo rozptýlilo zvláštnu nočnú náladu. Spomienky na predošlý večer bledli a vzďaľovali sa.

– O čom tak premýšľate?

Zachvel sa a odvrátil tvár. Blondínka hľadela ma neho koketne.

– Rozmýšľam, že bude príjemne na horách. Dobré počasie na lyžiarske túry.

– Keby som vedela vaše meno a kde sa ubytujete v Zakopanom, zatelefonovala by som vám. Možno by sme sa dakde vybrali.

Usmial sa. Priame správanie dievčiny sa mu páčilo.

– Som Downar. A usalaším sa podľa všetkého hneď v Orbise.

Podala mu mocnú, svalnatú ruku.

– Ja som Drzewiecka, Hanka Drzewiecka. Možno vás prekvapuje, že ja tak z mosta do prosta, ale sa mi zdáte veľmi sympatický.

– Ďakujem za kompliment a môžem vás ubezpečiť, že mňa máločo prekvapí.

– Ste hádam umelec?

– Chcel by som byť vo svojom povolaní.

– A aké je to povolanie?

– Ste veľmi zvedavá. Zapodievam sa psychológiou.

– Ó, to je iste zaujímavé? Skúmať psychiku rozmanitých ľudí, to je vzrušujúce zamestnanie.

Downar hľadel na ňu rozveselený. Iba teraz sa jej prizrel pozornejšie. Mala veselé belasé oči, trošička vyhnutý noštek a husté, strapaté plavé vlasy. Rumenná tvár bola plná mladosti. „Pekné dievča,“ pomyslel si a nahlas povedal:

– A vy nadlho do Zakopaného?

– Na mesiac. Ibaže keby som sa veľmi nudila, ufrnknem skôr.

– Nemyslím, že by ste sa nudili.

– Dúfam, že to nedopustíte. – Zasmiala sa veselo, ukazujúc biele, zdravé zúbky. – Ale vy sa iste pohoršujete, že vás zvádzam.

– Ach, kdeže!

– Lebo ja v Zakopanom vlastne nepoznám nikoho. Musím si teda nahovoriť niekoho, no nie? A vy sa mi páčite. Vari sa mám neprestajne vodiť s tetkou? Úžasná nuda! Nepovedala som vám totiž, že idem k tetke. Inak veľmi dobrá žena, ibaže strašná otrava, neprestajne rozpráva, ako sa žilo pred vojnou. Lebo viete, ja pochádzam z nedemokratickej rodiny. Tetka bola akási grófka, mala majetok. No a teraz vedie malý penzionát v Zakopanom. Súkromný podnik. Vie si poradiť. Časom si ma pozve, ale zriedka, lebo nemá rada moje žarty. A ja predsa nemôžem sedieť ako egyptská múmia. Treba sa trocha rozveseliť, vyparatiť nejaké bláznovstvo. A teta sa hneď zlostí. Nič sa jej nevidí. Ale vy doista nie ste taký, však nie ste?

Hanka neúnavne zabávala Downara, takže zakrátko už poznal jej životopis aj osudy bližšej i vzdialenej rodiny Drzewieckovcov. Roztržito ju počúval. V duchu sa poznove vracal k včerajšiemu rozhovoru s pani Jarzęckou.

Keď vlak zastal na stanici, Downar sa rozlúčil s Hankou a vyskočil z vozňa. Privrel oči. Zasnežená krajina sa iskrivo ligotala. Ktosi búšil doňho. Ktosi povedal „prepáčte“. Tri mladé dievčence mu rozohnené vbehli do cesty a v pomykove sa ospravedlňali. Zašlo ho akési sviatočné, dovolenkové vzrušenie. Slastne vdychoval mrazivý, čistý vzduch. Hľadel na rozosmiate tváre a aj on sa usmieval. V tej chvíli si zaumienil, že ta, v Zakopanom, sa nebude zapodievať ničím chmúrnym, nepomyslí na nič nepríjemného. Veď napokon prišiel na dovolenku, ktorú si zjavne zaslúžil.

Starý goral ho zaviedol do hotela Orbis. Downar vzal kufor a vstúpil do haly.

Po prebdenej noci by si vlastne mal pospať. No necítil únavu a vedel, že nezaspí. Neoddalo sa ľahnúť. Vybalil si batožinu, oholil a osprchoval sa. Bol čerstvý a odpočinutý. Sám nevedel prečo.

Vybral sa na Krupówku. Chcel sa trochu prejsť, vystrieť z vlaku zmeravené nohy.

Naposledy bol v Zakopanom pred šiestimi rokmi. Všetko mu bolo nové a zaujímavé. Zastavoval sa pred výkladmi, obzeral si prechádzajúce sa ženy, díval sa na sneh, na cilingajúce sane, na náhliacich sa lyžiarov. Dýchal zhlboka. Cítil, že sa čoraz väčšmi upokojuje, že sa čoraz väčšmi vzďaľuje každodenným starostiam.

Zaškrípali brzdy. Celkom pri ňom zastala sýtočervená varšava.

– Ako sa máš, Štefan?

Mohutný Borowiez sa horko-ťažko vyškriabal z auta.

– Česť, Juzek. Čo tu robíš? I ty si prišiel na dovolenku?

– Čerta na dovolenku. Stiahli ma dnes ráno z Krakova. Ozaj, zoznámte sa, – povedal zrazu a ukázal na mladého bruneta v uniforme poručíka. – To je kolega Moczar z tunajšieho komisariátu a to poručík Downar z hlavného veliteľstva. Poď s nami, Štefan!

– Kam ma chceš odviezť?

– Ako to… kam? Na miesto činu. Ty vari nevieš o ničom?

Downar pokrčil plecami

– Odkiaľ mám vedieť? Pred chvíľou som prišiel z Varšavy.

Borowicz ho chytil pod pazuchu a viedol k autu.

– Máme tu dnes senzáciu. Vraždu.

– Vraždu?

– Hej. Dnes v noci tu zavraždili mladá ženu. Mŕtvolu našli pri lyžiarskom mostíku.

– Kto bola tá žena?

– Jarzęcká, manželka inžiniera z Varšavy.

Downar náhlivo sadol do auta.

Prípad sa komplikuje

Downar so záujmom pozrel na vstupujúceho. Jarzęcki bol vysoký, štíhly, urastený. Mal podlhovastú, obhorenú tvár, trocha zahnutý nos, úzke, tuho stisnuté pery, sivé, chladno sa lesknúce oči. Hladko pričesané tmavé vlasy boli už hodne preriedené. Mal asi štyridsať rokov.

Borowicz mu srdečne ponúkol miesto.

– Prosím, pán inžinier, odpočiňte si. Je mi ľúto, že vás v takej chvíli unúvam, ale musím vám položiť niekoľko otázok. Obvyklé formality.

– Počúvam. Spytujte sa. – Tie slová odzneli nevýrazne. Úplne mechanicky.

– Kedy ste odcestovali so ženou z Varšavy?

– Predvčerom večer, to znamená vo štvrtok.

Borowicz pozrel sa stolový kalendár.

– Dnes máme sobotu dvadsiateho drahého. Vy ste odišli vo štvrtok dvadsiateho.

– Áno.

– Ktorým vlakom!

– Dvadsaťjeden päťdesiat.

– Porozprávajte o všetkom postupe. To jest čo sa stalo od chvíle, ako ste prišli do Zakopaného.

Jarzęcki urobil akýsi neurčitý pohyb zubou.

– Nuž nič zvláštneho. Zo stanice sme sa viezli na saniach do Jutrzenky. Moja žena sa trochu zle cítila a ľahla si. Ležala celý deň.

– Nezišla ani do jedálne najesť sa?

– Nie. Chyžná jej zaniesla hore raňajky, obed i večeru.

– Vy ste tuším včera večer neboli v Jutrzenke?

– Hral som u známych bridž.

– U akých známych?

– U pani Odlanieckej.

– To je tá, čo má penzionát? – ozval sa poručík Moczar, ktorý do tej chvíle mlčky protokoloval.

– Áno. Pani Odlaniecka je majiteľka penzionátu Liliana.

– Aha. – Borowicz vybral z vrecka škatuľku cigariet a chvíľu sa s ňou pohrával. – Kedy ste svoju ženu videli posledný raz?

– Okolo ôsmej, večer som odišiel z Jutrzenky.

– A vtedy vaša manželka ležala v posteli?

– Áno.

– A kedy ste sa vrátili z bridžu?

– Asi o šiestej ráno. Hrali sme celú noc.

– Svoju ženu ste už nenašli?

– Nie.

– A znepokojilo vás to?

– Prirodzene, spočiatku trochu znepokojilo. Ale myslel som, že sa šla azda prejsť.

– O šiestej ráno?

– Kristína mala rada také ranné prechádzky. I vo Varšave neraz vychádzala na svitaní.

– Služobníctva ste sa nespýtali na svoju ženu?

– Ako by nie. O nejaký čas som sa opýtal chyžnej, ale nič mi nevedela povedať. Nevidela, kedy moja žena vyšla.

– A potom?

– Potom mi oznámili, že…

Borowicz prikývol.

– Hej, hej, rozumiem. Ešte by som rád vedieť, či vaša manželka nebola v poslednom čase nejaká rozrušená, nervózna.

– Nie. Aspoň som nezbadal nič podobné.

Downar sedel pri obloku a mlčky pozoroval Jarzęckého. Potom pritiahol stoličku k stolu a opýtal sa:

– O ktorej ste asi vyšli vo štvrtok večer z domu na stanicu?

– Myslím, že bolo niekoľko minút po deviatej. Vlak odchádza o dvadsiatej prvej päťdesiat.

– Šli ste taxíkom?

– Áno.

– Nepamätáte sa, akej bol farby?

– Ako sa pamätám, bola to višňová varšava. Ale prečo sa spytujete?

Downar sa usmial.

– Len tak, z odborného záujmu… A ako bola oblečená vaša manželka v deň odchodu?

– Mala na sebe kožuch.

– Spytujem sa na šaty.

– Šaty mala sivé. Tie isté, v ktorých ju našli.

– I ten tmavý nebrúsený náhrdelník?

– Áno.

Downar pozrel na Borowicza.

– Chceš sa ešte niečo spýtať?

– Nie. To mi zatiaľ stačí. Ďakujem vám, pán inžinier, a prepáčte, že sme vás tak dlho zdržali.

Jarzęcki vstal. Na jeho tvári sa zračila únava.

– Budete ma ešte potrebovať? Chcel by som dnes v noci odísť do Varšavy. Musím vybaviť pohrebné formality.

– Nemám nič proti tomu, – povedal. Borowicz. – Ak bude treba, obrátime sa na vás vo Varšave o dodatočné vysvetlenie alebo informácie.

– Kedykoľvek som vám k službám, pán kapitán.

– Jarzęcki sa rozlúčil s milicionármi úklonom a pomaly vyšiel z izby. Vyzeral veľmi zdrvený.

Na chvíľu zavládlo ticho. Downar fajčil cigaretu, Borowicz zamyslene klopkal ceruzou o stolovú dosku. Moczar vybral nový list papiera a povedal:

– Prepáčte, kapitán, ale nerozumiem, prečo ste sa nespýtali toho inžiniera, či nepodozrieva niekoho z vraždy?

Borowicz obrátil k nemu veľkú hranatú hlavu. Pripomínal v tej chvíli medveďa, ktorý sa prebudil zo zimného spánku.

– Nikdy sa nepatrí dávať zbytočné otázky, – odvetil. – Chyžná je tu?

– Áno. Čaká.

Jadža z Jutrzenky bola rázna dievčina. Mala dvaadvadsať rokov, bystré belasé oči a pekné zuby. Možno preto nepremeškala nijakú príležitosť, aby sa usmievala. V tej chvíli akoby sa bola naplašila. Pohľad na uniformy a na vážne, sústredené tváre ju zarazil. Stála pred stolom a nervózne šklbala rožtek šatky.

Borowicz jej ukázal na stoličku.

– Vy ste nosili jedlo do izby pani Jarzęckej?

– Áno, ja.

– Kedy ste naposledy videli pani Jarzęckú?

– Bolo už vari po desiatej.

– Tak neskoro ste jej odniesli večeru?

– Ešteže čo! Večeru som zaniesla o ôsmej. Ale potom pani zvonila a pýtala si čaj.

– Videli ste ju ležať v posteli?

– Pravdaže. A kde by mala ležať?

– A ako vyzerala? – opýtal sa Downar.

– Biednučká bola, chuderka. Vravela, že ju strašne bolí hlava. Hľadala som nejaké prášky, ale nič som nenašla.

Downar podišiel k obloku. Borowicz sa bedlivo prizeral Jadži.

– A o koľkej odišiel z penzionátu inžinier Jarzęcki?

– Hneď po večeri. Vari okolo ôsmej. Nedívala som sa na hodiny.

– Vravel niečo?

– Áno. Prosil, aby sme jeho žene zaniesli večeru hore.

Borowicz pozrel na Downara.

– Máš ešte nejakú otázku?

– Myslím, že nie. Ešte by nám slečna Jadža mohla povedať, či nevidela, kedy pani Jarzęcká vyšla z penzionátu.

– Nie. I ja som sa čudovala, kedy mohla vyjsť, že ju nikto nevidel. Veď som celý deň na nohách a ani Mariška, ani Felek, to je náš vrátnik, nezbadali, že pani Jarzęcká vychádzala.

– Hej, hej, – mrmlal Borowicz. – No dobre, ďakujem. Môžete odísť.

Jadža sa usmiala, uklonila sa na pozdrav a náhlivo vyšla, klopkajúc podpätkami.

Zacengal telefón. Borowicz rezko natiahol ruku.

– Milícia. Počujem. Áno, áno, pri telefóne. Počúvam, doktor. Áno? Hm. Rozumiem. Áno, áno, prirodzene… Dobre, dobre, prirodzene. Ďakujem pekne. Do videnia! Česť.

Downar naň spýtavo pozrel.

– No, čo je?

– Volal Kalicki. Všetko sa vraj potvrdzuje. Výstrel do tyla zblízka. Kaliber 11,43. Smrť nastala včera večer, medzi desiatou a dvanástou.

– Včera večer medzi desiatou a dvanástou? – opakoval Downar.

– Prekvapuje ťa to?

– Veľmi.

– Prečo?

– Príležitostne ti vysvetlím. Myslím, že ešte mám čosi vybaviť.

Borowicz zdvihol zo stoličky ťažké telo.

– Navrhujem, aby sme sa obaja šli teraz zoznámiť so včerajšími partnermi inžiniera Jarzęckého, kolega Moczar sa však poobzerá ešte v Jutrzenke. Bolo by dobre nájsť tam nejakých známych Jarzęckovcov.

– Ozaj, poručík, – pripomenul Downar, – nenašla sa nábojnica?

Moczar potriasol hlavou.

– Tak ako ste prikázali, moji chlapi dôkladne preosiali sneh na desať metrov od miesta, kde ležala mŕtvola. Po nábojnici ani stopy. I mňa to prekvapuje. Tú ženu zastrelili najvýš z metrovej vzdialenosti, alebo ani toľko. Nábojnica musela vypadnúť do snehu.

Downar hľadel na neho zamyslene.

– Správne. No čo, poďme. O tom všetkom pouvažujeme neskôr.

Penzionát Liliana stál na malebnom návrší, pol to drevený poschodový dom v zakopianskom štýle. Tmavé hnedé múry sa odrážali od snežného úzadia. Celý bol ohradený už hodne zničeným plotom. Tamďalej bolo vidno niekoľko ovocných stromov, starostlivo obkrútených slamou.

Vošli na podstenie a očistili si topánky od snehu. Borowicz stisol zvonček. O chvíľu sa vo dverách zjavila staršia šedivá žena. Veľmi ťažko sa dalo určiť, kam hľadí, lebo každé oko fungovalo zriedkavo samostatne.

– Hľadáme pani Odlaniecku.

– Pani je veľmi zaneprázdnená. A čo by ste radi?

– Povedzte pani Odlanieckej, že sme z milície.

Ľavé oko, sťaby prestrašené, náhlivo priliplo k nosu, pravé ušlo kamsi dohora.

Starká vpustila nevolaných hostí do predizby a mihom sa stratila. So záujmom sa poobzerali.

Predizba bola veľká. Trochu pripomínala sieň v nejakom šľachtickom sídle. Na stenách viseli fotografie koní, jelenie parohy a dve oválne zrkadlá v ťažkých pozlátených rámoch. Naboku stál neveľký stolík a niekoľko veľmi zničených tapetovaných stoličiek, pred kozubom mohutný voltairovský fotel, v ktorom nepochybne dožívali predkovia pani Odlanieckej.

– Zaváňa tu stuchlinou, – poznamenal Downar.

Vtom sa otvorili dvere a uvideli vysokú, štíhlu ženu v čiernych šatách. Mala čosi vyše päťdesiatky. Úplne biele, husté vlasy mala vyčesané do vysokého, vkusného chochlíka. Úzka tvár, v ktorej vynikal aristokraticky zahnutý nos, trochu pripomínala plemennú kozu, čo zvýrazňovala i ostrá, končitá brada. Tmavé, rozbehané oči prezrádzali rozčúlenie.

Dôstojníci sa zdvorilé uklonili.

– Mňa hľadáte? Prosím! – Mala mocný, energický hlas, plný mladistvého ohňa.

– Sme z milície, – povedal Borowicz. – Radi by sme sa s vami trochu pozhovárali.

Začudovane zdvihla obrvy.

– Veď som odvolala udanie o tej krádeži. To sa už vysvetlilo.

– Nejde o krádež. Prišli sme pre čosi iné.

Rýchlo, skúmavo pozrela na nich.

– Potom nech sa páči dnu.

Prešli do neveľkého salónu. Pani Odlaniecka usadila hostí do fotelov, sama si sadla na starosvetský diván.

– Teda počúvam, O čo ide?

Borowicz si odkašlal.

– Iste viete, že zavraždili pani Jarzęckú.

– Áno. Počula som. Strašné nešťastie.

– Poznali ste ju?

– Pravdaže.

– Včera večer prišiel k vám na bridž inžinier Jarzęcki?

– Áno.

– O koľkej asi?

– Vari okolo pol deviatej. Neviem presne.

– A hrali ste po celú noc?

– Áno.

– Inžinier Jarzęcki neodišiel medzitým niekam? Nežiadal niekoho, aby ho zastúpil v hre?

– Nie. Prečo sa pýtate?

Borowicz neodpovedal. Siahol do vrecka a vybral tabatierku.

– Dovolíte, aby som si zapálil?

– Nech sa páči.

– Môžem vás ponúknuť?

– Nie, ďakujem.

Downar istý čas hľadel k predizbe. Nemohol odolať pocitu, že ktosi ich počúva. Vstal a zatvoril dvere.

– Nemám rád prievan, – povedal s úsmevom.

Pani Odlaniecka sa neohlásila. Hľadela na neho s neochvejnou istotou. Stretol sa s jej pohľadom. V tých tmavých, chladných očiach zbadal sústredenie a ostražitosť.

Borowicz ťažko vstal a prechádzal sa po izbe. Roztržite si obzeral zariadenie. Napokon sa zriekol trochu čudnej prechádzky a zastal pred pani Odlanieckou.

– Mohli by ste mi povedať, kto hral bridž s inžinierom Jarzęckým?

– Prirodzene. Veď to nie je tajomstvo. Bol tam advokát Rolicki, doktor Fechner so ženou, ja, no a pán Jarzęcki. Hrali sme piati.

– Nekibicoval nikto?

– Nie.

– Tí páni sú z vášho penzionátu?

– Áno. Fechnerovci a pán Rolicki chcú tu pobudnúť niekoľko týždňov. Inžinier Jarzęcki býva, ako iste viete, v Jutrzenke.

– Nespomínal inžinier Jarzęcki, že sa jeho žena zle cíti?

– Spomínal. Obaja mali prísť ku mne na bridž. Pán Jarzęcki ospravedlnil ženu, že má migrénu a nemohla dôjsť.

– Mhm. – Borowicz vytiahol z vrecka veľký notes a voľačo si zapísal. – Mohol by som sa pozhovárať s vašimi bridžovými partnermi?

– Neviem, či sú všetci doma. Pán Jarzęcki, prirodzene, dnes tu nie je.

– Viem.

Odlaniecka vyšla, z izby.

Borowicz sa schýlil k Downarovi.

– No, čo súdiš o tej dáme? – spýtal sa.

– Poviem ti neskôr.

Chvíľu sedeli mlčky, fajčili. Za oblokom šelestil vietor. Odkiaľsi zďaleka zaznieval psí brechot. Tíš v dome pripomínala Downarovi osamelú vilu v Mókotowe.

Pani Odlaniecka sa vrátila s doktorom Fechnerom a jeho ženou.

– Bohužiaľ, doktor Rolicki šiel na prechádzku, – povedala. Krátko predstavila prichodiacich a sadla si na predošlé miesto.

Borowicz nestrácal čas dlhším úvodom a spýtal sa:

– Hrali ste dnešnej noci bridž s pani Odlanieckou, s pánom Rolickým a s inžinierom Jarzęckým, áno?

Fechner prisvedčil.

– Áno. Musím priznať, že ma trochu prekvapuje takéto zaobchádzanie.

Borowicz nepokladal za potrebné reagovať na jeho poznámku.

– Hrali ste celú noc?

– Áno.

– Bol inžinier Jarzęcki po celý čas s vami?

Fechner mykol plecom.

– Hrali sme piati. Nedával som pozor, čo robí pán Jarzęcki.

– Teda neviete, či inžinier Jarzęcki odišiel z domu za hry?

– Nie.

– A vy, pani Fechnerová?

Pozrela na neho, akoby nerozumela dobre, o čo ide.

Mala veľké hnedasté oči, ľahostajné a zasnené. Bolo v nej čosi z orientálnych hárenmových krásavíc.

– Zdá sa mi, že pán Jarzęcki bol s nami celú noc, – povedala pomaly, – veď sme sa s nim hrali karty. – Nízky, melodický hlas neprezrádzal ani trochu vzrušenia.

Downar sa už hodnú chvíľu usiloval spomenúť si, kde a kedy počul Fechnerovo meno. Starostlivo pozoroval doktora a priznal si, že dávno nevidel takého elegantného muža. Znamenite šité šaty zo zahraničnej vlnenej látky, hodvábna košeľa, drahá kravata, zlaté manžetové gombíky. Všetko znamenitej akosti a všetko v dokonalom súlade s obhorenou, pretiahnutou tvárou človeka z juhu.

– Nebývali ste voľakedy v susedstve Jarzęckovcov?

Fechnera akoby otázka prekvapila. Nervózne si prihladil od brilantíny sa lesknúce vlasy.

– Áno, boli sme istý čas susedia s Jarzęckovcami, vo Varšave, na Mokotówe. Ale odkiaľ to viete?

Downar sa usmial

– Patrí do môjho odboru, aby som všeličo vedel. Chcel by som sa spýtať ešte či Jarzęckovcí dobre nažívali.

– Neviem. – zahundral netrpezlivo Fechner. – Nemiešavam sa do súkromného života svojich známych. A vôbec, veľmi sa čudujem, že sa ma čosi takého spytujete.

– Jarzęckovci boli vzorní manželia, – povedala Fechnerová a zamyslela sa. Vyzeralo to, akoby si pripomínala dávno pominuté chvíle.

Borowicz sa zrazu zohol a hľadal čosi pod stolom.

– Stratili ste niečo? – spýtala sa pani Odlaniecka.

– Ech, pletka. Spadla mi špička. Už ja mám.

Vybral cigaretu a klopol ňou o tabatierku.

– Akí hostia sú ešte u vás? – spýtal sa, obracajúc sa ma Odlaniecku.

– Hostia? – pozrela na neho roztržito… – Ach tak! Je tu profesor Kuniewiecki z Krakova, manželia Majewskovci, pán Dreyer, no a doktor Rolicki. To sú všetci. Áno, tentoraz už nemám nikoho.

Fechner sa netrpezlivo pomrvil.

– Ešte nás potrebujete?

– Teraz už nie. Ďakujem vám.

Keď Fechtnerovci odišli, pani Odlaniecka sa narovnala na diváni a dôstojne čakala na ďalšie otázky. Ale Borowicz stratil chuť na rozhovor. Diskrétne zívol pozrel na hodinky a klepol Downara po pleci.

– No čo, starý? Vari pôjdeme! Nebudeme už panej na ťarchu.

Vietor ustal. Drobno snežilo. Malinké, ligotavé snehové páperčeky jemne vírili v povetrí. Na bielej ceste vržďalo pod nohami. Podvečer prituhlo.

Borowicz siahol do vrecka, prižmúril pravé oko a povedal:

– Videl si, čo som našiel pod stolom?

Downar vzal hrací peniažtek do prstov a pozorne si ho obzeral.

– Vari len tá stará nezariadila herňu?

– No čo, všetko je možné. Musíme mať tú Lilianu na očiach. No a ako sa ti páči grófka Odlaniecka?

– Ak mám byť úprimný, nuž skôr som za Fechnerovú.

– Vôbec sa ti nečudujem. A čo podnikneme teraz? Myslím, nebolo by od veci zabehnúť do Jutrzenky. Som si istý, že Moczar nás tam čaká. Ale prv zájdeme niekam na kávu. Cítim, že po rozhovore s grófkou sa mi znížil tlak.

Mladá dievčina so záletným pohľadom postavila pred nich dva poháre s tmavou horúcou tekutinou, ktorá neveľmi úspešne napodobňovala produkt ďalekých plantáží.

Borowicz vhodil dve kocky cukru a sklonil sa nad stolíkom.

– Povedz, čo si myslíš o tej Odlanieckej?

Downar pokrčil plecom.

– Nuž… čo ja viem… Vôbec sa mi nepáči Videlo sa mi, akoby ju bol náš príchod naľakal.

– Čuduješ sa? Keď krúti ruletu… Videl si, aký je asi boháč ten Fechner? Určíte neprijíma do svojho penzionátu poštových úradníkov.

Borowicz hlasite srkol poriadny hlt kávy.

– Aby ho, ale je to žbrnda! Hybajme odtiaľto. – Vybral peniaze a chcel vstať. Downar ho chytil za ruku.

– Počkaj. Musím ti čosi povedať.

– Počúvam. Hovor.

– Lebo aby si vedel, Juzek; ja som sa včera večer zhováral vo Varšave s Jarzęckou.

– S Jarzęckou? S tou zavraždenou?

– Áno. Práve s ňou.

– O koľkej?

– Okolo jedenástej.

– Ale veď ona včera celý deň bola v Zakopanom. A pitvou sa dokázalo, že ju zastrelili včera večer medzi desiatou a dvanástou v noci.

Downar prikývol.

– Áno, áno. Všetko súhlasí, a ja som sa jednako zhováral s ňou včera večer na Mokotówe.

– A poznal si v zavraždenej tú, s ktorou si hovoril vo Varšave včera večer?

– Prirodzene. Niet najmenšej pochybnosti, že je to ona.

– Prečo si mi to skôr nepovedal?

– To je čudný prípad. Nechcel som pred cudzími. 

Borowicz si prešiel rukou po čele.

– Nerozumiem, vôbec nič z toho nerozumiem. Rozprávaj od začiatku, ako to bolo.

Downar stručne vyrozprával svoju včerajšia príhodu. Nezabudol ani na psa a na rozhovor s gazdinou.

Borowicz sústredene počúval. Potom sa pochybovačne zahľadel na priateľa.

– Vyberal si sa včera na dovolenka a doista si zašiel s kolegami na rozlúčkový večierok. I ja si dakedy rád vypijem, ale…

– Čerta starého! – skríkol Downar. – Nebol som opitý. Kvapku alkoholu som nemal v ústach.

– I vínom sa možno neúrekom podgurážiť, – poznamenal Borowic vecne.

– Veď ti vravím, že som nič nepil, ani vodku, ani víno, ani pivo, ba ani limonádu.

– A zhováral si sa včera s Jarzęckou?

– Zhováral.

– Vo Varšave?

– Vo Varšave.

– S ton istou, ktorú si tu videl zastrelenú?

– Ej, aký si protivný! Veď ti vysvetľujem, že s tou istou. Mala na sebe tie isté šaty, ba aj náhrdelník ten istý.

Borowicz sa poškrabal za uchom. Ponášal sa v tej chvíli na veľkú nadutú sovu.

– A veríš v zázraky? – opýtal sa.

– Neblázni, – zamrmlal Downar netrpezlivo.

– Tak ako mi to vysvetlíš?

– Keby som ti to vedel vysvetliť, nemusel by si už vyšetrovať tú vraždu. No poďme odtiaľto. Táto káva sa naozaj nedá piť.

V Jutrzenke, ako predvídal Borowicz, čakal na nich poručík Moczar.

– Prejdime do izby, kde bývali Jarzęckovci, – navrhol.

Vyšli na prvé poschodie. Chyžné zvedavo pozerali za nimi.

Izba sa neveľmi odlišovala od stovák izieb v penzionátoch. Dve postele, na stole farbistý obrus, skriňa, pár stoličiek, umývadlo, niklované tyčky na uteráky, kúsok linolea.

Výpovede sa kryjú s tým, čo vravela chyžná, – začal Moczar. – Jarzęckovci prišli z Varšavy včera ráno. Nikto nevidel Jarzęckú odchádzať z izby.

– A nezbadali ste, poručík, voľačo zaujímavé?

Iba hlboké stopy v snehu pod samými oblokmi. Na snehu namrzla hrubá kôra. Keby niekto šiel normálne, nevhupol by tak hlboko.

– Pripúšťate, že inžinierova žena, trpiaca na migrénu, vyskočila z prvého poschodia oblokom?

Moczar mykol plecom.

– Čo ja viem. Všetko je možné.

Downar podišiel k obloku, otvoril ho a veľmi pozorne skúmal obločnú dosku.

– To nie je vylúčené. Vidieť celkom čerstvé škrabance na múre a obločný rám je na jednom mieste oškúlený len nedávno. Azda stopa po opätku. A konopná nitka na radiátore.

Borowicz netrpezlivo hodil rukou.

– No dobre, dobre. Ale na kieho beťaha by sa Jarzęcká mala nič po nič spúšťať cez oblok na povraze? A keď už priviazala šnúru na radiátor, ktosi ju musel odviazať… Čiže alebo chyžná, alebo Jarzęcki.

Downar zabalil akési úlomky do papiera. Starostlivo zatvoril oblok a povedal.

– Tak sa mi vidí, že si toho Jarzęckého trochu privčas pustil do Varšavy.

– I mne, – pozrel Borowicz mimovoľne na hodinky. – Nemal som však dôvod zadržať ho. Zazvoň Walczakovi, aby ráno poslal dakoho na stanicu. Treba ho vypočuť ešte vo Varšave. Ozaj, poručík, – obrátil sa na Moczara, – sú medzi tunajšími hosťami nejakí známi Jarzęckovcov?

– Iba istý Wykosz, spisovateľ z povolania. Jarzęcki prišiel do Jutrzenky prvý raz. Toto je vlastne domov spisovateľov, teda on ako inžinier…

– Môžem si chvíľu pohovoriť s tým literátom?

– Hneď ho privediem. Prikázal som, aby neodchádzal.

Moczar vyšiel, Borowicz vstal, a prechádzal sa po izbe.

– Čertovsky zamotaný prípad, aby ho! – hundral. – Čertovsky zamotaný…

Vstúpil Moczar v sprievode plecnatého mužského, bledej, predčasne zničenej tváre, so strapatou tmavoblond šticou. Dôstojníci vstali náležite privítať pýchu poľskej literatúry.

Wykosz si ich premeral s trochu zahmleným pohľadom.

– Česť práci! – zvolal pateticky. – Nech žije naša usilovná ľudová milícia!

– Sadnete si? – núkal ho Downar a prisunul stoličku.

Wykosz pozorne pozrel na neho,

– Lepšie je sedieť ako stáť, – povedal múdro a sťažka sa spustil na neveľmi pohodlný kus nábytku.

V tej chvíli by mu najlepšie zodpovedala ležiaca poloha.

– Dnes vari z toho nič nebude, – zašomral Moczar.

Ukázalo sa, že národný génius má veľmi dobrý sluch.

– Z čoho nebude nič? Prečo nebude nič? Myslíte, že som opitý? Ja opitý? Ach, vy slávna milícia! Taký sa ešte nenarodil, čo by Wykosza videl opitého! Priznám sa, že sme s Leonom zopár kalíškov toho… Ale kto by nevypil! Také strašné nešťastie! Tragédia. Krista Jarzęcká! Kto by bol povedal? Žena v rozkvete. A aká žena…

– Teda vy ste poznali pani Jarzęckú?

– To je otázka. Akože som mohol nepoznať, keď som stále býval u Jarzęckovcov? A keďže som poznal oboch, to znamená, že som poznal i Kristu Jarzęckú. Jasné, však?

– Celkom správne, – prisvedčil Borowicz vážne, – A už dávno poznáte Jarzęckovcov?

– Dávno, veľmi dávno. Niekoľko rokov. Ba vari dávnejšie.

– Manželia Jarzęckovci pricestovali do Jutrzenky včera?

Wykosz sa zamyslel. Bolo vidieť, že mu mozog pracuje s najväčším napätím.

– Áno, včera, alebo predvčerom. Ale vari včera.

– A videli ste ich hneď, ako prišli?

– Pravdaže. Videl som oblokom, ako došli na saniach. No a potom cez obed vyobjímali sme sa so Stachom. Ale Kristínu som nevidel na obede. Hneď, hneď… Čo sa s ňou stalo? Aha, pravda, veď ju ktosi zastrelil…

– A nepodozrievate niekoho z tej vraždy? – preruš šil ho chytro Borowicz.

Wykosz v tej chvíli vytriezvel. Zmena bola taká prudká, že príslušníci milície sa mu prizreli začudovaní. Vytiahol cigarety a začal ich častovať.

– Prosím, zapáľte si z bulharských. Pred týždňom som dostal zásielku zo Sofie. Nemajú zlý tabak naši slovanskí bratia.

Zahľadel sa do obloka a zamyslel sa. Až o chvíľu odpovedal Borowiezovi.

– Spytujete sa, či nepodozrievam niekoho z vraždy pani Jarzęckej. Akože by som mohol niekoho podozrievať? Nemám najmenšej potuchy. To je akási celkom záhadná história. Škoda, že nie som autorom kriminálnych románov. Mal by som znamenitú tému. Úprimne mi je ľúto tej Jarzęckej. Bola to milá, kultivovaná žena, a veľmi pekná. Originálna krása. Chudák Stanislav, Viem si predstaviť, aký je zúfalý. Odišiel do Varšavy. Veď sa treba postarať o pohreb. Strašná tragédia.

Borowicz sa mu začudovane prizeral. Nevedel, čo si o tom všetkom myslieť. Rozhodol sa skončiť rozhovor. Zahasil cigaretu a vstal.

– Ďakujem vám. Už vás nejdeme unúvať. Môžbyť vás dakedy neskôr poprosím o malý rozhovor.

– Veľmi rád. Len sa poponáhľajte, lebo o niekoľko dní sa vraciam do Varšavy. Hijó, koník, lebo keď zostarneš…

Odišiel, spievajúc prepitým barytónom. Mal veľmi neistý krok.

Chvíľu hľadeli mlčky na dvere, ktorými vyšiel.

– No čože, – ozval sa Borowicz. – Poďme. Už tu nemáme čo robiť. Zajtra sa ešte budeme musieť zaoberať hosťami pani Odlanieckej a vypočuť tunajší personál. Na dnes dosť. Štefan, nezabudni telefonovať Walczakovi.

Downar bol ukonaný. Prebdetá noc vo vlaku a potom celý deň vyšetrovanie. „Pekne sa mi začína dovolenka“, pomyslel si ľútostivo. Cítil, že ani teraz nebude nič z odpočinku. Rozlúčil sa s kolegami a náhlivo sa pobral do hotela. Chcel si čím skôr ľahnúť.

No nebolo mu súdené tak chytro vyhovieť volaniu vábnej postele. Totiž len čo odviazal kravatu, ozvalo sa energické klopanie. Začudovaný pozrel na dvere.

– Prosím.

Vstúpila vysoká, driečna blondínka. Hneď poznal svoju spoločníčku z cesty.

– Vy?

Podala mu ruku.

– Dobrý večer. Iste vás prekvapuje môj príchod. Podľa zásad dobrého správania zrejme sa nepatrí mladej žene navštíviť v hoteli mladého muža.

– Ale ja nedbám na konvencie, – ubezpečoval Downar živo. – Som veľmi rád, že vás vidím. Sadnite si, prosím. – Hľadel na ňu – so záujmom. Bola pekná a mala veľa ženského pôvabu, najmä keď sa usmievala. Ibaže sa mu videla vyspelejšia. Vo vlaku ju pokladal za žabku. Pomyslel si, že má iste okolo tridsiatky.

Hľadela na neho s figliarskym úsmevom.

– Vidím, že ste sa predsa pohoršili nad mojou návštevou.

– Ale kdeže! Zapálite si? – Chvatne vyňal puzdro s cigaretami.

Zapálila si a sadla si pohodlnejšie.

– Nemyslela som, že ste z milície, – povedala ľahostajne.

Zarazil sa.

– Ako viete? Vari len…

– Áno. Grófka Odlaniecka je vlastne teta, o ktorej som vám hovorila. Čudná zhoda okolností, však?

– Vy ste teda počuli náš rozhovor?

– Sčasti. Potom ste nezdvorile zatvorili dvere.

– Celý čas sa mi zdalo, že nás ktosi počúva.

– Som zvedavá. Mám už taký zlozvyk a dakedy prednosť.

Hľadel na ňu nerozhodne. Bol v trochu čudnom, ale môžbyť celkom prostom položení. Neskorý večer, pekné dievča, hotelová izba… Cítil, že ho zaplavuje horúčosť. Odvrátil hlavu.

– Či viete… – Nedokončil.

– Počúvam.

– Nie, nie, nič.

– Ale čo ste mi chceli povedať?

– Chcel som povedať, že sa mi veľmi páčite.

Rozosmiala sa.

– Nevravte! Kto by to bol predpokladal! Ale si nemyslite, že som k vám prišla s nejakými romantickými úmyslami. Nič podobného. Chcem vám iba navrhnúť čistý obchod.

– Obchod? – začudoval sa Downar.

– Áno.

– Nechápem ani slovko. Mohli by ste mi to vysvetliť?

Chvíľu váhala, akoby rozmýšľala, ako mu svoj úmysel objasniť.

– Ak sa nemýlim, vyšetrujete vraždu pani Jarzęckej.

– Nie je to celkom tak.

– Ako to?

– Zaoberal som sa tým skôr náhodou. Ako viete, prišiel som na dovolenku. Pomáhal som trochu kolegom.

– A zostanete v Zakopanom?

– Uvidím.

– Tak potom nie som si istá, či vás môj návrh zaujme.

– Podľa toho, o aký návrh ide.

– Prezradila by som vám tajomstvo, ktoré súvisí s vraždou. Ale nie zadarmo.

– Žiadate peniaze?

Posmešne sa zasmiala.

– Keď sme spoločne cestovali, vyhlasovali ste sa za psychológa, a zrazu vidieť, že ste len z milície.

Downar si zahryzol do pery.

– Teda o čo vám ide?

– Za to, čo vám teraz poviem, chcem od vás výlučné právo na prípad Jarzęckej.

– Výlučné právo? Nerozumiem.

– Som novinárka. Píšem kriminálne reportáže. Ten prípad ma veľmi zaujal. Nechcela by som, aby ma niekto predbehol. Spravím z toho bombu pre Sztandar Mlodych alebo pre Dookola Šwiata. No čo, platí?

– To závisí od toho, čo mi ponúknete.

– Nuž dobre. Poviem vám. Teta vás klamala.

– V čom?

– Inžinier Jarzęcki v čase bridžu odišiel z Liliany.

Downar spozornel. Jednako nedal najavo nakoľko ho to zaujalo.

– Moja priateľka ho videla okolo jedenástej vo Vatre. To je pre vás veľmi dôležitá zpráva. Myslím, že na zámenu za ňu rezervujete materiál na reportáž mne.

– Stane sa. Ale rád by som vedieť, či vo Vatre videla vaša priateľka Jarzęckého samého, či s niekým iným.

– Bol s akýmsi chlapom.

– Neviete, kto to bol?

– Nie.

– Ste najkrajšie dievča, aké som kedy stretol, povedal nečakane.

Vstala.

– Tak ja pôjdem. Pokladám našu vec za dohovorenú.

Podišiel k nej. Objal ju tuho a pritisol k sebe. Prehla sa dozadu, prižmúrila oči a hľadela na neho vyzývavo.

– Prišla som k vám len a len za obchodom. Ste veľmi milý, ale vidí sa mi, že sa v tejto chvíli správate nenáležite. Pustite ma, prosím.

Obratne sa mu vymkla z objatia. Mihom odbehla ku dverám a chytila kľučku.

– Dobrú noc, mister Sherlock Holmes!

Downar osamel. Vzrušene si zapálil cigaretu a zbehol dolu na vrátnicu. Celkom zabudol, že sa mal zhovárať s Walczakom.

Spojenie s Varšavou dostal rýchlo. V tom čase linka bola už voľná. A znova začul Karolov rozospatý hlas.

– Zošalel si, Štefan? Prečo ma deň čo deň budíš? S tebou sa nedá vydržať. Čo sa zase stalo?

– Prestaň sa rozčuľovať a počúvaj! – zvolal Downar. – Dnes sa tu našla mŕtvola Jarzęckej. Áno, áno, tej istej… Neskôr sa čuduj, teraz počúvaj. Nočným rýchlikom, tým, čo zo Zakopaného odchádza o sedemnástej a niekoľko minút, ide jej muž. Stanislav Jarzęcki. Treba ho zadržať. Pošli dvoch ľudí na stanicu… Čo vravíš?

– Nemožnosť, – povedal Walczak.

– Prečo nemožnosť? Ľahko ho poznajú. Hneď ti ho opíšem. Hovor hlasnejšie! Nepočujem dobre!

– To je nemožné, Štefan, lebo inžinier Stanislav Jarzęcki odišiel včera večer za hranice.

Trampoty kapitána Walczaka

Kapitán Karol Walczak nevyzeral na detektíva. Bol strednej postavy, okrúhlastý a pripomínal skôr farára než dôstojníka kriminálnej služby. Tvár mal okrúhlu, rumennú, srdečne usmiatu, a hustá tmavá štica, spurne trčiaca dohora, mu dávala výraz dobráckeho začudovania. Belasé prívetivé oči hľadeli na svet detsky naivne. Bol muzikálny, rád si pospevoval pri práci, chodieval na koncerty a dobre hral na mandolíne. Nečudo preto, že nejedného zločinca oklamal výzor i správanie toho milého, dobrodušného človeka.

Na hlavnom veliteľstve, v Úrade bezpečnosti, na prokuratúre sa hovorievalo, neraz nie bez závisti, že ak dakto, tak len Walczak má dobrý nos. A naozaj, veselý kapitán za svojej praxe rozuzlil už nejeden zložitý prípad, nad ktorým kolegovia od fachu stáli celkom bezradní. Mal akúsi vrodenú schopnosť bleskove spájať fakty a vyvodzovať logické, hoci neraz prekvapivé závery, a prácu mu znamenite uľahčovala znalosť života a ľudí, ako aj to, že vedel vystihnúť podstatné. Mal svoju vlastnú metódu, ako vypočúvať. Bol vždy láskavý, milý, srdečný a po hodine rozhovoru sa s vrahom alebo vlamačom temer spriatelil. Vedel si získavať dôveru i najzaťatejších zločincov. Najradšej chodil v civile; tvrdil, že nič mu neprekáža v práci väčšmi ako uniforma. „To sa hodí dopravnej polícii, tým, čo usmerňujú premávku v meste, ale nie dôstojníkovi v kriminálke,“ hovorieval, keď mu druhovia dohúdali, prečo sa zrieka služobnej blúzy.

Pri vyšetrovaní najradšej vyhýbal jednostrannému objasňovaniu prípadu. Nikdy si netvoril teóriu, ktorej by sa mu neskôr bolo ťažko zriekať. Vynášal zvyčajne sériu hypotéz, predpokladov, ale sa neopieral ani na jednu z nich, uvažoval o všelijakých možnostiach, rozoberal ich, hoci by boli aké malé. Známa bola jeho výpoveď: „Nikdy nemožno vedieť…“

Toho dňa bol kapitán Walczak neobyčajne roztržitý. Zabudol zavrieť kohútik v kúpeľni, oholil si len pol tváre, pri raňajkách si do čaju nasypal soli, miesto masla si natrel na chlieb horčicu.

Jeho žena Helena naprávala tie životné omyly s trpezlivosťou hodnou obdivu. Nezapárala a nevypytovala sa; vedela zo skúsenosti, že vo chvíľach takého zamyslenia treba zaobchádzať s Karolom veľmi delikátne.

Varšava, ako vždy v tom období, topila sa v blate. Walczak tentoraz nedbal na to. Obratne preskakoval mláčky a nastúpil do osemnástky.

Na veliteľstve sa nepúšťal do nijakých debát. Zašiel hneď do svojej pracovne, vybral zo stola hrubý zväzok spisov a pustil sa do práce. Pohrúžený do nich ani nepočul, keď o nejakú hodinu klopali na dvere. Len si prečesal rukou vlasy a čítal ďalej: Znova ktosi zaklopal. Walczak neochotne dvihol hlavu.

– Vstúpte!

Poručík Kobiela položil na stôl aktovku.

– Priniesol som vám, súdruh kapitán, údaje o vražde poručíka Chrušciaka. Včera ste ich žiadali.

Walczak siahol po spisoch.

– Aha, áno, áno. Ďakujem vám. Ozaj… – dodal, akoby mu bolo prišlo čosi na rozum. – Chcel by sa vás niečo spýtať. Sadnite si na chvíľu.

Kobiela si pritiahol stoličku.

– Prosím?

– Vy ste sa minulého roku zapodievali s tými päťstovkami?

– Ja.

– Povedzte, ako to bolo.

– Nuž to bolo tak. Šliwiňski nás upovedomil, že akýsi hosť premenil vyše dva milióny zlotých na päťstovky. Prípad som vyšetroval, nuž ale… Nebolo sa čoho zachytiť. Chlap premenil groše, odišiel a potom koniec.

– Áno, áno, – mrmlal Walczak zamyslene. – A povedzte, rozprávali ste sa vtedy s pokladníkom?

– Prirodzene.

– A nepamätáte sa náhodou, ako sa volal?

– Kobiela sa usmial.

– Pamätať sa nepamätám, ale ak si želáte, pohľadám v aktách.

– Pohľadajte.

Poručík vyšiel a zakrátko sa vrátil.

– Pokladník sa volá Félix Krygier.

Walczak zmraštil obrvy.

– Krygier… Krygier. Počkajte len… Veď tá Jarzęcká, ktorej mŕtvola sa našla v Zakopanom… Ale pravdaže… Tak sa volala za slobodna.

Náhlivo skryl spisy do priečinka a obliekol si plášť.

– Povedzte, aby mi dali nejaký voz, – zavolal odchádzajúcemu poručíkovi. Porozmýšľal chvíľu a spojil sa s Lešniewskym. – Haló, major! Hlási sa Walczak. Mám k vám prosbičku. Myslím, že nám krakovská prokuratúra zakrátko postúpi prípad Jarzęckej. Bol by som rád, keby ste mi ho pridelili. Áno… áno, mám čosi na mysli. Môžbyť som na falošnej stope, ale môžbyť sa z toho vykľuje dačo…

– Dobre, – pristal Lešniewski, – pridelím vám ho. Zajtra príde k nám Borowicz z krajského veliteľstva. Pozhovárajte sa s ním. Nie je to hlúpy chlap, hoci vyzerá, akoby sa bol pred chvíľou prebudil.

– Poznám ho dobre, – zasmial sa Walczak. – Mám ho rád.

Položil slúchadlo a chvatne zbehol po schodoch. Dolu už čakal na neho Zawadzki.

– Ideme, súdruh kapitán?

– Áno. Do Poľskej národnej banky.

Félix Krygier bol majiteľom lesknúcej sa lysiny a veľkých okuliarov v hrubom čiernom ráme. Nosil staromódne kaučukové manžety a čierne saténové chránidlá na rukávoch. Keď počul, že ho voľakto hľadá, veľmi sa začudoval a zamkol pokladnicu. Zriadenec ho zaviedol do riaditeľovej pracovne.

– Sadnite si, pán Krygier. Kapitán Walczak z veliteľstva milície by sa rád s vami pozhováral.

Pokladník si utieral okuliare a zarazene pozeral na šéfa.

– Ale, pán direktor, pokladnica je v úplnom poriadku.

– Nejde o pokladnicu.

– Nie? Tak o čo? – Krygier uprel spýtavý zrak na Walczaka.

Kapitán sa priateľsky usmial.

– Ach, pletka. Prepáčte, že vás unúvam, ale chcel som sa čosi spýtať. Totiž či sa nepamätáte, že vlani voľakto premieňal u vás v pokladnici dva a pol milióna zlotých na päťstovky?

Pán Félix zdvihol hlavu a chvíľu si zamyslene škrabal lysinu.

– Nepamätám sa, – povedal potom. – Ako by som si to aj mohol? Mojimi rukami prechádzajú denne milióny, nuž…

– Pravda, pravda, – prisvedčil chvatne Walezak. – Ale nech je, ako chce, nie hocikedy sa premieňa dva a pol milióna. Nezarazilo vás, načo treba niekomu toľko päťstovák?

– Ja sa o také niečo nezaujímam, – hundral Krygier neochotne. – To sa ma netýka. Neznepokojujem sa nikdy ničím, čo mi nepatrí.

– Veľmi správna zásada, – vyhlásil Walczak. – A ešte niečo. Poznáte inžiniera Jarzęckého?

Pokladník akoby bol prichystaný na tú otázku.

– Pravdaže. Bol mužom mojej netere. Ktorá bola zavraždená v Zakopanom.

– Žiaľ.

– Vidím, že sa vás ten zločin veľmi nedotkol.

Krygier rozložil ruky.

– Nuž čo, pán kapitán, v mojom veku sa človek zmieri s myšlienkou na smrť a všeličomu sa prestane čudovať. Napokon, s Kristínou Jarzęckou som sa neveľmi stýkal. Vídali sme sa raz do roka na nejaké sviatky alebo na mena. Už ako v rodine.

Walczak, ktorý po celý čas veľmi bedlivo pozoroval starého pokladníka, zachytil, že sa mu oči čudne zaleskli. Alebo to bol iba odraz, svetla na okuliaroch?

V tej chvíli totiž vnikol oblokom slnečný lúč.

– Ďakujem vám, páni, a prepáčte, že som vás tak dlho unúval.

Pokladník i riaditeľ ho srdečne vyprevádzali ku dverám.

V sekretariáte plavovlasá Zoša Kozlowská vstala od stroja.

– Kapitán, prišiel poručík Downar. Je u majora.

– Len čo skončia, pošlite ho za mnou.

O necelú polhodinu Downar vstúpil do pracovne. Vyzeral ustatý. Bol bledý, mal kruhy pod očami.

– Vitaj, Štefek. Dovolenka pošla v čerty, čo?

– Áno, tuším. Mám pech.

– Sadni si. Musíme sa pozhovárať.

Downar si sťažka sadol a chmúrne pozrel na priateľa. Bol veľmi zlej vôle. Neprestajne ho trápilo, že Jarzęcká umrela pre jeho ľahkomyseľnosť. Nemal ju vtedy nechať osamote. Mal podniknúť čosi, zaručiť jej bezpečnosť, objasniť ten tajomný prípad. A on sa správal ako blázon. Urazil ho jej smiech, hoci bol zrejme predstieraný. Nebezpečenstvo jej hrozilo naozaj a ona vedela o ňom. Z neznámych príčin mu nechcela prezradiť, čo to bolo. Alebo sa možno bála rozprávať s ním úprimne, možno ju dakto tak sterorizoval, že… Ale to sú napospol oneskorené úvahy. Už nemožno nič napraviť, nemožno odvolať, čo sa stalo. Vybral cigaretu a zamyslene hmatal po vreckách. Walczak mu podal zápalky.

– Počúvaj, Štefek, viem, že si unavený, ale ak ešte toľko vládzeš, chcel by som počuť od teba všetko od začiatku. Tak sa mi zdá, že ja povediem ten prípad.

Downar rezignovane pokrčil plecom.

– Nuž čo… Naozaj som porozprával tú históriu už niekoľko ráz, ale ak chceš, porozprávam ju ešte raz.

– Chcel by som, aby si mi okrem toho krátko povedal, čo ste vyšetrili s Borowiczom. Niekoľkými vetami. Len najdôležitejšie údaje.

Downar si potiahol z cigarety a začal rozprávať.

Walczak pozorne počúval a neodtrhol oči z priateľovej tváre. A keď Downar skončil, energicky zahasil cigaretu a povedal:

– A nepochybne si poznal v obeti ženu, s ktorou si hovoril vo vile na Mokotówe?

– Celkom nepochybne. Ba mala na sebe tie isté šaty i tmavý náhrdelník.

– Hm. Z toho vysvitá, že ktosi ju klepol hneď po tvojom odchode a potom odviezol mŕtvolu do Zakopaného.

Downar prikývol.

– Iného vysvetlenia niet. Zázraky sa nedejú.

– A teraz sa natíska otázka, ktorá z tých dvoch žien bola skutočná Jarzęcká? Lebo veď Jarzęcki prišiel do Zakopaného s akousi ženskou, teda…

– Zistilo sa bez akejkoľvek pochybnosti, že zavraždená bola Jarzęcká.

Walczak sa škrabal za uchom. Nafúkol ružové líca a ticho si pohvizdoval áriu z „Lovcov perál“.

– Ak sa ti nič neprisnilo, tak potom Jarzęckého nemožno podozrievať z vraždy. Jednoducho prišiel do Zakopaného s akousi slečinkou a vyhlasoval ju za svoju ženu.

– Lenže kam do paroma sa tá ženská podela?

– To sa dá ľahko vysvetliť. Keď sa rozchýrilo, že sa našla Jarzęckej mŕtvola, ušla, lebo sa bála škandálu. Môžbyť je to nejaká vydatá žena. Zato prípad nám veľmi komplikuje, že Jarzęcki zmizol.

Downar prekvapene vzhliadol.

– Ako? Teda vy ste ho vtedy nezadržali na stanici? Veď som ti ho dokonale popísal. Bol v spacom vozni. Nemohli ste ho nenájsť.

– Iste by sme ho boli našli, keby bol Jarzęcki prišiel do Varšavy. Háčik je v tom, že nebol ani v spacom, ani v nijakom inom vagóne.

– Vypočúvali ste sprievodcu?

– Pravdaže. Tvrdí, že mal takého cestujúceho, ale nevie, čo sa s ním stalo.

– Ako to, nevie?! – skríkol Downar. – Vari sa len nerozplynul? Mali ste sprievodcu zadržať.

– Nebolo príčiny, aby sme ho uväznili. Sprievodca nie je povinný strážiť cestujúcich. Jarzęcki mohol vysadnúť voľakde cestou, napríklad v Krakove.

Downar vzrušený vstal a nervózne sa prechádzal po izbe.

– Počuj, Karol, mali by sme sa energicky pustiť do toho. Obávam sa, že Jarzęckému hrozí nebezpečenstvo.

Walczak vystrčil spodnú peru a v zamyslení kreslil akési haky-baky na kúsku papiera.

– Nuž… je dvojaká možnosť: alebo má Jarzęcki dačo spoločného s vraždou a zdúchol, alebo…

–… alebo ho voľakto klepol vo vagóne a telo vyhodil oblokom, – dokončil Downar.

Prezreli sme vagón dôkladne. Nijaké stopy po krvi alebo po zápase. Ibaže ho zadusili v spánku. Z toho, čo vravel sprievodca, vysvitá, že bol v kupé sám.

Downar si sadol a zapálil novú cigaretu.

– A čo s odchodom Jarzęckého za hranice?

– Čože… prostý prípad. Niekto šiel jednoducho na jeho pas. Ale nevieme kto, a pochybujem, že sa dakedy dozvieme.

– Orbisovský
 výlet?

– Áno. Do Rakúska.

– Aby ho stislo! Len ako to všetko zlúčiť? Najprv voľakto vraždí Jarzęckú a mŕtvolu vezie do Zakopaného. Načo?

Walczak sa usmial.

– Nežiadaj odo mňa, aby som sa zrazu stal jasnovidcom.

– Potom Jarzęcki za neznámych okolností zmizne z vlaku. Potvorsky zamotaný prípad.

– Prostý nie je, to je isté.

Zacengal telefón. Walczak sa rýchlo zvrtol a vzal slúchadlo.

– Walczak. Počúvam. Áno, súdruh major… Pravdaže… Áno, áno, dnešným rýchlikom. Rozkaz. Ohlásim sa u vás pred odchodom.

Zložil slúchadlo a začal si hvízdať.

– Cestuješ? – opýtal sa Downar.

– Áno. Všetko sa zmenilo. Zajtra mal prísť Borowicz k nám, ale major chce, aby som ja dnes šiel do Krakova. Preberáme Jarzęckej prípad. Možno, že pôjdem na deň, na dva dni do Zakopaného.

– Chceš, aby som šiel s tebou?

– Nie, nie. Zostaneš teraz vo Varšave. Treba nadviazať spojenie s prostredím Jarzęckovcov, dostať sa do neho. Ujmi sa toho. Inak ten prípad nezvládneme.

Downar mlčal. Sedel zamyslený a zabával sa s kúskom papiera. Spravil z neho guľôčku a trafil ňou presne do koša.

– Nemáš nejaký prípad, ktorý by súvisel so zavraždením Jarzęckej?

– Neviem, – odvetil Walczak vyhýbavo. – Nič neviem. Pamätáš sa na Chrušciakovu smrť?

– Pravdaže. Myslíš, že nejako súvisí?

Walczak figliarsky prižmúril ľavé oko.

– Nikdy nemožno vedieť. – A o chvíľu zopakoval: – Nikdy nemožno vedieť.

– Si akýsi tajnostkársky, – zašomral Downar.

– Nehnevaj sa, starý, ale vieš, že nerád rozprávam, kým nemám niečo konkrétne. A to, na čo myslím, nemá ešte veľa zmyslu. Prosto uvažujem. Choď sa teraz trochu vyspať a okolo druhej sa ešte ohlás u mňa.

– Mám vypočúvať gazdinú Jarzęckovcov. Chcem, aby si bol pri tom.

– Dobre, – súhlasil Downar. – Prídem.

Po priateľovom odchode Walczak zdvihol slúchadlo a vytočil číslo.

– Tu Walczak. Pošlite mi zaraz toho seržanta z dopravného.

V tej chvíli Downar vyšiel z veliteľstva a naskočil do štvorky. Bol nahnevaný a nespokojný so sebou. Pocit znechutenia ho neopúšťal. Nechcel byť sám. Rozhodol sa ísť k Magdaléne. V poslednom čase ju veľmi zanedbával. Vystúpil pri Peknej a prešiel na druhú stranu námestia Konštitúcie. Na chvíľu zastal pred výkladom športového obchodu a so smutným úsmevom si obzeral lyže. „Mohol som teraz pokojne sedieť v Zakopanom,“ pomyslel si ľútostivo. „Mohol som… Ach, aby ho stislo.“ Spomenul si na Hanku a na ich posledný rozhovor v hoteli. Škoda. Utešené dievča. Začalo sa to tak sľubne. Bol si istý, že keby bol zostal v Zakopanom… Ozajstný pech.

Magdaléna mala čierne veselé oči, nakrátko ostrihané vlasy a plné červené pery. Veľmi sa potešila. Najradšej by bola vystískala Štefana, keby tam nebolo kolegu.

– Neskočila by si so mnou na kávu? – spýtal sa Downar.

– Vieš, že nemôžem veľmi. O pol hodiny nahrávam.

– Škoda. Chcel by som sa s tebou povyprávať.

Vyšli na chodbu. Magdaléna ho úchytkom pobozkala.

– Ty zlý! Odkedy čakám, že mi zatelefonuješ. Čo je s tebou?

Chytil ju za ruku.

– Nehnevaj sa, ale mám teraz veľmi veľa roboty. Som unavený. Chcel som si vziať dva týždne dovolenky a nepodarilo sa. Radšej nespomenul, že bol v Zakopanom, keď jej to už skôr nepovedal.

Magdaléna si stala blízko neho a otrepávala mu neviditeľný prášok z klopy na kabáte.

– Zabúdaš na mňa, Štef. Už o mňa nestojíš.

– Ale kdeže, – odporoval dosť nepresvedčivo. – Veď ti vravím, že som zahrabaný. Ohlásim sa dnes večer u teba. Chceš?

– Dnes radšej nie. Prišla mi matka. Zatelefonuj zajtra, dohovoríme sa.

Vo dverách sa zjavila čiasi hlava.

– Slečna Lena, telefonovala Oľga. Šéf vás volá.

– Už idem. Do videnia, Štefan! Ohlás sa. Čakám!

Downar pomaly zostupoval dolu schodmi. V bráne zastal, akoby sa chcel sústrediť. „Oľga…“ Kde len počul to meno? Kde a od koho? Ale pravdaže! Jarzęcká mu vtedy vravela: prosila svoju priateľku Oľgu, aby u nej prenocovala, a tá ochorela na chrípku. Áno, áno, pravdaže. Mal by pohľadať tú neznámu Oľgu. Ale ako?… Nič prostejšieho. Veď Karol predvolal dnes Jarzęckovcov gazdinú na výsluch. Ona doista pozná všetkých priateľov svojich chlebodarcov. Od nej sa všeličo dozvie.

Walczak na veliteľstve neúnavne pracoval, študoval vždy novšie hŕbky spisov. Keď zazrel Downara, zaradoval sa.

– Dobre, že ideš. Sadni si.

– Gazdiná Jarzęckovcov už prišla?

– Áno. Čaká. Hneď sa s ňou pozhovárame, ale najprv by som sa ťa chcel na niečo spýtať, lebo potom by som ľahko zabudol.

– Počúvam.

– Bol si spolu s Borowiczom v Jutrzenke, však?

– Áno, veď som ti vravel.

– A videl si izbu, kde býval Jarzęcki s tou ženou?

– Prirodzene.

– A nič si nenašiel? Nijaké stopy?

– Len stopy na obločnej doske, ktoré prípadne dokazujú, že voľakto vychádzal cez oblok. No a konopné nitky na radiátore.

Walczak zahrúžil prsty do postrapatenej štice a poškrabal sa na hlave.

– Áno, áno, viem. To som už počul. Mne ide o to, či si nenašiel nejaký predmet, hoc aj drobný, čo by nám pomohol zistiť…

– Akoby nie, našiel som, – rozpamätal sa Downar.

– Čo si našiel? Sem s tým!

Downar siahol do vrecka a vybral z peňaženky papierik, pozorne ho rozbalil a položil na stôl.

Walczak vzal lupu a chvíľu si veľmi pozorne obzeral drobulinkú bielu škvrnu.

– Akýsi íverček, – povedal ticho. – Čo to môže byť? Zboku malé zárezy. Parom ho vie. Vyzerá ako… ako… Alebo hádam kúštik brošne? Tie vrúbky sú vari časť nejakej kresby.

– Dovolíš, aby som sa prizrel? – Downar vzal od priateľa sklo a schýlil sa nad stôl. – Vieš, čo si myslím?

– Čo?

– Že je to odštepok z kamey
.

– No dobre… Ale prečo by si bola tá baba zničila brošňu, keď liezla cez oblok?

– Sú i prstene s malými kameami.

Walczak nadšene prisvedčil.

– Pravda, čistá pravda! Prsteň s kameou. Dosť možné. Ako vychádzala cez oblok, zachytila sa o čosi a…

– Správne. Tak si to predstavujem.

Walczak potľapkal Downara po pleci.

– Vieš, Štefek, že z teba ešte bude chlap.

– No dobre, dobre, ale čo máme z tej kamey? Nebudeš chodiť po celom Poľsku a hľadať ženu s poškodeným prsteňom. Vari si nemyslíš, že by sme ju našli?

– Nikdy nemožno vedieť, – usmial sa Walczak. – Inakšie zázraky sme už videli… A teraz sa pozhovárajme s domácou pomocnicou Jarzęckovcov. – Sadol si za stôl a zdvihol slúchadlo. – Pošlite gazdinú.

Vstúpila stará, chudá žena. Havranie, hladko začesané vlasy boli v čudnom rozpore so zničenou, zvráskavenou tvárou. Bola vysoká a kráčala strmo ako na vojenskej prehliadke. Mala nejakých šesťdesiat rokov, možno viacej.

– Dobrý deň.

– Dobrý deň. Sadnite si, prosím.

Downar zmeravel. Prekvapene hľadel to na Walczaka, to na chudú vojenku. Keď sa spamätal, pochytil ceduľku, napísal niekoľko slov a podal priateľovi.

Walczak prečítal, zvraštil obrvy a lístok vsunul pod pijak. Ani nepozrel na Downara, obrátil sa na gazdinú Jarzęckovcov.

– Ako sa voláte?

– Sojecká.

– Krstným menom?

– Karolína.

– Dávno pracujete u pánov Jarzęckovcov?

– Vyše dvoch rokov.

– Máte so sebou nejaké doklady?

Z veľkej čiernej tašky vybrala občiansky preukaz a knižočku z poisťovne.

V poriadku. Ďakujem. Povedzte mi, prosím, koľkého odcestovali páni Jarzęckovci do Zakopaného?

– Dvadsiateho večer. Bolo to tuším vo štvrtok.

– Máte výbornú pamäť na dátumy, – poznamenal mimochodom Walczak.

Sojecká sa nezdala prekvapená.

– Brat Leon mal práve vtedy mena. Oslavoval ho. Pozval ma, ale som nemohla ísť, lebo páni odchádzali. Musela som ich schystať.

– Ktorým vlakom odišli Jarzęckovci?

– Vari okolo desiatej Večer. Presne sa nepamätám.

– Vy ste šli po taxík?

– Áno. Pán inžinier ho chcel zavolať telefonicky, ale tie telefóny sú len na zlosť. Musela som ísť sama.

– Nepamätáte sa náhodou, akej farby bol taxík, čo ste priviedli?

– Tuším červenej, to jest takej voľákej višňovej.

– A čo ste robili po odchode pánov Jarzęckých?

– Nič. Išla som spať. Ustala som.

– A na druhý deň?

– Zašla som na Grochów k sestre. Bola chorá. Chcela som jej trocha pomôcť. Pani mi dovolila.

– Kde býva vaša sestra?

– Grochowská 84.

– A kľúče od bytu pánov Jarzęckých ste mali po celý čas so sebou?

– Pravdaže. V tejto taške.

– Kedy ste sa vrátili z Grochowa?

– V nedeľu popoludní. Sestre bolo už lepšie.

– Keď ste sa vrátili do bytu Jarzęckovcov, nezbadali ste niečo neobyčajného, nič takého, čo by vás bolo prekvapilo?

– Akoby nie. Prekvapila ma mláka v kuchyni.

– Nerozumiem. Aká mláka?

Sojecká sa váhavo usmiala.

– Nuž akoby… akoby čosi bolo… Rozumiete, pán komisár? No akoby sa bol, povedzme, pes vyšpinil.

– A Jarzęckovci nemali psa?

– Nie. Hoci som im neraz hovorila, že v takej vile by sa pes zišiel.

Walczak zamyslene klepkal ceruzou o stolnú dosku.

– Ešte mi povedzte: vaša sestra je vydatá?

– Pravdaže.

– A švagor žije?

– Žije. Prečo by nežil? Chlap zdravý ako buk.

– Čo robí?

– Je šoférom.

– Kde pracuje?

– Pracoval na železničnej správe. Teraz chodí s taxíkom. Lepšie sa mu vypláca.

– So štátnym?

– Nie. Má vlastný. Kúpil si vlani.

– To si toľko nasporil na železnici?

– Ktohovie. To sa ma netýka. Iste mal dajaké úspory.

– Tak, tak, – pokyvoval Walczak. – Úspory, to je dobrá vec. A ako sa volá váš švagor?

– Michal Wojtasiak.

– Teda na druhý deň po odchode Jarzęckovcov ste sa vybrali k sestre?

– Áno.

– Navštívil sestru voľakto? Boli tam nejakí hostia?

– Nebol nikto. Sestra polihovala. Iba na obed prišiel švagrov kolega.

– Kedy to bolo?

– Ten deň, keď som išla na Grochów, to značí v piatok. Kúpila som treščie filé a nechala postáť v mlieku. Lebo viete, pán komisár, nie každá gazdiná ho nechá postáť v mlieku. Len taká, čo sa rozumie do kuchyne. Keď sa treska dobre vymočí v mlieku, tak ju vôbec necítiť. A potom…

– No dobre, dobre, – prerušil ju Walczak. – Hovorte o tom obede.

– No veď hovorím. Prišiel švagrov kolega, priniesol vypiť, ja som vypražila filé…

– Ako sa volá švagrov kolega?

– Neviem. Švagor ho volal Tadek, ale priezvisko mu neviem.

Walczak si zapálil cigaretu a chvíľu sa mlčky díval na gazdinú.

– Vy ste sa už odsťahovali, však?

– Áno, kázali sa mi odsťahovať. Byt zapečatila milícia. Bývam teraz u brata na Železnej. Chuderka pani Jarzęcká nežije. Keď sa pán inžinier vráti, možno ma zase vezme.

– Možno, – zamrmlal Walczak. – No tak, to by bolo vari všetko. Môžete odísť.

– Chvíľočku, – ozval sa Downar. – Chcel by som sa vás čosi opýtať.

Obrátila na neho začudovaný pohľad, akoby si do tej chvíle neuvedomila, že je tu.

– Počúvam!

– Pani Jarzęcká mala priateľku Oľgu, pravda?

– Hovoríte o pani Oľge Zdanieckej?

– O inej Oľge ste u nich nepočuli?

– Nie, nepočula som.

– Neviete, kde je pani Zdaniecka zamestnaná?

– Akoby nie. Veď je to veľká umelkyňa, maliarka.

– Áno, áno, – povedal Downar a chcel akosi zatušovať svoju neinformovanosť v oblasti umenia. – Počul som to meno, len som nevedel, že ide o tú istú osobu. A kde býva pani Zdaniecka?

– Voľakde na Starówke. Presnú adresu neviem.

Walczak pozrel na hodinky.

– Chceš sa ešte niečo spýtať?

– Nie, ďakujem.

Keď sa zatvorili dvere za gazdinou Jarzęckovcov, Walczak pozrel na priateľa.

– Teda tvrdíš, že si sa vtedy nerozprával s touto ženou?

Downar vzrušený vyskočil.

– Ale veď je to celkom iná osoba. Tamtá bola stredne vysoká, tučná s vypučenými očami. Tejto sa vôbec nepodobá. V prvej chvíli, keď tá štangľa vošla, až som stŕpol. Myslel som, že sa mi v očiach mení. Čo sa to robí, do sto hromov?

Walczak odul pery a začal si ticho pohvizdovať nejaký starý foxtrot.

– Ak predpokladáme, že si bol vtedy celkom pri sebe, to značí, že tamtá žena sa vyhlasovala za gazdinú u Jarzęckovcov. Lebo čo sa tejto týka, niet pochybností.

– Robíš si zo mňa blázna?! – osopil sa Downar.

– Blázna-neblázna, ale uznáš, že je to všetko nejasné. Musím dať len na to, čo vravíš.

Downar podišiel k nemu a spýtal sa hrozivo:

– A to ti nestačí? – Bolo zrejmé, že ho to vynieslo z rovnováhy.

Walczak akoby nebadal, že škriepka visí na vlásku.

– Počúvaj. Štefek, ty máš vodičský preukaz, však?

– Pravdaže.

– A nosíš ho so sebou?

Downar pozrel na neho prekvapený.

– O čo ti ide? Nerozumiem. – Siahol do vrecka a vytiahol vodičský preukaz. – Vždy ho mám pri sebe. Stalo sa niečo?

– Nie, nie, nič sa nestalo, – upokojil ho Walczak.

V poriadku. Teraz musím na chvíľu k majorovi. O hodinu mi ide vlak. Maj sa dobre. A drž sa, starý! Poobzeraj sa po teréne a keď sa vrátim z Krakova, pozhovárame sa o všetkom obšírnejšie.

Stisli si ruky a Walczak náhlivo vyšiel z izby. Cestou vstúpil ku Kobielovi. Poručík písal akúsi zprávu.

– Prepáčte, že vyrušujem

– Počúvam, súdruh kapitán.

– Idem dnes do Krakova. Vrátim sa o niekoľko dní. Zatiaľ treba kadečo vybaviť a chcel by som, aby ste sa na to podujali.

– Počúvam.

– Píšte!

Walczak niekoľko minút diktoval a Kobiela všetko pozorne zapisoval.

– Môžem sa na vás spoľahnúť?

– Prirodzene, súdruh kapitán. Vybavím všetko. Môžete byť celkom pokojný. Šťastlivú cestu!

Major Lešniewski bol pravý opak veselého kapitána. Vysoký, štíhly, suchej, prísnej tváre, bol skôr chmúrnej povahy. Neobľuboval veľa rečí a najradšej sa vyjadroval v myšlienkových skratkách. Len bystrý človek stačil sledovať tok jeho úvah. Walczak si veľmi vážil svojho predstaveného pre logické úvahy a dôslednú presnosť, a jednako sa s ním nezblížil. Možno preto, že Lešniewski nemal zmysel pre humor.

Major ponúkol Walczakovi kreslo a hneď začal.

– Dnes pôjdete do Krakova. Vezmete nejaký materiál od Borowicza. Navštívite prokurátora Kaczorowského. Myslím, dobre bude, ak zájdete osobne do Zakopaného. Prípad je vážny a má nepochybne široký dosah. Nesmieme nič zanedbať. Vypočuli ste Jarzęckých gazdinú?

– Áno. Pred chvíľou.

– No a…

– Downar tvrdí, že vtedy večer hovoril s celkom inou ženou, ktorá sa vydávala za gazdinú Jarzęckovcov.

Lešniewski sa nezačudoval.

– Áno, to všetko vyzerá veľmi, ale veľmi divne. Hovoril som dnes so seržantom Stodolakom z vojevodského veliteľstva.

Walczak pozrel na neho nepokojne.

Súdruh major, nijako nemôžem uveriť, že…

– Uvidíme. Kto bude s vami spolupracovať?

– Kobiela. Poveril som ho hŕbou úloh. Nemáte vari nič proti tomu, aby on…

– Nie, nie, v poriadku. Vlastne som vám ho chcel prideliť. No tak česť. Choďte a vráťte sa čím skôr.

Walczak odišiel zdrvený. Idúcky dolu schodmi ho trýznili neveselé myšlienky. Strážnik pri vchode si ho začudovane obzrel. Ešte nikdy nevidel kapitána v takej mizernej nálade.

Cherchez la femme

Downar sa naobedoval v espresse. Zapálil si cigaretu a pozrel na hodinky. Blížila sa štvrtá. Zamyslel sa. Nevedel, čo vlastne bude robiť v najbližšej budúcnosti. Walczak ho nepochybne stiahol z dovolenky, aby ho začlenil do stopovania v prípade Jarzęckej, ale nestihli sa dohodnúť na dačom konkrétnejšom. Nechcel podnikať na vlastnú päsť. Nevedel, s ktorými kolegami bude spolupracovať a kto má akú úlohu spĺňať. Nemôže predsa dublovať prácu iných. Musí sa orientovať v situácii. Rozhodol sa prehovoriť s majorom.

Zahlásil sa v sekretariáte, sadol si vedľa písacieho stroja a trpezlivo čakal. O pätnásť minút mu milo usmiata Zoša oznámila, že ho volá major.

Lešniewski práve dočítal akési obšírne hlásenie. Napísal čosi ceruzkou na okraj, vložil papiere do zásuvky a pozrel na Downara. Sivé oči boli chladné a bez výrazu.

– Chceli ste so mnou hovoriť?

– Áno.

– Počúvam.

Downar si odkašlal. Majorove suchárske spôsoby ho vždy trošičku odzbrojovali.

– Kapitán Walczak ma odvolal z dovolenky, aby som mu pomohol pri vyšetrovaní prípadu Jarzęckej. Dnes som prišiel zo Zakopaného, ale sme sa nestihli dohovoriť, čo a ako. Walczak odišiel do Krakova a nenechal mi nijaké inštrukcie. Chcel by som sa pustiť do práce. Škoda času, súdruh major.

Lešniewski vytiahol tabatierku a bez toho, aby ponúkol Downara, zapálil si.

– Tentoraz nevidím, v čom by ste mohli pomôcť. Myslím, že bude najlepšie, ak počkáme na návrat súdruha Walczaka. Potom sa pozhovárame.

– Ale, súdruh major! – zvolal Downar začudovane. – Roboty je vyše hlavy. Niet čo čakať na Walczaka. Treba dôkladne prezrieť vilu Jarzęckovcov, treba ešte raz vypočuť tú gazdinú a zistiť, kto sa za ňu vyhlasoval tamtoho večera a odkiaľ mala kľúče od bytu. Treba nájsť Jarzęckej priateľku, akúsi Oľgu Zdaniecku. Napokon treba zájsť na Grochów a porozprávať sa so sestrou Jarzęckých gazdinej i s jej mužom. Ručím vám, že pritom vyjde všeličo najavo.

– Pravda, pravda, – prikyvoval Lešniewski. – To všetko zariadi poručík Kobiela.

Downar prekvapene vzhliadol.

– Kobiela? Prečo Kobiela? Prečo nie ja? Veď preto som sa vrátil zo Zakopaného. Ničomu nerozumiem, súdruh major.

– Hovorím vám, že musíme počkať, kým sa nevráti súdruh Walczak. Želám si, aby ste zatiaľ nič nepodnikali.

– Tak teda môžem odísť na dovolenku?

– Nie. Zostanete vo Varšave. Musíte byť hocikedy naporúdzi.

Lešniewski zahasil cigaretu a vstal; naznačil tým, že pokladá rozhovor za skončený.

Downar sa uklonil a vyšiel. Bol pobúrený. Nechápal, čo si zrazu major zmyslel, prečo sa rozhodol odsunúť ho z pátrania. Veď to bolo vari najlogickejšie, aby prípad riešil on vedno s Walczakom. Napokon, všetko sa začalo jeho čudnou návštevou u pani Jarzęckej. Mal najbližšie k tej neobyčajnej histórii a vyšetroval v Zakopanom s Borowiczom. Prečo ho teda major odstavil? Ňuchal v tom akési osobné intrigánstvo. Zaiste dakto na veliteľstve mu podkopáva pôdu. Závidia mu kariéru. Nuž áno, pravdaže, veď sa v poslednom čase dostal do čela dôstojníkov kriminálnej služby. Hovorilo sa o jeho povýšení. Zrejme mu dakto podkúril u majora. Hádam Kobiela? Videl sa mu vždy poriadnym a spoľahlivým kolegom. Ale ktohovie? Či možno niekomu veriť? Ale nech si nemyslia, že s ním tak ľahko vybabrú. Nech sa len Karol vráti. Napokon, ani nepočká na Karola. Za tých pár dní zhromaždi na vlastnú päsť kopu materiálu. A major nech sa hnevá, ako chce. Veď ten cymbal Kobiela si nedá rady. To je ťažký a veľmi zložitý prípad. Treba ho obozretne, jemne rozuzľovať.

Downar zahrúžený do neveselých dúm, dlhými krokmi meral Pulavskú. Nedbal, na mrazivý severný vietor, čo mu ostro šibal do tváre. Nechcelo sa mu pretískať do električky, o tom čase preplnenej, a okrem toho súdil, že mu nezaškodí pohyb na čerstvom povetrí. A naozaj, zakrátko sa trochu zbavil nepríjemného pocitu, čo v ňom vyvolal rozhovor s majorom. Na rohu Odynca postál a zauvažoval. Rozhodol sa, že nájde Oľgu Zdaniecku. Cítil, že sa od nej dozvie veľa zaujímavého. Obrátil sa vľavo a zašiel na trolejbusovú zastávku. Keď nasadol do päťapäťdesiatky, začul svoje meno.

– Dobrý deň, pán Štefan.

Prekvapene sa obrátil.

– A čo vy tu robíte? Dobrý deň.

– Chcem ísť trolejbusom, tak ako vy. – Belasé šibalské oči hľadeli na noho s úsmevom.

– Už ste sa vrátili zo Zakopaného? Tak chytro?

Mrzuto hodila rukou.

– Predvídala som to. Teta bola v posledných dňoch neznesiteľná. Len-len sme sa nepovadili. Čo som teda mala robiť? Pobalila som si krámy a vrátila sa do milovanej Varšavienky.

– Neužili sme veľa zimných športov, – usmial sa Downar.

– Ach, nijaká škoda. Nahradíme si to inokedy.

– Tu voľakde bývate?

– Áno. Na Ursynovskej.

– Som rád, že ste sa nezhodli s tetou a že som vás stretol, – povedal úprimne.

Rozosmiala sa.

– Či je to pekné, tešiť sa z rodinných zvád? Kam teraz idete?

– Vysadám na námestí Konštitúcie. A vy?

– Musím presadnúť na päťdesiatjednotku alebo na päťdesiattrojku. Idem do Bristolu. Mám rozhovor s vážny m cudzincom.

– Tak prečo ste hneď nenasadli na Odynci do päťdesiatšestorky?

– Zazrela som vás, nuž…

– Hlboko ma dojíma toľká obeť.

Prižmúrila oči.

– Len si priveľa nenamýšľajte. To je najväčšia obeť, akú si môžem dovoliť.

– Myslím, že sa neoceňujete primerane. Ostatne, nikdy nevedno, akých obetí sme schopní.

– Zmeňme tému. Obete nič dobrého neprinášajú.

– Myslíte?

– Určite, Okrem toho, ak sa nemýlim, na najbližšej zastávke vystupujete.

Downar vstal a podával jej ruku na rozlúčku.

– Dúfam, že sa onedlho uvidíme.

– Azda. Možno v niektorom autobuse. Navrhujem stodvadsaťpäťku.

Nerozhodne sa usmial.

– Vy žartujete, a ja si to naozaj veľmi želám… Dohovorme sa najradšej hneď.

– Prosím.

– Tak teda kedy?

– Čo robíte dnes večer?

– Nemám nijaké plány.

– Tak hádam o ôsmej v Novom Svete, dobre?

– Výborne.

– Ale teraz chytro vystúpte, lebo sa preveziete.

Vyskočil v behu. Dopravný orgán, stojaci pri sklenej búdke, mu pohrozil prstom.

Na druhom poschodí, nad odevným domom, bolo stredisko umelcov. Downar dúfal, že tam sa dozvie presnú adresu Oľgy Zdanieckej. A nemýlil sa. Prívetivá staršia pani mu s milým úsmevom udala byt slávnej maliarky.

Downar sa poďakoval a náhlivo zbehol dolu. Odrazu zbadal, že ho ktosi pozoruje. Obrátil sa a stretol sa so sliedivým pohľadom tmavých očú. Šiel za ním mladý muž v bledosivom plášti a hnedom mäkkom klobúku. Downarovi sa marilo, že ho videl v trolejbuse.

Zvrtol sa naľavo, došiel na roh Havranej a nasadol do päťdesiatštvorky. Pretískajúc sa nabitým trolejbusom, myslel na stretnutie s Hankou. Páčilo sa mu to dievča, páčilo sa mu ako vari nijaké iné dosiaľ. Keď sa dotýkal Hankinej ruky, cítil, akoby mu elektrická iskra prebehla po tele. Pri nej zabúdal na službu, na vyšetrovanie, na všetky trampoty. Mala v sebe veľa životnej radosti, veľa mladistvého vzletu. Myslel na jej plné červené ústa a figliarsky prižmúrené oči. Tešil sa na stretnutie v Novom Svete.

Romantické úvahy skracujú čas. Downara až prekvapilo, že sa trolejbus začal vyprázdňovať. Boli na konečnej. Prešiel okolo bemardínskeho kostola a pozrel na Žigmundov pomník. Ako vchádzal na Svätojánsku, zbadal, že ten istý mladý človek v sivom zvrchníku náhlivo vbehol pod nejakú bránu. Teraz už nepochyboval. Voľakto ho špehoval. To ho zarazilo. Komu mohlo záležať, aby ho mal na očiach? Na čí pokyn sa ten chlapík vláči za ním po meste? Či to nesúvisí s prípadom Jarzęckej? Hodil rukou. Nehodno sa teraz nad tým pozastavovať. Môže to byť aj obyčajná náhoda.

Ateliér Oľgy Zdanieckej našiel bez ťažkostí.

Maliarka sedela pred stojanom a v žiare svetla práve dokončovala najnovší obraz. Downar pozrel na plátno a premýšľal, či tie mnohofarebné, nepravidelne rozhodené škvrny majú znázorňovať bozk na mrkaní alebo azda poľovačku na soby. Mlčky stál, nechcel nejakým neobozretným slovom pretrhnúť, tvorivé oduševnenie.

Pracovala zanietene ešte dosť dlho. Napokon odložila štetec a zvedavo pozrela na Downara, akoby si len v tej chvíli bola uvedomila, že je tu.

– Mňa hľadáte?

Uklonil sa.

– Ak mám tú česť hovoriť s pani Oľgou Zdanieckou, tak áno.

Vstala a podala mu ruku.

– Som Zdaniecka. – Mala na sebe sivú sukňu, malebne postriekanú farbami, ako aj veličizné červené klipsy v ušiach. Drobné, jemné črty tváre pripomínali alabastrovú rezbu alebo kameu. Hlavu obtáčali husté červenkasté vlasy.

Pod nástojčivým pohľadom zelených očú sa Downar cítil trochu nesvoj.

– Prepáčte, že vás vyrušujem z práce, – povedal.

– Nič sa nestalo. Práve som skončila, Prosím, sadnite si.

– Prišiel som z poverenia pani Jarzęckej.

– Kristíny Jarzęckej?

– Áno. Viete, to je tak, že moja sesternica má nadanie na maliarstvo, a preto by som rád, keby sa jej ktosi ujal…

Nepohla sa. Ani sval sa jej nezachvel na tvári. Zdalo sa mu iba, akoby sa bola trocha zhrbila. Uhýbala jeho pohľadu. Dívala sa nabok, ku dverám.

– Tak vy neviete, že Kristína nežije? – spýtala sa ticho.

Zachmúril sa.

– Nežije?! Čo nepoviete? Taká milá osoba! Kedy sa to stalo? Hádam niečo náhleho? Srdce?

Doista zaznel v jeho hlase neúprimný tón, lebo mu zrazu pozrela rovno do očú a prudko vstala.

– To všetko je lož! Klamete! Bezočivo klamete! Nemáte nijakú sesternicu! Viete dobre, že Kristínu zavraždili. Ach, bože môj! Čo chcete odo mňa? Dajte mi pokoj! Dajte mi už raz pokoj! – Hovorila chytro, vzrušene, priam kričala.

Downar, prekvapený jej výbuchom, hľadel na ňu nerozhodne. Nevedel zrazu, ako sa zachovať. Vstal a mimovoľne siahol po cigarete.

– Upokojte sa, prosím.

Bola veľmi rozrušená. Oči sa jej zachmúrili, ťažko dýchala. Chvíľu mlčala a usilovala sa opanovať. Napokon sa spýtala:

– Vy ste z milície?

– Áno.

– Teda načo tá hlúpa komédia?

Downar neodpovedal. Zapálil si cigaretu a blúdil očami po stenách, ovešaných zhora nadol čudnými maľbami.

– Ste ochotná pozhovárať sa o pani Jarzęckej?

Rozhodne nie s vami.

– Pani Jarzęcká posledný raz v živote hovorila o vás práve so mnou.

– S vami? – Prekvapilo ju to. Vycítil, že sa mu azda jednako podarí nadviazať rozhovor.

Hovoril som s pani Jarzęckou v ten večer, keď vám telefonovala a prosila vás, aby ste prenocovali u nej.

– Ach tak? Pamätám sa. – Bola som chorá, mala som horúčku. Nemohla som k nej odísť.

– Pani Jarzęcká bola vtedy veľmi vzrušená.

Zdaniecka si zakryla tvár rukami a zrazu vybuchla v prudký, kŕčovitý plač.

– To pre mňa, pre mňa Kristína zahynula!

– Prečo pre vás? – opýtal sa Downar obozretne, pričom dbal, aby mu hlas znel čím najjemnejšie.

Zdvihla k nemu uplakané oči.

– Lebo keby som bola vtedy šla k nej… Ostatne, nebola som taká veľmi chorá. To si nemôžem odpustiť. Keď si pomyslím, že jej život závisel od… Viete, neraz sa v noci prebudím a celé hodiny myslím na to všetko. Predstavujem si úbohú Kristínu s guľkou v prsiach, zakrvavenú.

– A ako viete, že pani Jarzęckú zastrelili? – spýtal sa Downar a hneď si zahryzol do jazyka. Nesmel si totiž dovoliť, aby sa ich rozhovor zmenil na výsluch. Na to ešte bude kedy.

Pozrela naň zarazená.

– Ako viem? Nemám potuchy. Doista mi to voľakto povedal. Už sa nepamätám.

Downarovi sa tisli na pery desiatky otázok, ale premohol tie zvyčajné sklony. Povedal:

– Robíte si celkom zbytočné výčitky. Váš príchod by aj tak nebol zachránil páni Jarzęckej život.

V očiach sa jej zablysla nádej.

– Myslíte?

– Pravdaže. Niekto sa rozhodol pani Jarzęckú pripraviť o život a či by ste boli vtedy prenocovali u nej, či nie, to by vôbec nezavážilo. Nanajvýš by bol vrah volil iný deň na spáchanie zločinu.

– Ale mŕtvolu našli v Zakopanom. Ako je to možné? Veď v ten večer mi telefonovala z Varšavy, z bytu.

– O tom vám nemôžem nič povedať. Vyšetrovanie je práve v prúde.

Pokrčila plecami.

– Ach, vyšetrovanie, vyšetrovanie! Či naša milícia dokáže vôbec čokoľvek odhaliť?… Prepáčte, – doložila chvatne, keď pobadala svoju netaktnosť.

– Vidím, že nemáte o nás najlepšiu mienku, – usmial sa Downar.

– Prepáčte, nechcela som vás uraziť.

– Necítim sa urazený. Nadovšetko si cením úprimnosť.

Znovu si sadli a Downar ju ponúkol cigaretou. Pokladal si za úspech, že ho doteraz nevyhodila. Veď spočiatku nebol od toho ďaleko. Mlčky hľadel na maliarku. V jej tvári bolo v tej chvíli čosi nesmieme bolestného. Vyzerala ako madona z obrazu veľkého majstra.

– Naozaj myslíte, že Kristíne bola smrť predurčená?

– Pravdaže. Neviem iba, kto ju zabil a prečo.

– Nezabíja sa bez vážnej príčiny.

Uhýbal jej pohľadu. Bál sa, aby mu z očí nevyčítala ostražité vyčkávanie.

– Príčina vraždy býva dakedy veľmi zložitá.

– Kristína bola zložitá povaha. Mala zaujímavú dušu.

– Vy, ako jej priateľka, o tom najlepšie viete.

Dívala sa na oblok zamyslene.

– Čo my vlastne vieme o druhom človeku? To nie je také prosté.

Vari najťažšie je poznať seba samého, povedal s úsmevom Downar. Chcel čím skôr skončiť s filozofickými úvahami a prejsť ku konkrétnejším veciam.

Nečakane ho chytila za ruku a skúmavo sa mu prizerala.

– Moment… Obráťte hlavu trochu napravo… Áno, tak, výborne, výborne… A teraz bradu trošilinku vyššie. Ešte trošku… Tak, tak, veľmi dobre. A teraz si staňte sem. – Zatiahla ho pod stenu a postavila na neveľký podstavec. Downar sa bez námietok podvoľoval čudným praktikám. Bol celkom pobalamutený.

Zdaniecka, vzrušená, zavesila za nim farbistý koberček, potom prisunula stojan a náhlivo pripevnila naň veľký kartón.

– Zaujímavé, veľmi zaujímavé, – vravela polohlasom a pustila sa do kreslenia. – Stojteže pokojne, preboha, – doložila hlasnejšie, keď videla, že model sa pohol.

Zo dvadsať minút sústredene pracovala. Hrýzla si dolnú peru, prižmurovala oči, odstupovala na niekoľko krokov od stojana a so zmraštenými obrvami zďaleka si obzerala dielo. Napokon odložila uhoľ. Chvíľu stála pred stojanom a hlboko sa nad niečím zamýšľala. Odhrnula vlasy, čo jej padali do čela, a povedala:

– No, na dnes dosť. Nechcem vás priveľmi unaviť. Ešte mi ujdete a nevrátite sa. Máte zaujímavú tvár. Nikdy som nemyslela, že príslušníci milície majú také zaujímavé tváre. Ach, prepáčte. Tuším, zase som sa správala netaktne.

– Smiem si pozrieť podobizeň?

– Nech sa páči.

Downar pozrel a zmeravel. „No, ak ja takto vyzerám, tak ani nemám po čo ísť na schôdzku s Hankou,“ pomyslel si.

– Ako sa vám páči?

– Nevyznám sa v modernom umení, – povedal vyhýbavo.

Bola zanietená novou umeleckou koncepciou. Líca sa jej zarumenili, oči naplnili ligotom. Akoby bola celkom zabudla na priateľkinu tragickú smrť.

– Bola by som veľmi rada, keby ste mi chodili pózovať. Musím namaľovať váš portrét. Vo vašej tvári je čosi také, čo ma priťahuje. Máte doma telefón?

– Nemám, – zacigánil Downar. Nechcel, aby ho tá pojašená ženská znepokojovala.

– Škoda. Potom si zapíšte moje číslo. Keď budete mať voľnú chvíľu, zatelefonujte mi, dobre?

Usmial sa nerozhodne.

– Nechcel by som sa stať pôvodcom nejakých rodinných nezhôd.

– Rodinných nezhôd? – začudovala sa Zdaniecka. – Nerozumiem.

– Napríklad pri telefóne by mohol byť váš muž a scéna žiarlivosti je hotová.

– Nemám nijakého muža, – povedala prchko.

– Ale mali ste,

– Ako viete?

– Usudzujem podľa toho, ako reagujete.

Potriasla netrpezlivo hlavou.

– Pozrimeže, aký ste psychológ! Kto by predpokladal, že… – Zrazu sa prerušila.

Downar pozrel na ňu bokom a povedal:

– Len dopovedzte.

– Vy ste veľmi inteligentný. Čudujem sa, že ste si zvolili také povolanie.

– Myslíte, že práca v milícii si nevyžaduje inteligenciu?

– Neviem. Nerozumiem sa tomu.

Chvíľu mlčal. Mozog mu celý čas usilovne pracoval na tom, ako získať nejaké informácie. Nepochyboval, že Oľga Zdaniecka by mu mohla povedať veľa zaujímavých podrobností o súkromnom živote Jarzęckovcov.

– Ak sa máme vrátiť k manželským problémom, musíme uznať, že sa veľmi často stávajú príčinou zločinov. Vezmime napríklad Jarzęckovcov.

Pozrela na neho zarazená, alebo možno sa len tvárila zarazene.

– Myslíte, že sa to stalo pre Marinu?…

Teda sa volala Marina! Downar sa stúlil ako dravá zver. Dozvie sa azda i niečo viacej? Hádam sa táto žena konečne rozhovorí?

– Nuž čo… všetko je možné, – povedal zamyslene a usiloval sa rozprávať čo najprirodzenejšie. – Mohol by som na to odpovedať, len keby ste mi umožnili rozhovor s pani Marinou. Akože sa ona volá? Akosi mi vyletelo z hlavy priezvisko Jarzęckého milenky.

Odrazu sa napaprčila. Zbadal, že chybil, ale už bolo neskoro.

– Kto vám povedal, že Marina bola Stanislavovou milenkou? – spýtala sa strmo. Znovu bola ostražitá, nedôverčivá, neprístupná.

– Veď ste sama pred chvíľou naznačili…

– Ja?! Nič podobné. Namýšľate si.

Downar strácal trpezlivosť. Opanúval ho hnev. Oči sa mu zúžili, nozdry sa chveli od rozčúlenia. Podišiel blízko ku Zdanieckej.

– Radím vám rozprávať so mnou úprimne. Nevykrúcajte, to vám nepomôže. I tak vás pozvú na výsluch na veliteľstvo. Potom musíte povedať všetko, ak, pravda, nechcete byť v podozrení z účasti na zavraždení pani Jarzęckej.

Zasmiala sa. Akoby ju bolo niečo veľmi rozveselilo.

– Ste smiešny s tou svojou policajnou rutinou. Najprv sa snažíte vytiahnuť zo mňa nejaké informácie a teraz ma strašíte. Nenamáhajte sa. Zbytočne márnite čas. Nič sa nedozviete.

– Už som sa dozvedel.

– Som zvedavá, čo.

– Že sa Jarzęckého milenka volá Marina.

Mykla plecom, akoby to podceňovala, ale zbadal, že bola znepokojená.

– Veď som vám vravela, že to nie je pravda. Nič podobné som netvrdila.

– Priamo nie, ale nebolo ťažko domyslieť si.

– Môžete si domýšľať, čo sa vám len páči, ale prosím, aby ste ma nemiešali do ničoho.

Bola podráždená. Chodila rozčúlená po ateliéri. Zrazu podišla k stojanu, strhla z neho Downarov portrét a potrhala ho na márne kúsky.

– Nejdem vás maľovať. Mám dosť tých hlúpych policajných rozhovorov. Nie som privyknutá stretať sa s ľuďmi z milície.

– Mám pokladať náš rozhovor za skončený? – usmial sa Downar.

– Myslím, že ste natoľko inteligentný, aby ste z toho vyvodili dôsledky.

– Potom mi dovoľte, aby som sa odporúčal. Do videnia.

– Adieu.

Uklonil sa a vyšiel. Hneval sa na seba, že postupoval tak neobratne. Prejavil primálo trpezlivosti. Chcel dostať informácie naraz, a to bola nemožnosť. Mal súhlasiť, že jej bude stáť za model, získať si jej sympatie, a on zatiaľ… Teraz sotva obnoví známosť. Veď ho vlastne vyhodila. Bodaj ho, nič sa mu akosi nedarí. Pozrel na hodinky. Bolo takmer osem. Napokon sa oneskorí na schôdzku s Hankou. To by mu ešte chýbalo. Pridal do kroku a na rohu Krakovského predmestia naskočil do stodvadsaťpäťky.

Stretli sa v šatni. Keď si vyzliekal plášť, dotkla sa mu ruky.

– Dobrý večer.

– Á, to ste vy? Dobrý večer.

Mala na sebe pekný tmavohnedý kožuštek. Na tvári, zružovenej od mrazu, ihral jej úsmev. Bola veľmi pekná. Downar pri pohľade na ňu razom zabudol na rozhovor so Zdanieckou.

– Poďme hore, – navrhla Hanka, – tu je plno.

Na prvom poschodí našli voľný stolík. Downar objednal kávu a tuho stisol Hanke ruku.

– Veľmi sa teším z nášho stretnutia, – povedal.

Usmiala sa.

– I ja. Obľúbila som si vás. Sama neviem prečo.

– Možno preto, že som veľmi sympatický.

– Alebo preto, že ja u mužských oceňujem najmä skromnosť.

Zasmial sa.


– Ohó… Vidím, že máte podrezaný jazýček.

– Z rutiny. Písavam, okrem iného, satirické fejtóny. Ach ozaj, čo s našou dohodou? Sľúbili ste materiál o prípade Jarzęckej.

Zmrštil sa.

– Nemám náladu dnes hovoriť o takých pošmúrnych témach. Som vlastne na dovolenke a vôbec sa nemám zapodievať kriminalistikou.

– Ale nezabudnete na náš dohovor?

– Pravdaže nie. Ste prišvárna, aby sa dalo zabudnúť na akýkoľvek dohovor. Ale teraz i keby som chcel, nič vám nemôžem povedať. Prípad sa vyšetruje a je príkaz zhora nepodávať o ňom nijaké zprávy do tlače.

– Prípad je teda až taký vážny? Myslela som, že ide o vraždu na erotickom podklade. – Rozopla si kožuch, spod ktorého vykukol tmavý večerný kostým.

– Zberáte sa ešte voľakde?

– Áno, sľúbila som sa na jedenástu známym do Bristolu.

Pocítil veľké sklamanie, ale nedal to najavo.

– Povedzte, je to pravda, že Jarzęcki zmizol za tajomných okolnosti? – spýtala sa.

– Bol to váš dobrý známy, že sa o neho tak zaujímate?

– Nie, kdeže. Videla som ho vari dva razy v živote. No dobre, už vás nejdem unúvať rozhovorom na kriminálne témy. Ale sa nečudujte, lebo už pohľad na vás sa mi spája s tým prípadom.

– Veľmi rád by som to zmeniť. Chcel by som, aby ste ma spájali s celkom inými spomienkami.

Tvárila sa, že nerozumie. Pozrela na neho spod obŕv:

– Máte cigaretu?

Vybral tabatierku. Keď jej poslúžil zažatou zápalkou, pocítil, akoby mu z tváre dievčaťa preskočilo do ruky tisíce elektrických iskier. Naplašil sa. Vedel zo skúsenosti, že je nebezpečné poddávať sa takému mocnému fluidu, ale bolo to príliš príjemné, než by volal na pomoc rozvahu.

Privrela oči a pozrela na neho vyzývavo, ako vtedy v hoteli.

– Čo súdite o rozvoji našej televízie?

Zrejme sa mu vysmievala. Zadržal nadávku, čo sa mu tisla na jazyk.

– Čo sa týka našej televízie, myslím, máme o nej jednakú mienku: program je zlý, televízory ešte horšie, – ozval sa pokojne.

Zasmiala sa.

– Vidím, že ste nespokojný.

Prešla na literatúru. Čo súdi o tvorbe Grahama Greena? Koho má najradšej zo súčasných amerických prozaikov?

Sedel chmúrny a odpovedal telegraficky: Graham Greene ho dráždi svojimi náboženskými náladami, z amerických spisovateľov má najradšej Caldwella, a vôbec, v literatúre sa nevyzná a necíti sa povolaný, aby ju posudzoval.

– A maliarstvo?

No, s tým bolo ešte horšie. Vysvitlo, že nemá poňatia o moderných prúdoch v maliarstve a že nevie rozlíšiť Picassa od Gutusa. Prišla mu na rozum Zdaniecka a jeho neuskutočnený portrét. To ho načisto rozladilo.

Keď vyčerpali kultúrnu tématiku, Hanka pozrela na hodinky.

– Viete, čo by som navrhla? Prejdime sa. Trocha čerstvého povetria nám nezaškodí. Tu sa zadusíme v tej udiarni.

Vďačne pristal. Na ulici ju môže chytiť pod pazuchu, privinúť si ju. Nezmyselný rozhovor o televízii, literatúre, maliarstve, hudbe ho neslýchane unavil. Celkom inakšie si predstavoval schôdzku s Hankou.

Prestalo snežiť a podvečer trochu prituhlo. Mláčky, pokryté tenučkou ľadovou škrupinou, ligotali sa vo svetlé lámp ako obločné tabule. Autá chodili po ceste obozretne. Bolo veľmi šmykľavo.

Šli k Jeruzalemským alejam. Downar tuho chytil Hanku pod pazuchu a pritiahol k sebe.

Pozrela na neho trochu zadivene.

– Nestískajte ma tak tuho. Nepadnem. Nebojte sa.

Využívala každú príležitosť, aby schladila jeho romantickú náladu. Pochopil to, ale si nebol celkom istý, či je to zvyčajná ženská taktika, alebo…

Zastali kraj Marszalkovskej.

– Vráťme sa, lebo sa ešte oneskorím.

Pred Bristolom sa chcel rozlúčiť. Uvažoval, že je najvyšší čas skončiť s tou neveľmi vydarenou schôdzkou. Bol nahnevaný a znechutený.

Ťahala ho so sebou.

– Vojdite so mnou. Ak sú opití, zaveziete ma domov.

– Dobre.

Hankini známi neboli ani v hale, ani v sieni. Nerozhodne zastala a pozrela na hodinky.

Len pätnásť minút po jedenástej. Veď som sa neoneskorila. Nerozumiem, čo to znamená. Musím zatelefonovať. – Zašla k aparátu, ale vzápätí si rozmyslela. – Ech, čo, netelefonujem. Poďme.

– Čo keby sme tu zostali na večeru? – navrhol Downar.

– Viete, že je to dobrá myšlienka? Ak mám povedať pravdu, som hladná.

Biele obrusy vyzerali v náladovom pološere ako snežné škvrny. Orchester diskrétne hral akési tango. Bolo obsadených iba niekoľko stolíkov

– Pozrite, aká púšť. Ľudia pred prvým nemajú groše.

Downar prisvedčil a mimovoľne si pomyslel, že mu tá večera príde draho. No nechcel sa pohrúžiť do takých nemilých úvah. Veď mal ešte čosi peňazí, pôvodne určených na dovolenku v Zakopanom. Napokon dovolenku môže stráviť v Bristole.

Čašník s úsmevom prijal objednávku.

Na stole sa zjavilo pečivo a strieborné vedierko s ľadom, z ktorého trčala fľaška exportnej, starostlivo zakrútená do servítky. Kalíšky naplnené alkoholom sa jemne zahmlili.

– Na zdravie, slečna Hanka.

Vypili a živo sa pustili do hydinového šalátu. Obaja boli hladní.

Svetlo sa opäť stlmilo a orchester začal hrať anglický valčík. Opanúvala ich lyrická nálada.

– Zatancujeme si?

– S radosťou.

Tuho ju objal a uviedol do taktu melódie. Tancoval veľmi dobre.

– To je znamenité, že tí vaši známi neprišli, – šepkal a perami sa jej ľahučko dotkol ucha.

Usmiala sa. Mal rád ten jej trochu, šibalský, trochu koketný úsmev.

– Výborne tancujete, – povedala.

– Ďakujem za uznanie. Vraveli ste to takým tónom, akoby ste boli presvedčená, že tancujem veľmi zle. 

– Máte vlastne pravdu. Nuž veru… práca v milícii… Ale priznám sa, nemyslela som, že v bezpečností pracujú ľudia vašej úrovne.

– Najmä so zreteľom na moju slabú znalosť svetovej literatúry.

Spočinula na ňom rozosmiatym pohľadom.

– Ste neznesiteľný.

Dozneli posledné tóny anglického valčíka. Vrátili sa k stolíku. Čašník podal bifteky a starostlivo ponalieval do kalíškov. Downar mal čoraz lepšiu náladu. Už dávno necítil v sebe toľko nadšenia a radosti zo života. Pomkol sa k Hanke a vravel jej nežné slová. To dievča mu udieralo do hlavy ako najtuhšie víno.

Tancovali veľa. Keď ju poprosil o tango, pritúlila sa k nemu s takým úprimným, srdečným pohybom, aký u nej ešte nevidel.

– Hanička, si najzázračnejšie dievča, aké som kedy stretol. Blazniem za tebou.

Povedala vecne:

– Nepamätám sa, že by sme boli pili pertu.

Naľakal sa. Nečakal, že ho v takej chvíli obleje studenou sprchou. Nevedel, čo odvetiť.

Pri čiernej kávu sa nesmelo dotkla jeho ruky.

– Hneváš sa? – spýtala sa ticho.

– Nepamätám sa, že by sme boli pili pertu.

Usmiala sa a koketne mu pozrela do očú.

– No, už sa nefúkaj. Máš pravdu, volajme sa po mene. To bude praktickejšie a prostejšie.

Zmierili sa a znova šli tancovať. Túlil si ju mocne, načisto pobalamutený jej blízkosťou. Nemohol pochopiť, prečo to dievča na neho tak vplýva. Veď už nebol chlapec a videl v živote nemálo žien.

– Poďme už. Som unavená.

Vyšli. V hale zazrel Downar toho istého mládenca v sivom zvrchníku. Ale už si z toho neveľa robil. „Nech ma špehuje, parom ho ber,“ pomyslel si.

Bola mrazivá noc. Na nebi sa ligotali hviezdy. Pod nohami vržďal sneh.

– Odvezieš ma?

– Pravdaže.

Na druhej strane ulice chytili taxík. V aute ju oblapil a obozretne sa perami dotkol jej úst.

– Drahá!

Chytila ho rukami okolo krku a tuho bozkávala.

– Páčiš sa mi, Štefan, veľmi sa mi páčiš!

Prekvapilo ich, keď taxík zastal na Ursynovskej.

– Už?

Downar zaplatil a pomohol Hanke vystúpiť. Pri bránke zastali. Obaja akoby sa ostýchali. Vyhýbala jeho pohľadu. Keď jej podával ruku na rozlúčku, povedala:

– Mali by sme si pripiť na bratstvo. Mám doma fľašku dobrého vína. Vojdeš na chvíľu?

Bez slova ju chytil popod pazuchu. Vyšli na druhé poschodie.

Silná žiarovka osvetlila neveľkú izbu.

– Zlož sa, Štef. Spravím kávu alebo čaj? Čo by si rád?

– Daj pokoj. Čo ťa teraz po káve. Veď sme prišli na víno.

Veličizný gauč bol prikrytý farbistou prikrývkou. Kroky tlmil pekný mäkký koberec. Štýlová lampa s veľkým, ručne maľovaným tienidlom napĺňala izbu teplou zlatistou žiarou.

Hanka otvorila skriňu a Downar zazrel niekoľko fľašiek charakteristického podlhovastého tvaru. Vyňala jednu z nich.

– Vidím, že si milovníčkou rýnskych vín, – povedal.

– Počkaj. Hneď donesiem poháre.

Schytil ju vo dverách a tuho pobozkal na pery.

So smiechom ho udrela jemne po ústach.

– Čo to stváraš? Buď trpezlivý. Veď sme si ešte nepripili na bratstvo.

Priniesla odzátkovač a dva krištáľové poháriky na vysokých nôžkach.

– Nezaháľaj. Otvor fľašku.

Pripili si podľa pravidiel.

– A teraz tradičný bozk, – povedal Downar.

Objal ju a bozkával, až sa mu dychu nedostávalo.

Zobudilo ho denné svetlo, padajúce nezastretým oblokom. Pozrel na hodinky a začal sa náhlivo obliekať. O pol hodiny má byť na veliteľstve a predtým chcel ešte skočiť domov.

Dohovorili sa na večer. Downar vybehol na ulicu a naskočil v behu na päťdesiatpäťku. Keď otváral dvere bytu, zbadal, že ktosi majstroval na zámke. Vari zlodeji? Nervózne zvrtol kľúč. V izbe vládol neslýchaný neporiadok. Všetko zo skrine a zo stola bolo povyhadzované na zemi. Zrejme voľakto robil rýchlu prehliadku.

Útek

Helena otvorila dvere do predizby. Chvíľu pozorne načúvala. Ticho. Znepokojilo ju to. Vedela zo skúsenosti, že ak Karol nespieva a nehvízda si pri holení, to značí, že sa niečo stalo. Ale čo? Obyčajne sa jej zverí so svojimi starosťami. Dôveroval jej. Pokladal ju za dobrého priateľa. Tentoraz predsa mlčí a pre voľačo sa zhrýza.

– Zle vyzeráš, – vravela mu pri raňajkách. – Nie si chorý?

– Ale nie, – potriasol hlavou. – Mám iba trochu viacej starostí.

– Predtým si sa mi vždy zveril so starosťami. Azda sa zmenilo niečo medzi nami?

Vstal a bozkal ju na čelo.

– Nie, milá, nič takého. Všetko je tak ako predtým. Porozprávam ti, ale trochu neskôr. Buď trpezlivá.

Na veliteľstve Walczak zašiel hneď za Lešniewskym. Rozhovor trval dlho a bol búrlivý. Majorova sekretárka jednostajne pozerala na dvere, spoza ktorých bolo počuť zvýšené hlasy. Nebola zvyknutá na takú ostrú výmenu názorov medzi dôstojníkmi.

Walczak vybehol zo šéfovej pracovne bledý a rozčúlený. Zaraz si zavolal Kobielu. Chvíľu prechádzal rýchlymi krokmi po pracovni, kým si napokon nesadol za stôl. Pokúšal sa upokojiť. Veď, ako od istého času vedel, prípad nevyzerá dobre, ale nikdy by nebol predpokladal, že prokurátor…

Ozvalo sa klopanie na dvere.

– Vojdite.

– Volali ste ma, súdruh kapitán?

Pri pohľade na pokojnú, dobrácku tvár mladého poručíka Walczak znetrpezlivel.

– Sadnite si, Kobiela. Pred odchodom do Krakova som vám kázal získať isté informácie. Chcem počuť, čo ste zistili.

– Všetko, súdruh kapitán, do litierky.

– No, čujme, čujme, – pobádal Walczak netrpezlivo.

– Teda najsamprv sme našli šoféra, ktorý viezol Jarzęckovcov na stanicu.

– Našli ste ho?

– Áno. Prezreli sme všetky višňové varšavy a našli, o ktorú ide. Taxikár sa volá Czeslav Wišniewski.

– No a čo ten Wišniewski?

– Potvrdzuje, že dvadsiateho tohto mesiaca okolo deviatej hodiny gazdiná vsadla do taxíka a kázala zájsť k vile Jarzęckovcov a že sa potom Jarzęckovci odviezli na hlavnú stanicu.

– Obaja?

– Hovorí, že obaja.

– Konfrontovali ste toho vodiča s gazdinou Jarzęckovcov?

– Prirodzene. Poznal ju. Vraj taká škaredá baba, že by ju všade poznal.

– Vzali si Jarzęckovci nosiča?

– Áno. Našiel som i nosiča. Mali veľa batožiny. Nosič si ju zapamätal, lebo vraj také pekné kufre už dávno nevidel. A aj Jarzęcká bola pekná, šikovná osôbka.

– A nosič tvrdí, že obaja Jarzęckovci nastúpili do zakopianskeho rýchlika?

– Áno.

– Cestovali v spacom vozni?

– Nie. Prvou triedou.

– Nosič sa nemohol mýliť?

– Mohol, – mrdol Kobiela plecom, – ale ukázal som mu fotografiu Jarzęckého i Jarzęckej. Poznal ich oboch. Jarzęcki mu dal päťdesiat zlotých. Nie každý je dnes taký štedrý. Nosič si ho zapamätal.

– Hm… – Walczak si zapálil cigaretu a zlomil zápalku. – Máme teda šoféra i nosiča, ktorí tvrdia, že Jarzęckovci dvadsiateho večer nastúpili do vlaku. Teraz je otázka: prečo Jarzęcká vystúpila z vlaku a vrátila sa domov?

– Vrátila sa domov?

– No áno. Ak dvadsiateho večer obaja nastúpili do vlaku do Zakopaného a dvadsiateho prvého večer sa Downar zhováral s Jarzęckou v jej vile na Mokotówe, to znamená, že Jarzęcká vystúpila a vrátila sa domov.

– Akže si, pravda, súdruh Downar nepoplietol dátumy, – poznamenal Kobiela. – Lebo nie som si istý…

– To teraz nechajme, – prerušil ho krátko Walczak. – Radšej mi povedzte, čo ste zistili na Grochowe.

– Nuž čo, všetko je v poriadku Gazdiná, Karolína Sojecká, povedala čistú pravdu. Jej sestra býva s mužom na Grochowskej. Ten Wojtasiak chodí na taxíku. Veľmi poriadni, solídni ľudia, súdruh kapitán.

– A ten Wojtasiakov priateľ, čo bol vtedy na obede?

– I to je šofér. Volá sa Tadeuš Karolak. Pracuje na železničnej správe. Príjemný chlapák, dobré mu z očú hľadí.

– Ach, Kobiela, Kobiela, – usmial sa Walczak. – Vám sú všetci ľudia poriadni a sympatickí. Mali by ste pracovať v jasliach, a nie v milícii.

– Nemožno v každom občanovi vidieť zločinca, – zahundral poručík trochu urazene.

– Správne, celkom správne. Povedzte mi ešte, či ste hovorili s tou maliarkou, Zdanieckou?

Na Kobielovej okrúhlučkej tvári sa zjavil nemilý úškrn.

– Bol som u nej, ale…

– Ale čo?

– Vyhodila ma. Povedala, že sa jej odnechcelo besedovať s ľuďmi od milície.

– To znamená, – zmraštil obrvy Walczak, – že voľakto od nás už bol u nej na vlastnú päsť. Hádam Downar?… Je tu dnes Downar?

– Videl som ho.

Walczak zahasil cigaretu a vstal.

– Tak vám ďakujem, poručík. Popoludní si povieme, čo ďalej. Prípad sa komplikuje. Vyšetrovanie potrvá dosť dlho. Dá nám to veľa roboty. A teraz buďte taký dobrý, pošlite mi Downara.

Keď Walczak osamel, chvíľu sedel nehybne, na zvyčajne veselej tvári sa mu zračila únava. Vstal, podišiel k obloku a oprel rozpálené čelo o sklo. Nikdy si nepredstavoval, že sa dožije takej chvíle, že vlastne on bude musieť…

– Česť, Karol. Čože tak hľadíš cez oblok?

Walczak sa obrátil. Musel zozbierať všetku silu vôle, aby neukázal vzrušenie.

– Sadni si, Štefan, musím s tebou hovoriť.

– I ja sa chcem s tebou pozhovárať. Čo sa to robí, do paroma? Už si dva dni doma z Krakova a dosiaľ si si nenašiel pre mňa voľnú chvíľu. Major sa nechce so mnou zhovárať. Kobiela vyšetruje prípad Jarzęckej. Prečo Kobiela? A vieš, že u mňa v byte ktosi robil prehliadku?

– Viem. Prehliadali u teba na prokurátorov príkaz.

Downar vybral z úst nezapálenú cigaretu.

– Na prokurátorov príkaz?

– Áno. – Walczak si oblizol suché pery. – Počúvaj, Štefek, – povedal a vlastný hlas sa mu zazdal podivne cudzí, – veľmi ťa prosím, aby si ma vypočul pokojne. To všetko sa predsa musí objasniť…

– Ale o čo ide vlastne? Čo sa s tebou robí?

– Boli sme priateľmi roky, – pokračoval Walczak, – a ubezpečujem ťa, že nič nenaštrbilo našu náklonnosť. Urobím všetko, čo je v mojej moci, aby som prípad objasnil a očistil ťa z toho podozrenia.

– Z akého podozrenia! O čom to vlastne hovoríš?!

Walczak vybral zo zásuvky akýsi úradný papier a potriasol ním energicky.

– Si v podozrení z účasti na usmrtení Jarzęckej. A toto je zatýkací rozkaz.

Downar strašne zbledol a vyskočil z miesta. Chvíľu nebol schopný reči.

– Zošalel si?! – ledva dostal zo seba. – Vari ste tu všetci pošaleli!

Walczak podišiel k nemu, položil mu ruky na plecia a nasilu ho posadil do kresla.

– Upokoj sa. Výstupy vôbec nepomôžu. Počúvaj pozorne, čo ti poviem. O chvíľu pôjdeš na prokuratúru. Myslím, lepšie, ak ti ja poviem, ako stoja veci. Nebudeš prekvapený pri rozhovore s prokurátorom. To je všetko, čo teraz môžem pre teba spraviť.

Downar namáhavo pohol perami.

– Hovor!

– Po kieho čerta si ty šiel vtedy k tej Jarzęckej?! – vybuchol zrazu Walczak. – Nemohol si vliezť do vlaku a pokojne ísť na dovolenku?! Čo si si to zmyslel?!

– Veď som ti vravel, – odsekol Downar, – že som chcel pomôcť tej žene. Pokladal som si to za povinnosť.

– Povinnosť… povinnosť!… Rozprávaj také bájky svojej starej materi, a nie mne. Myslel si, že sa ti naskytne príležitosť na nejaké ľúbostné dobrodružstvo. Tú nešlo o nijakú povinnosť. Ja ťa už poznám. Bolo sa ti treba zamiešať do takej aféry?! Diabli vedia, ako ťa teraz z toho všetkého vytiahnuť.

Downar mlčal.

– Len to si mi chcel povedať? – opýtal sa.

– Nie, nielen to. Chcem, aby si vedel, aká je situácia. Teda ide o toto: dvadsiateho prvého večer si sa zhováral s pani Jarzęckou v jej vile na Mokotówe. O nejaké dve hodiny na to hliadka dopravnej milície zadržala pri Radome čierny mercedes. Človek pri volante sa legitimoval tvojím vodičským preukazom.

– Mojím vodičským preukazom? – skríkol Downar.

– Áno. Preto som sa ťa spytoval voľaktorý deň, či si nestratil náhodou vodičský preukaz.

– Ani myslieť. Nosím ho stále so sebou.

– Tak ako mi potom vysvetlíš, že chlap v čiernom mercedese dvadsiateho prvého tohto mesiaca, či skôr v noci z dvadsiateho prvého na dvadsiateho druhého, preukázal sa seržantovi Maleckému tvojím vodičským preukazom?

– Nerozumiem. Ubezpečujem ťa, Karol, že ničomu z toho všetkého nerozumiem. Nemýlil sa ten seržant?

Walczak potriasol hlavou.

– Zapísal si číslo preukazu. Zisťoval som v kartotéke. Žiaľ, súhlasí. Čo je horšie, dnu vo voze príslušníci milície zazreli ženu v kožuchu. Bola to akiste Jarzęcká a myslím, že vtedy už nežila. Ten neznámy viezol mŕtvolu.

Downar si priložil obe ruky na sluchy a z celej sily si stískal hlavu.

– Zošaliem! Vari nepredpokladáš, že ja… Karol! Pre všetko na svete, vari ma ne podozrievaš?!…

Walczak si potrel zarosené čelo.

– Ja ťa nepodozrievam, ale prokurátor… Okrem toho je ešte jeden veľmi vážny priťažujúci dôvod.

– Ešte jeden dôvod?

– Áno. Z prokurátorovho príkazu urobili prehliadku v tvojom byte. Ozaj… v akom obleku si cestoval do Zakopaného?

– V modrom.

– Nuž v tvojom modrom obleku našli toto… – Walczak siahol do vrecka, vybral vystrelenú nábojnicu a položil ju na stôl pred Downara.

– Nábojnica?

– Áno, kolt kaliber 11,43. Takou istou zbraňou bola zastrelená Jarzęcká. Všetko súhlasí. Nečuduj sa, že prokurátor vydal rozkaz zatknúť ťa.

Downar vyskočil z kresla a behal rozčúlene po izbe.

– Do zošalenia! Do zošalenia! Čo to všetko znamená? Veď ja som nezastrelil Jarzęckú. Vtedy som ju videl prvý raz. Nijaký kolt som nikdy nemal. Mám vis. Veď vari vieš. To sú akési pekelné úklady proti mne. Nič inšie, len akési úklady!

Walczak mu položil ruku na plece.

– Upokoj sa, Štefan. Opanuj sa. Prípad nevyzerá dobre, ale sľubujem ti, že sa ho ujmem celou dušou. Urobím, čo sa len dá. Neupadaj na duchu. Som si istý, že sa mi napokon podarí rozriešiť tú záhadu. Ani mne nejde do hlavy, ako sa to všetko mohlo stať. Ozaj, daj mi toho svojho visa. Lepšie, ak ti ho ja odložím.

Downar vytiahol z vrecka revolver a hodil ho na stôl.

Bol vďačný priateľovi, že ho ušetril nepríjemnosti a sám ho odzbrojil. Ešte pred chvíľou bol dôstojníkom kriminálnej služby, pracovníkom hlavného veliteľstva, a zrazu… Je obvinený z vraždy. Dôvody sú naozaj zdrvujúce. Ako sa brániť, čo robiť? Veď ak nedokáže svoju nevinu, odsúdia ho na smrť alebo na doživotné väzenie. Hlavou mu mihali rozhárané myšlienky. Treba sa zachrániť. Ale ako? Kam ísť? Čo robiť? Kam sa skryť?

Walczak akoby mu čítal myšlienky, starostlivo odložil pištoľ do zásuvky a povedal:

– Len ťa veľmi prosím, Štefan, nijaké hlúpostí. Musíš sa správať celkom pokojne. Nemal som ti hovoriť o tom všetkom, ale spravil som to, aby si bol pripravený. Pamätaj, aby si sa správal rozvážne, lebo ak čosi vyparatíš, odnímu mi prípad a ktohovie, ako sa to potom zvrtne.

Objali sa srdečne.

– Drž sa, starý, – povedal Walczak a v tej chvíli cítil, že mu stislo hrdlo. Náhlivo odstúpil a vrátil sa za stôl.

Seržant Lukasiak by vďačne obetoval mesačný plat, len aby sa mohol zriecť tej nepríjemnej povinnosti. Od rokov pracoval s Downarom, neraz sa spolu vyberali na rozličné akcie. Mal rád toho energického, smelého poručíka, o ktorom sa na veliteľstve hovorilo, že ho onedlho povýšia na kapitána, ba možno i na majora. A zrazu ho má viesť na prokuratúru ako nejakého obyčajného banditu. Ale rozkaz je rozkaz.

– Máte zbraň pri sebe, súdruh poručík?

– Odovzdal som ju kapitánovi.

Lukasiak uhýbal Downarovmu pohľadu, pokýval ha čakajúceho milicionára a všetci traja nasadli do auta.

Downar hľadel zamyslene na mesto, kým nezastali pred varšavským sídlom bohyne spravodlivosti Temidy. Často chodieval na prokuratúru i na súdy, ale nikdy si nepredstavoval, že dakedy zastané pred prokurátorom ako obvinený. Horko-ťažko ovládal rozochvené nervy.

Prokurátor Milewicz bol strednej postavy. Jeho úzka, suchá tvár mala v sebe čosi z dravého vtáka. Bledobelasé oči chladného lesku hľadeli ľahostajne spoza okuliarov v zlatom ráme. Downar ho nepoznal. Odrazu mu prišlo na rozum, že ten prípad zverili prokurátorovi, ktorý s ním nemal nikdy nič spoločného.

– Sadnite si. Voláte sa Štefan Downar?

– Áno.

– Koľko máte rokov?

– Tridsaťdva.

– Ste ženatý?– _

– Nie.

– Ako dávno pracujete y milícii?

– Od štyridsiateho piateho roku.

– Ste dôstojníkom kriminálnej služby?

– Áno.

Milewicz si zložil okuliare a starostlivo si čistil sklá.

– Podpísal som rozkaz zatknúť vás. Myslím, viete, o čo ide.

– Viem.

– V tom prípade pristúpme hneď k veci. Ako vysvitá z vašej vlastnej zprávy, dňa dvadsiateho prvého februára odchádzali ste na dovolenku do Zakopaného a večer ste boli na mestskom veliteľstve, v paláci Mostovských. Po čo ste ta šli?

– Zašiel som rozlúčiť sa s kolegami, – odpovedal Downar pokojne. Už si stihol opanovať nervy a pozorne hľadel prokurátorovi do tváre.

– Zašli ste sa rozlúčiť s kolegami, – zopakoval Milewicz. – A potom, v prítomnosti seržanta Stodolaka, rozprávali, ste sa telefonicky s manželkou inžiniera Jarzęckého?

– Áno.

– Ako dávno ste poznali Jarzęckú?

Downar prižmúril oči a mierne sa usmial. Nepredpokladal, že prokurátor použije proti nemu také primitívne chytačky.

– Jarzęckú som poznal iba v ten večer, keď som s ňou hovoril telefonicky. Predtým som ju nikdy nevidel a nemal som potuchy, že existuje.

– Teda ste šli k celkom neznámej žene.

– Áno.

– Okolo jedenástej večer. Či je to primeraný čas nadväzovať známosti s vydatými ženami?

Downar zaťal zuby. Cítil, že ho zaplavuje hnev. Jednako sa opanoval.

– Tá žena tvrdila, že jej hrozí nejaké nebezpečenstvo. Pokladal som si za povinnosť pomôcť jej.

– Ako sa ukázalo, Jarzęckej skutočne hrozilo nebezpečenstvo, ale vy ste jej veľmi nepomohli.

– Urobil som chybu, keď som ju vtedy nechal samu. To všetko sa muselo stať vlastne za tú polhodinu.

Prokurátor sa zamyslene pohrával so škatuľkou zápaliek.

– Mohli by ste mi ešte raz vlastnými slovami porozprávať o všetkom, čo sa stalo toho večera vo vile Jarzęckovcov?

Downar začal rozprávať. Hovoril jasne, súvisle, vecne, nezabúdal na nijakú podrobnosť. Opakoval tú históriu už toľko ráz, že ju mohol bez zajakania recitovať v ktorejkoľvek chvíli vo dne či v noci. Keď skončil, Milewicz dlho mlčal, napokon poznačil čosi na kúsok papiera a povedal:

– Celkom tak, akoby mi ktosi nahlas čítal kriminálny román. Tajomný telefón, pekná neznáma, akési zvláštne, neznáme nebezpečenstvo, pes, ktorého Jarzęckovci vôbec nemali, tajomná žena, čo sa vyhlasovala za gazdinú. Nemyslíte, poručík, že tá rozprávka je trochu nepravdepodobná?

– Áno, – uznal Downar, – to bola najčudnejšia príhoda v mojom živote. – Zároveň ho kdesi v chrbte zamrazilo; pochopil totiž, že prokurátor mu neverí ani slovo. Vravel pravdu, a tá pravda znela tak nezvyčajne, že bolo naozaj ťažko uveriť.

– Vodičský preukaz máte? – spýtal sa zrazu Milewicz.

– Mám.

– Pri sebe?

– Áno. – Downar siahol do vrecka a vybral preukaz v celuloidovom obale. V tej chvíli bol Karolovi hlboko povďačný, že ho o tom upovedomil.

Milewicz zdvihol slúchadlo a povedal do mikrofónu:

– Pošlite mi seržanta Maleckého.

Vstúpil nízky, plecnatý mužský ohorenej tváre a tmavých bystrých očú. Vo dverách si pritiahol uniformu, napravil opasok a zastal v služobnom postoji.

– Seržant Malecki z krajského dopravného sboru k vašim službám, občan prokurátor.

– Pristúpte bližšie. Vy ste dvadsiateho druhého februára okolo jednej v noci zadržali za Radomom čierny mercedes?

– Áno. Mal som vtedy službu.

– Kontrolovali ste vodičský preukaz?

– Áno.

– Na čie meno bol vystavený?

– Na meno Štefan Downar.

– Poznali by ste ten preukaz, seržant?

– Prirodzene. Veď som si zapísal číslo. A okrem toho bol preukaz hore vľavo sfarbený červeným tušom. Veľká škvrna. Mám dobrú pamäť, občan prokurátor.

Downar zmeravel. Boli rozptýlené posledné pochybnosti. Skutočne, minulého roku rozlial po stole červený tuš a zašpinil vodičský preukaz. Nevedel, ako sa brániť.

Milewicz ukázal na Downara.

– Povedzte, seržant, tento občan sedel vtedy za volantom čierneho mercedesa?

Malecki si bedlivo obzrel zblednutú tvár, plnú vzrušeného napätia.

– Nemôžem tvrdiť celkom isto, občan prokurátor. Bola tmavá noc, fujavica. Zistil som, že je to dôstojník z hlavného veliteľstva a voz som hneď prepustil.

– Ale takto podľa postavy, mohol by to byť ten občan?

– Protestujem! – skríkol Downar. – To je otázka ovplyvňujúca svedka. Seržant Malecki ma nemohol vidieť pri volante toho mercedesa, lebo ja som v tom čase sedel vo vlaku a cestoval som do Zakopaného.

Milewicz sa zahľadel na neho a povedal, zdôrazňujúc každé slovo:

– Radím vám, aby ste sa miernili a nezvyšovali hlas v mojej pracovni, poručík Downar. – A obrátený k seržantovi zopakoval otázku: – No tak čo? Myslíte, že to mohol byť ten občan vtedy na hradskej?

– Mohol, – odvetil Malecki neisto, – ale dokázať to nemôžem. Mal zdvihnutý golier na zvrchníku a klobúk stiahnutý do čela. Nevidel som mu dobre do tváre.

Videli ste ešte niekoho v tom mercedese?

– Áno. Viezla sa ešte nejaká žena, v kožuchu. Sedela na zadnom sedadle. Zdalo sa mi, že spala.

– Tak vám ďakujem, seržant, – kývol hlavou Milewicz. – Počkajte na prokuratúre. O hodinu si ešte raz chcem s vami pohovoriť.

Keď Malecki vyšiel, v izbe zavládlo ticho. Downar sedel nehybne a prežíval svoje neveselé myšlienky. Prokurátor si pohrával s nožom na papier.

– No tak čo, poručík? – opýtal sa konečne. – Čo poviete na to všetko? Váš vodičský preukaz je naozaj hore obliaty červeným tušom. Čudné, veľmi čudné.

Downar ťažko prehltol.

– Neviem si to vysvetliť, – poznamenal. – Nerozumiem, ako sa to mohlo stať.

– Lebo keby vám niekto preukaz ukradol, bol by to jasný prípad. Ale veď ste ho mali stále so sebou.

– Ešte raz tvrdím s úplnou istotou, že v noci z dvadsiateho prvého na dvadsiateho druhého som nebol na hradskej za Radomom, nijaký čierny mercedes som nevidel. Išiel som vtedy vlakom do Zakopaného.

– Ale nemôžete udať svedka, – povedal Milewicz.

– Mám svedka! – zvolal živo. – Išla so mnou vtedy mladá novinárka. Volá sa Drzewiecka, Hanka Drzewiecka. Môžem oznámiť jej adresu.

Prokurátor prižmúril oči a zdrvujúco sa usmial.

– To je vaša milenka, s ktorou ste sa nedávno zabávali v Bristole?.

Downar neodpovedal. Spomenul si na človeka v sivom zvrchníku, ktorý ho toho dňa špehoval. Pochopil, že Hankina výpoveď by vôbec nezavážila. Cítil, že sa mu zem tratí pod nohami, že niet pre neho záchrany.

Milewicz si zapálil cigaretu a chvíľu zamyslene púšťal kolieska dymu. Spýtali sa:

– Akú služobnú pištoľ ste mali?

– Vis 9. Odovzdal som ho kapitánovi Walczakovi.

– Viete, že keď prehliadali váš byt, našli vo vrecku vášho obleku, vystrelenú nábojnicu z koltu kaliber 11,43?

– Viem.

– Jarzęcká bola zastrelená práve z koltu toho kalibru. Ten fakt sa vás vôbec netýka?

Downar mykol plecom.

– Pán prokurátor, – povedal tupým, nevýrazným hlasom, – keby ste mi oznámili, že ma dvadsiateho prvého februára videli v Chicagu a že ma podozrievajú z atentátu na prezidenta Eisenhowera, ani to by ma už neprekvapilo. Som nevinný, ale vy máte veľmi vážne vecné dôvody proti mne. Neviem sa brániť.

Milewicz vstal.

– No, na dnes vari skončíme. Ešte neraz budeme mať príležitosť pozhovárať sa o spáchanom zločine. Ste, prirodzene, vo vyšetrovacej väzbe do skončenia vyšetrovania. Potom pôjdete pred súd. O obhajcovi sa ešte pozhovárame.

Stlačil zvonček a prikázal zavolať seržanta Lukasiaka.

Keď Downar vyšiel z prokurátorovej pracovne, bolo mu, akoby sa zatvorili za ním železné mreže. Nepochyboval, že ten človek bol presvedčený o jeho vine. A dôvody, pravda, neboli neopodstatnené. Nechápal, ako sa stalo, že sa ten tajomný legitimoval vtedy na hradskej jeho vodičským preukazom, takisto netušil, odkiaľ sa vzala nábojnica v jeho kabáte. Bolo mu jasné, že rozhovor s prokurátorom veľmi zle vypálil a popravde nemôže rátať s ničím a s nikým. Ani Walczak ho z tej situácie nezachráni.

Šiel dlhou, temnou chodbou. O chvíľu zídu dolu, nasadnú do voza a Lukasiak ho zavezie do väznice, odkiaľ možno vyjde ako úplne podlomený starec.

Zrazu sa rozhodol. Z ktorýchsi dvier trčal kľúč. Zastal a povedal:

– Moment, seržant, musím tu ešte čosi vybaviť…

Rýchlym pohybom posotil Lukasiaka do izby a zvrtol kľúč v zámke. Skôr, ako si dakto stihol uvedomiť, čo sa stalo, zbehol na tretie poschodie. O chvíľu bol už na Záhradnej.

Obzrel sa. Nik ho nenaháňal.

Bolek Malina

Spomalil krok. Musel sa z celej sily premáhať, aby sa nerozbehol. Veď nesmel upútať pozornosť chodcov. Odbočil do akejsi úzkej uličky a zašiel pod bránu polozrúcaného domu. Čakal a pozorne načúval. Ticho. Nič nedokazovalo, že milícia organizuje naňho pohon. „Lukasiak sa akiste neponáhľal naháňať ma,“ pomyslel si a usmial sa. Predstavil si strápenú tvár neboráka seržanta, ktorého čakali na veliteľstve nepríjemné rozhovory.

Keď prvé chvíle vzrušenia pominuli, Downar sa zamyslel nad svojím položením. Nebolo veselé. Dobre, podarilo sa mu ujsť, ale čo ďalej? Kam ísť? Čo robiť? Či dokáže raz svoju nevinu? Ako má vyšetrovať, keď ho hľadajú? Musí sa skrývať, dekovať sa voľakde. Vedel, že to nie je také jednoduché. Čo dokáže sám, postavený mimo právo, zbavený pomoci celého bezpečnostného aparátu, ktorú doteraz využíval? Útek z prokuratúry ho vlastne navždy očiernil v očiach predstavených, akoby ním bol priznal svoju vinu. Jednako ten krok neľutoval. S takými dôkazmi v ruke by mu prokurátor prisúdil ako nič doživotný žalár, alebo v najlepšom prípade dvadsať rokov. Ale keď bude na slobode, môže podnikať čosi, prísť na stopu ozajstných vrahov Jarzęckej. A keby sa mu aj nič nepodarilo odhaliť, vždy je lepšie chodiť voľne po meste, než sedieť v krimináli. Nepochyboval,‘ že prokurátor ho prikáže hľadať veľmi energicky a vedel, že nebude ľahké vyhýbať bývalým kolegom. Bude sa musieť správať veľmi obozretne. Zakrátko budú všetky železničné stanice, autobusové zastávky, všetky poštové úrady pod stálym dozorom. Nebude môcť z Varšavy odísť, nebude si môcť vybrať úspory. Jeho položenie bolo tým horšie, že ho bezpečnostné orgány z hlavného veliteľstva dobre poznali. Hocikedy mohol na niekoho naďabiť.

Obozretne vyzrel z brány a keď nezbadal nič podozrivé, vyšiel na ulicu. Náhlivo minul Železnú a cez Chladnú, Vraniu a Škrobovú sa dostal na Wolskú. Tam nasadol na desiatku smerom k cintorínu. Zdalo sa mu, že milicionár na križovatke sa mu pozorne prizerá. Len v tej chvíli si uvedomil, ako ťažko mu bude privyknúť na úlohu stíhanej zveri. Najbezpečnejšie by bolo zrejme odísť dakde na dedinu, vybrať z niektorej pošty trochu úspor, a žiť, kým sa dá. Mohol by odísť i do západného pohraničia alebo ku Štetínu. Alebo pokúsiť sa na nejakom nákladnom voze umknúť za hranice. Ale to všetko by znamenalo navždy sa zriecť pokusu rehabilitovať sa. Či mohol odísť do sveta ako Jarzęckej vrah? Nemal by sa pokúsiť objasniť spleť náhod, čo nečakane urobilo z neho zločinca? Karol ho neopustí v nešťastí, pomôže mu, bol si istý. Lež hneď ho zašli pochybnosti. A čo ak Walczakovi prípad vezmú? Je známe, že mu je dobrý priateľ. Dosť ľahko sa zrodí podozrenie, že ho vlastne on nahovoril, aby ušiel. A od chvíle, ako vyšetrovanie zveria inému, Karol bude celkom bezmocný. Čo teda? Vláčiť sa po okolitých dedinách a triasť sa od strachu, keď milicionár prejde náhodou popri ňom? Vydrží to deň, dva, týždeň, mesiac, ale čo potom? Večne byť ubehlíkom, báť sa vlastnej tône, ustavične meniť pobyt v obave, aby mu neprišli na stopu – nie, to nemá zmysel. Musí nájsť vrahov Jarzęckej a vyšetriť, ako to bolo s vodičským preukazom a s nábojnicou z koltu.

Električka zastala pri cintoríne. Downar vystúpil a poobzeral sa. Hľadal nejaký kútik, kde pokojne pouvažuje o svojom položení a spraví si plán. Dvere do kostola boli otvorené. „Tam ma nikto nebude hľadať,“ pomyslel si.

Práve sa odbavovali pohrebné obrady. Kňaz pred oltárom i organista spievali smútočné žalmy. Okolo rakvy, postavenej na katafalku, blikotali vo vysokých svietnikoch sviece, rozlievajúce slabú žltú žiaru. V povetrí sa šírila vôňa kadidla a vädnúcich kvetov.

Downar si sadol do lavice. Zatiaľ spokojný so svojím úkrytom. Keby ho bezpečnostné orgány aj hľadali v týchto končinách, nikomu nepríde na rozum nazrieť do kostola. Mal teda trochu času a mohol pokojne rozmýšľať. Rozhodol sa zostať vo Varšave a vyšetrovať na vlastnú päsť. Dobre vedel, že sú to veľmi smelé zámery, ale nevidel iné východisko. Ponajprv si musí nájsť nejaké prístrešie. Veď len nepresedí celé dni v kostole alebo na cintoríne. Do hostincov, kaviarní chodiť nezakázali, a napokon niekde treba spať. Cez leto by to bolo oveľa jednoduchšie, ale v zime… Kde sa tu ukryť? Iba hľadieť, ako ôsmy komisariát dostane jeho popis s fotografiou a tunajšie bezpečnostné orgány ho začnú naháňať ani stopovacie psy. Na Woli zaiste nechýbajú rozmanité zlodejské úkryty, ale ako ich nájsť? Náhlivo si pripomínal všetkých priateľov a známych, no nebolo medzi nimi takého, na ktorého by sa obrátil vo svojom položení. Jeho najlepší priateľ Walczak by ho prvý poslal do väzenia. Hanka? Áno, ona by mu zaiste neodmietla pomoc, ale z toho je nič. Ak prokurátor vie, že to dievča mu je milenkou, nuž potom nemôže hľadať u nej ochrany. Aby to porantalo, aký pech – zaľúbiť sa do takého dievčaťa, získať si jeho sympatie, a zrazu…

Downar pohrúžený v myšlienkach nezbadal, že sa pohrebné obrady skončili a v kostole nastal ruch. Len keď starká pri ňom povedala: „Prepáčte!“ vstal a stal si do smútočného sprievodu. Chcel ešte získať trochu času. Večer sa mu bude ľahšie pohybovať po tmavých, zle osvetlených uliciach.

Neznámy nebožtík, ktorého niesli príbuzní a priatelia, pomaly sa blížil na miesto svojho večného odpočinku. Downarovi prišlo na myseľ, že prvý raz v živote využíva pomoc mŕtveho.

Napokon chmúrny sprievod došiel k čerstvo vykopanému hrobu a kňazov zachrípnutý bas pribral na sile. Rozliehal sa i hlasitejší plač. Hrobár obratne založil na rakvu povrazy, potom za pomoci príbuzných spustil telesné pozostatky do jamy a chytil lopatu. Kňaz odriekal modlitbu, pozrel na hodinky a obrátil sa na spiatočnú cestu. Na chlad menej navyknutí účastníci smutných obradov sa diskrétne vytrácali z cintorína. Pri čerstvo navŕšenom hrobe zostala len najbližšia rodina nebohého a Downar.

Akýsi tučný, fúzatý mužský, ktorý hodnú chvíľu zhlboka vzdychal, sa nečakane ozval:

– Bože, ako to len ľudia náhle odchádzajú z tohto sveta. Či si chudák Michal nemohol ešte trocha požiť?

– Veru, – prikývol Downar, – veru mohol. Taký mladý.

Fuzáč pozrel naň začudovane.

– Mladý? No, nebol práve najmladší. Mal už vyše šesťdesiat.

Downar pochopil, že tresol hlúposť. Prichodilo to zatušovať.

– Čože je to, šesťdesiat rokov? Môj starý otec mal osemdesiatpäť a ešte sa chcel oženiť s akousi vdovou.

– Nuž čo, iné časy, iné časy, pán môj… A vy ste dávno poznali Michala?

– Dosť dávno, – odvetil vyhýbavo Downar. Rozhovor sa uberal nežiaducim smerom. Podišiel teda k hrobu a pozrel, či je zem dobre ubitá.

Ostatní účastníci smútočných obradov sa pomaly vzďaľovali. Downar sa pohol za nimi. Nemalo zmysel zostávať na cintoríne. Chytro prešiel na druhú stranu Wolskej a skrútol na Karlingkého.

Pred kinom Reduta sa ponevieralo niekoľko chlapčísk. Downar pozrel na hodinky. O polhodinu sa začína predstavenie. Tam sa mu azda najlepšie minie čas. Bol hladný, ale bál sa vstúpiť do nejakej reštaurácie. Veď nemohol predvídať, ako sa rozvinie pohon na neho. Vrátil sa teda na Wolskú a v stánku si kúpil dva balíčky keksov. Zjedol by, pravda, i dačo sýtejšie, ale rozhodol sa neriskovať.

V kine si kúpil lístok, vstúpil do zle osvetlenej čakárne, sadol si do kúta. Ešte vždy sa nemohol vžiť do svojej novej úlohy. Ustavične sa mu videlo, že je to akýsi podivný sen. Rozhovor s Walczakom, vyšetrovanie na prokuratúre, útek, pohreb – nič z toho nebola pravda.

– Nepôjdete do sály? Už sa začína. – Zachvel sa. Uvádzačka vycerila zuby vo veselom úsmeve. – Ale ste sa zamysleli! Nazdala som sa, že spíte.

Downar sa usiloval sledovať film, ale podchvíľou sa prichytil, že mysli na dačo inšie. Čo si teraz počne? Ako si zorganizuje život v najbližších hodinách? Predstavenia sa končí, a čo potom? Posedí si, povedzme, ešte na jednom predstavení, ale tým nič nevyrieši. Keby tu mohol ostať na noc! Ale to sa sotva bude dať. Uvádzačka na to iste nepristane. Do hotela nemôže ísť, stanice sú doista tiež obsadené. Skryť sa v nejakej stavbe? To by nebolo zlé, ale čo dozorca? Ako presvedčí dozorcu, aby ho vpustil? A ak ho začne podozrievať a upovedomí milíciu? Nie, to nie je dobrá myšlienka. Čo mu teda zostáva? Hľadať ochranu v nejakých zrúcaninách, alebo presedieť do rána dakde na schodišti. Hádam by mal vojsť na vyššie poschodie a skryť sa pod krovom. Zrúcaniny sa mu jednako len videli bezpečnejším úkrytom.

Keď sa v sále zažalo svetlo, Downar vyšiel a kúpil si lístok na siedmu. „Čím neskôr vyjdem do mesta, tým lepšie,“ pomyslel si. A predsa nevyčkal koniec predstavenia. Bol taký hladný, že okolo pol deviatej vyšiel. Nejedol vlastne celý deň, lebo ráno sa náhlil na veliteľstvo a na raňajky zabudol.

Nablízku bola súkromná jedáleň. Rozhodol sa riskovať. Vošiel a hneď si objednal dve porcie držkovej polievky a niekoľko kúskov chleba. Jedol chvatne, obárajúc si ústa, a podchvíľou pozeral na dvere. Ale hneď si uvedomil, že ak sa takto bude správať, vzbudí podozrenie v každom, koho stretne. Ovládal sa a druhú porciu zjedol už pokojne. Potom zaplatil a vyšiel.

Bola tmavá noc. Vietor utíchol a začal padať drobný, mokrý sneh. Downar si vyhrnul golier, stiahol klobúk do očú a Sowinského ulicou sa pobral na Gniewkovskú. Zaumienil si vzdialiť sa z Wolskej, pomerne najlepšie osvetlenej. V chmúrnych zákutiach sa cítil najistejší. Vedel, že ôsmy komisariát nemá veľa ľudí a že malé, slabé hliadky nerady sa púšťajú do bočných ulíc. Wola sa netešila dobrej povesti. Vtom mu prišlo na rozum, že ho neohrozujú len príslušníci milície. A ak ho tu dakde oberú o zvrchník a šaty, čo potom? S jedným či dvoma si poradí. Bol silný a vyšportovaný. Ale ak ho obkolesia niekoľkí… Nemá pištoľ.

Pri múre zazrel kus zhrdzaveného starého železa. Zdvihol ho, poutieral novinami a vopchal do rukáva. Hneď sa cítil istejší. Ak treba, bude sa brániť. Obzeral sa starostlivo dookola, a načúval, či nikto nejde za ním. Dbal, aby bol čím ďalej od domov a nezaútočili naňho nenazdajky spod nejakej tmavej brány. Uvedomoval si, že oneskorený chodec v elegantnom plášti a plstenom klobúku by tu mohol naraziť na vážne nebezpečenstvo. Ale nebolo východiska. Musel si nájsť nejaký nocľah. Nepoznal tú štvrť a nevedel, kde nájde dačo vhodné.

Blúdiac po tmavých uliciach, ocitol sa napokon na Kasprzaku. Rozhodol sa prejsť na Tovarovú. Súdil, že na okolí hlavnej stanice skôr si nájde vhodný úkryt.

Ako prichádzal na Plockú, zauvažoval, či nezabočiť do tej tichej ulice. Zrazu spomalil krok a cítil, že sa mu horúca vlna krvi hrnie do hlavy. Ako spod zeme vyrástli pred ním traja milicionári. Hliadka. Bolo už prineskoro cúvnuť. V prvej chvíli chcel sa dať na útek, ale zavčasu sa spamätal. Zastal a ľahostajne si zapaľoval cigaretu. Prešli popri ňom, a jednako pudove cítil, že sa obrátili a hľadia za ním. Pohol sa pomalým, miernym krokom. „Ak sa teraz vrátia a zmyslia si legitimovať ma…“ pomyslel si. Nevrátili sa. Počul, ako sa vzďaľovali. Vtedy sa chytro obrátil a keď zistil, že už nehľadia na neho, zvrtol sa napravo, na Brylovskú.

V tmavej uličke nebolo ani lampy, ba ani svetielka z obloka. V šere mátožili rozváľané múry a zvyšky drevených plotov. Len na konci slepej uličky stálo niekoľko domov.

Downar videl, že ide tým smerom, ako sú železničné koľaje. Rovno pred ním bola Západná stanica, bližšie na odbočkách stáli železničné vozne. A čo keby si našiel nejaký vyložený vagón a skryl sa v ňom? Nie zlá myšlienka. Vo vagónoch neraz ostane seno či slama z obalu na tovare. Pri troške šťastia by si mohol urobiť „luxusné“ lôžko. Pridal do kroku. Ručičky na hodinkách ukazovali pol dvanástej. Teda už vyše dvoch hodín sa potĺkal po uliciach.

Okolo vagóna sa zvŕtalo niekoľko ľudí. Na plošinu nákladného auta chvatne nakladali akési veľké balíky. Skôr, ako sa Downar stihol orientovať, začul tichý hvizd a priam pred ním zastala tmavá postava.

– Čo tu chcete?

– Nevidíš, že je to špiceľ? – ozvalo sa zboku. – Daj mu po hlave!

Downar mihom odskočil a mocne chmatol železnú tyč, ale v tej chvíli mu voľakto vykrútil ruky.

– Nechaj tú rúrku, človeče, – začul pri samom uchu chrapľavý hlas. Mykol sa zúfalo, ale tamten ho držal ako v oceľových kliešťach.

– Ty, Bolek, to nie je fízl, – ozval sa iný.

– Daj lampáš. Pozrime, čo je to za vtáčika.

Kužeľ silného svetla padol Downarovi do tváre. Prižmúril oči.

– Ľaľa! Veď je to Štefek! Štefek Downar, nech sa prepadnem! Nepoznáš ma Štefek?

Chrapľavý, prepitý hlas bol Downarovi známy, ale za ten svet si nespomenul, o koho ide.

Zrazu lampáš osvietil širokú červenú tvár a v úsmeve vycerené riedke zuby.

– Prizri sa mi. To som ja, Bolek, Bolek Malina.

– Bolek! – skríkol Downar a roztvoril ramená. Oblapili sa. Malinov druh začudovane hľadel na tento výjav.

Keď sa srdečne vystískali, Downar ťapol priateľa po pleci a povedal:

– To je náhoda! Som rád, že som ťa po toľkých rokoch stretol. Ale čo ty robíš na koľajniciach o tomto čase?

– Ech, nič takého. Vykladáme vagón.

– O dvanástej v noci? Takto potme?

– Radšej potme. Výhodnejšie. – Zrazu sa Bolek pozorne prizrel Downarovi a stíšil hlas. – Počuj, Štefek, nie si ty z milície?

– Nie, nie, neboj sa.

– Spytujem sa len pre Istotu. Veď tajný by mal pri sebe nejaký pukáč, a nie kus železa.– Ty, Juzek, – obrátil sa na svojho druha, čo sa im neprestal podozrievavo prizerať, – skončte robotu sami. Už neostalo veľa. Nech Franek hneď odstaví voz. Uvidíme sa zajtra. Prípadne zájdite ku mne, alebo nie… stretneme sa radšej v Zelenej. Do videnia. – Chytil Downara popod pazuchu. – Poď, Štefek. Musíme sa pozhovárať. Taká príležitosť! Bývam tu neďaleko, na Brylovskej. Nie planá skrýša. Vypijeme si po kalíšku. Nájde sa i niečo pod zuby. Pospomíname dávne roky. Alebo si sa voľakde vybral?

– Nie, – odvetil Downar, – nevybral. – Zrazu mu vhupla spásna myšlienka. – Počuj, Bolek, nemohol by som u teba prenocovať?

Malina zastal a pozrel na priateľa.

– Prenocovať? Nemáš kde bývať, alebo ako?

– Mám kde bývať. Ale tak akosi sa trafilo, že…

– A čo vlastne hľadáš v týchto končinách?

– Len tak sa prechádzam.

Bolek sa ticho zasmial.

– Aha, len tak sa prechádzaš, okolo železničných koľajníc, po tom blate, v noci? Nevedel som, že si takým milovníkom čerstvého povetria. Štefek, ty nemáš tuším čisté svedomie.

– O tom si pohovoríme neskôr, – zašomral Downar nevľúdne.

Vošli do tmavej, zapáchajúcej brány. Zápach praženej slaniny sa miešal s výparmi dvorového záchodu.

– Pozor, nepadni. Tu je schod. – Zastali pred nejakými dverami. – No vojdi, vojdi. Neboj sa.

V byte bolo horúco. Vzduch napĺňala ostrá vôňa mydlín. Zrejme nedávno prali.

Zavesili si plášte a vošli do izby. V tme začul Downar kohosi hlboko dýchať. Pudove hľadal na stene vypínač. Bolek zažal svetlo.

– Vstávaj, Fela! – zavolal.

Na širokom lôžku ležala mladá dievčina. Mala čierne vlasy. Otvorila oči a spýtala sa nevľúdne:

– Čo je? Čo chceš?

– No vstávaj, vstávaj. Pôjdeš spať k Maňke. Rýchlo!

Očividne bola privyknutá poslúchať, lebo bez slova vyskočila z postele. Mala na sebe len krátke kombiné. Prítomnosť cudzieho ju ani trocha nepriviedla do pomykova.

Downar nevoľky zachytil pohľadom hruď a pekné nohy dievčaťa. Malina to zbadal.

– Fajn žaba, čo? – povedal s uspokojením. – Ibaže je ešte trochu hlúpa. – Rozšafne ťapol Felu po zadku. – No, zoznámte sa. Toto je môj priateľ Štefan. Lepšieho kamaráta nenájdeš v celom Poľsku. Ucti si ho. Zachránil mi život. Rozumieš? Nebyť jeho, už dávno by som bol zahryzol do zeme.

Fela si obliekla sukňu a padala Downarovi ruku.

– Škoda, že ste ho zachraňovali, – povedala. – Bolo by na svete o jedného zbojníka menej.

Bolek sa rozosmial, až ho slzy zaliali.

– Či nie je vtipná, hnusoba? Aby ju porantalo! – smial, sa natešene. – A keby si vedel, ako ma rada vidí. Do ohňa by za mňa skočila.

Downar sa zvedavo prizeral dievčaťu. Mala takú peknú postavu a bola taká driečna, že by mohla spraviť kariéru filmovej hviezdy. „Kde len vypriadol takú krásavicu?“ myslel si.

Malina si sťažka sadol na stoličku, takže znepokojivo zaškrípala pod jeho ťarchou, a spýtal sa:

– Máš niečo pod zuby?

– Chlieb, šunku a nejaké safaládky.

– Výborne. Neumrieme od hladu. No choď už, lebo sa nevyspíš. Príď ráno, pripravíš nám raňajky. Na, tu máš peniaze. Kúp, čo treba.

Len čo Fela odišla, Bolek začal pripravovať večeru.

– A teba za čo naháňajú, braček?

– Ech, pre nejaké nedorozumenie. Škoda spomínať.

– Ak nechceš, nevrav. Ale priateľovi, niekdajšiemu srdečnému kamarátovi by si mohol povedať. Keby som vedel, o čo ide, skôr by som ti pomohol.

Downar pochopil, že mu v šťastnú hodinu prišiel do cesty Bolek Malina a že len on mu môže pomôcť. Musí teda riskovať a odhodlať sa na úprimný rozhovor.

– Teda dobre, poviem ti, o čo ide, ale nikto sa o tom nesmie dozvedieť. Jazyk za zuby!

– Čo to táraš, Štefek? Za koho ma máš? Čo som dojča, či čo?

– No tak počúvaj.

Downar začal rozprávať. Od chvíle, ako opisoval udalosti posledných týždňov. Malinova červená tvár sa čoraz väčšmi chmúrila. Keď skončil, Bolek si zamyslene pošuchal nos a povedal:

– No, Štefek, nie je to špás.

– To viem i bez teba, – zašomral Downar.

Chvíľu mlčali. Downar uvažoval, či urobil dobre, že o tom všetkom porozprával. Malina si nejaký čas zamyslene pohvizdoval.

– Keby si bol obyčajný chlapák, prijal by ťa do bandy a chodil by si s nami, ale takto… Chlapi by chytro vyňuchali, že si tajný. Ani do mesta ťa nemožno pustiť, lebo ťa zazrie daktorý z tvojich kolegov. A čo vlastne mieniš robiť?

– Musím nájsť vrahov tej ženy, – odvetil Downar.

– Hm, to sa ľahko povie. Keď sú to takí majstri, že klepli babku vo Varšave, potom zaviezli nebohú do Zakopaného a dokázali to zvaliť na teba, nuž ich nevysnoríš tak ľahko. Parom ho vie, kde tu začať?

– Keby sa dal nájsť ten čierny mercedes… – povedal zamyslene Downar.

– Ak voz skrývajú vo Varšave, tak ti ho nájdem, o to sa neboj, ale nie je isté, či ho držia vo Varšave. Načo? Ty, Štefek, a čo je vlastne s tým inžinierom, mužom nebohej?

– To nevie nikto. Zmizol.

– Myslíš, že ho tiež klepli?

– Parom ho vie. Nastúpil do vlaku, čo chodí zo Zakopaného do Varšavy, a vo Varšave nevystúpil. Nikto ho odvtedy nevidel.

– Bolek otvoril ústa a špáral si zápalkou v zuboch. Kto ho dobre poznal, vedel, že v takýchto chvíľach tuho rozmýšľa. Konečne prestal manipulovať špáradlom a povedal:

Voľačo už vymyslíme, ale na to treba čas. Teraz poďme spať, Štefan. Obaja sme mali ťažký deň.

Fela

Downar sa zobudil okolo desiatej. Spočiatku sa nemohol rozpamätať, kde je a čo sa s ním robí. Privrel oči a namáhavo sústreďoval myšlienky. Pomaličky si všetko uvedomoval. Je teda v byte Boleka Malinu. Spí v jeho posteli namiesto Fely. Obrátil sa. Kde je Bolek? Akiste odišiel na záchod alebo do kuchyne. Alebo… Alebo ho chce udať. Azda práve teraz vchádza na veliteľstvo… Len čo si to pomyslel, rozplynuli sa mu zvyšky spánku. Sadol si na posteli a hľadal pohľadom svoj oblek. Ale hneď sa spamätal. Čo za nezmysel! Ako mu mohlo prísť na um čosi takého? Malina je nebezpečný zlodej, ale nie zradca. Priateľa by nikdy nezradil, ani keby ho to stálo vlastný život.

Zaškrípal kľúč v zámke. Zdvihol sa a opretý na lakťoch načúval. Z kuchyne doliehal zvučný ženský hlas. Fela si nôtila akúsi skočnú melódiu. Zamrzelo ho, že tak neskoro je ešte v posteli. Spustil teda nohy a natiahol ruku za nohavicami, keď vtom buchli dvere a vošla Fela.

Mala na sebe vkusnú sivú sukňu a kávový kabátik z dobrej vlnenej látky. Hrubo našminkované pery sa odrážali od opálenej tváre. Tmavé, šibalsky prižmúrené oči sa mihotali zlatistým ligotom. Keď kráčala, ľahunko sa knísala v bokoch, ako sa patrí na vychýrenú predmestskú krásavicu. Šikovne si odhrnula vlasy, čo jej padali do čela, a povedala so smiechom:

– Ešte spíš, Štefan? Vstávaj, naraňajkuj, sa, lebo mi umrieš hladom. – Položila na stôl čistú košeľu a holiace náčinie. – To je pre teba.

Downar natešene hľadel na peknú dievčinu. Bol rád, že ho bez akýchkoľvek ceremónií začala volať po mene.

– Kde je Bolek? – opýtal sa.

– Šiel do mesta. Vybavuje čosi vážne. Bolek nie je taký spachtoš ako ty.

Vstal a vyšiel do kuchyne oholiť sa. Kým zoškrabal bradu pred pootĺkaným zrkadielkom, Fela pripravovala raňajky.

– Nebudeme čakať na Boleka. Čerti ho vedia, kedy sa vráti. Len čo sa dáš do poriadku, sadajme jesť. Poriadne som vyhladla.

O dvadsať minút Downar vyholený, umytý a oblečený v čerstvučkej košeli sedel pri stole. Keď zazrel pred sebou praženicu z ôsmich vajec, rozosmial sa.

– To všetko mám zjesť? – opýtal sa.

– Len sa nemazni, zahundrala Fela. – Máš jesť, čo ti dávam. Bolek kázal, aby som ťa dobre nakŕmila.

Nebolo pomoci. Downar si nechcel hneď od začiatku znepriateliť energickú gazdinku, vzal lyžičku a pustil sa do praženice s klobáskou. Ukázalo sa, že si nejako poradil s poriadnou porciou.

Po raňajkách si vyfajčil cigaretu a Fela začala riadiť. Najprv prestrela na lôžko veľkú čipkovú prikrývku, ktorú iste oplakávali v ktoromsi malomeštiackom dome. Väčšina predmetov v Bolekovom byte pochádzala nepochybne z nočných výprav.

Downar hľadel na zvŕtajúcu sa dievčinu a v tej chvíli mu vhuplo do umu, že ak Fela rozvláči zvesť o jeho nečakanom príchode po celej štvrti, ľahko mu pritiahne na krk milíciu. Rozhodol sa tomu nejako predísť.

– Počúvaj, Fela, – povedal a pritiahol stoličku, – sadni si, chcem sa s tebou pozhovárať.

– Čo je? – pozrela na neho začudovaná.

– Nuž, vieš… Bolo by lepšie, keby si nikomu nevravela o tom, že som u vás…

Zasmiala sa. Búšila ho do pleca tak mocne, div sa neprevalil.

– Čo sa ti robí, Štefan? Vari vyzerám taká hlúpa? A komu mám čo vravieť? Keby som tak začala jazykom mlieť, už dávno by som ležala na cintoríne. Veď viem, že si z tých lepších. Keď ťa Bolek prichýlil, tak nie si iste ledakto. Ako sa pamätám, Bolek iba raz dovolil nocovať, a to krivému Juzkovi, a nikomu inému. Hádam si počul o krivom Juzkovi?

– Počul, – zacigánil Downar, lebo sa nechcel priznať k svojej neznalostí. – A ty si už dlho s Bolekom.? – opýtal sa o chvíľu.

– A čo ťa potom? Nebuď taký zvedavý!

Vstúpil Malina. Nikto nepočul vrznúť dvere. Zrejme zo zvyku vchádzal nezvučne i do vlastného bytu. Na červenej tvári sa mu zračila spokojnosť. Usmieval sa naširoko. Položil dva veľké balíky na posteľ.

– Servus, Štefek. Priniesol som ti šatstvo. Sprobuj, či ti bude dobré. Fela, dávaj niečo zahryznúť, – obrátil sa k dievčaťu.

Downar rozviazal balíky. Vyňal z papiera belasý zvrchník a oblek z pásikavej hnedej látky.

– To je pre mňa? – spýtal sa prekvapene.

Malina, ktorý si práve krájal chlieb, sa obrátil k nemu.

– A čo? Hádam si sa chcel parádiť vo svojom elegantnom plášti a v sivých šatách, ktoré poznajú všetci príslušníci milície vo Varšave? Odo dneška si nehoľ fúzy. Účes sa zmení. Možno na pútec, alebo do čela. Uvidíme. Ešte som ti čosi priniesol. – Siahol do vrecka a vybral veľké okuliare v hrubom čiernom ráme. – Budeš vidieť cez ne ako cez oblok. Neboj sa. Ozaj, o niekoľko dní dostaneš občiansky preukaz. Ešte neviem, na aké meno, ale bude to riadny preukaz. Ibaže ťa treba sfotografovať. Snímka na preukaz je nevyhnutná. Myslím, že ma chápeš?

Downar objal priateľa.

– No, počuj Bolek, ty si šikovný chlapík. Myslíš na všetko.

Malina pozrel na neho vystatovačne.

– Nuž? Bolčo Malina sa ti ešte na čosi zíde.

Vtom sa zjavila Fela s tanierom praženice. Downar vyšiel do kuchyne skúsiť si šaty.

Ukázalo sa, že Bolek mal dobré oko. V novom obleku Downar vyzeral ako typický Wolčan.

– Výborne, – potešil sa Malina. – Už len klobúk alebo baretku, fúziky a moja úcta. Ani čert ťa nepozná. Začas, kým trochu nestíchne poplach, si tu pobudneš, a potom uvidíme. Si mojím bratancom z vidieka. Prišiel si do Varšavy za robotou. Trochu si prechladol a sedíš doma. Rozumie sa, chrípka. Jesť dostaneš. Zatiaľ si trochu oddýchneš. A ty, Fela, jazyk za zuby a ani slovo. Napokon netreba ťa učiť. S chlapmi sa budem vídavať v meste. Nikto sem nemá právo vopchať nos;. Keby niečo, zhoď ho zo schodov a je.

– Počúvaj, Bolek, – povedal Downar, – šaty a kabát pre mňa ťa iste stáli kopu peňazí. Povedz, čo som ti dlžen.

Malina hodil rukou.

– Daj pokoj! O tom potom. Zatiaľ mám zopár zlotých a ak bude treba, nuž sa zase nejaký vagónik otvorí.

– A nebojíš sa, že ťa raz milícia chytí?

Bolek sa uškrnul.

– Kým ma tá chytí, veľa vody stečie dolu Vislou, Neboj sa. Sem sa nikto nedostane.

– Vari chceš, aby som tu u teba v byte sedel v závetrí, a nevystrčil nos?

– No pravdaže. A či ti tu bude zle? Vyspíš sa, zaješ si, kedy-tedy vypiješ. Noviny ti donesiem.

Downar si zapálil cigaretu a začal chodiť po izbe dlhými krokmi.

– To je všetko pekné, ale ja musím niečo robiť, podnikať niečo. Ak sa mám vyvaľovať u teba, nedozviem sa nič.

Malina si chlipol horúceho čaju.

– To nech ťa teraz netrápi. Povedal som ti, že si to vezmem na starosť. O niekoľko dní dostaneš zprávu. Len sa neznervózňovať. Seď pokojne ako pacient a odpočívaj. Mysli si, že si na liečení.

Nadišli dlhé dni očakávania. Downar jedol, spal, rozmýšľal. Po stý raz reprodukoval v pamäti udalosti posledných týždňov od tajomného rozhovoru s Jarzęckou po útek z prokuratúry a stretnutie s Bolekom.– Veril, že ten varšavský furták, dokonale oboznámený s podsvetím, mu naozaj pomôže.

Malina sa stratil na celé dni a neraz sa nevracal ani na noc. Nemal vôle rozprávať, bol zamyslený, chmúrny a po každom jedení strávil dlhé chvíle špáraním zubov, čo svedčilo o napätej mozgovej činnosti. Raz večer sa vrátil ukonaný a hladný. Vytiahol z vrecka fľašku vodky, otvoril ju, postavil na stôl a povedal:

– Potvorská robota!

– Čo sa stalo? – znepokojil sa Downar.

– Neboj sa. Ešte sa nestalo nič, ale milícia čertovsky za tebou pasie. Možno budeš musieť zmeniť úkryt.

– Nebolo by lepšie odísť načas z Varšavy?

– Zatiaľ nie. Môžeš sa mi zísť. Keby bolo treba, pošlem ťa k jednému, kamarátovi na Goclawek.

– A veď si nedávno hovoril, že sa milície nebojíš!

Bolek pokrčil plecom.

– Tých dedinských ťarbákov doista nie. Ale o teba, Štefek, zaujímajú sa lepší odborníci, takí, čo majú dobrý nos, chápeš?

Hádam aby som sa radšej pratal. Nechcel by som ti narobiť nepríjemnosti.

– Počkajme ešte trocha. Utekať máš kedy. – Nalial vodky a odkrojil dva poriadne kusy klobásy. – Na zdravie, Štefek!

– A o mercedese nevieš nič? – opýtal sa Downar.

Malina prefíkane prižmúril ľavé oko…

– Možno i viem. Ale ešte trocha vydrž. Dva-tri dni.

Tým sa rozhovor skončil. Malina sa hneď po večeri pobral spať a Downar, keďže nemal nič pilnejšieho, si tak isto ľahol. Ale nedalo mu zaspať. Zprávy, ktoré priniesol Bolek, ho znepokojili… Čo ak ho nájdu? Nové uväznenie by sa skončilo pre neho tragicky. Ako by vysvetlil pred súdom útek, ktorým vlastne priznal svoju vinu? Kto mu uverí, že chcel na vlastnú päsť pátrať po vrahovi Jarzęckej? Nájdu ho v byte nebezpečného vlamača. Dobrá spoločnosť, len čo je pravda. Videl sa už vo väzenskej cele, kde prežije azda zvyšok života. Prehadzoval sa z boka na bok. Zalieval ho pot. Nervózne si vlhčil vyschnuté pery jazykom. Nie, nedá sa chytiť, čo by hneď musel podchvíľou meniť miesto pobytu, čo by hneď musel odísť na dlhší čas z Varšavy a zatiaľ sa zriecť myšlienky nájsť Jarzęckej vrahov. Keď stíchne poplach okolo jeho úteku, ľahšie sa mu bude pohybovať. Ale na druhej strane si dobre uvedomoval, že čas pracuje pre zločincov. Ak by dnes ešte naďabil na nejakú stopu, o mesiac to bude málo pravdepodobné a o dva mesiace úplne vylúčené. Veď sa tí ľudia dobre orientujú v situácii a nepočkajú, kým ich vystopuje. Walczak doista vyšetruje ďalej, ale či bude mať úspech? Prípad sa neslýchane skomplikoval a ktovie, či ho nerozuzlia len po rokoch, a dovtedy… Dovtedy, či tak, či onak, jeho parom vezme. Naostatok nebude mať iné východisko, ako sa zúčastniť na krádežiach a vlámaniach. Z niečoho musí žiť. Nemôže byť ustavične Malinoví na ťarchu. Niekoľko dní áno, ale nie celé mesiace. Na vkladnej knižke mal síce dvetisíc zlotých, ale to by nevystačilo ani na zaplatenie zvrchníka a šiat. Teraz mu bolo ľúto, že rozhadzoval peniaze a nesporil.

Upadal do nepokojného horúčkovitého spánku, prerušovaného mučivými snami a Bolekovým hlasitým chrápaním. Ráno sa zobudil celkom dolámaný. Hlava ho bolela, zima ho drvila a ledva hýbal jazykom vysušeným na triesku.

Malina pozrel nepokojne na priateľa.

– Prepánajána, Štefek, veď ty si celý zelený. Vyzeráš, akoby si celú noc chválil Dávida.

– Počuj, Bolek, nebolo by lepšie zdúchnuť? – povedal Downar.

– Aha, vidím, že ti spadlo srdce za sáru, – zasmial sa Malina. – Neboj sa, človeče. Nedám ti ukrivdiť. Zatiaľ ti nič nehrozí. A upokoj sa, lebo ak sa budeš triasť ako huspenina, nič dobrého z toho nevypáli.

– Nemôžem tu nečinne hniť, – zašomral Downar.

– No, dobre, dobre. Veď som ti vravel, že dva-tri dni musíš počkať. Buď trpezlivý. Keď sa neskôr dáme do roboty, nebudeš stačiť nohami preberať. Buď pokojný. Možno dnes na noc neprídem, – dodal, zapínajúc si nohavice. – Drž sa, Štefek, a len neblázni.

– Nepočkáš na raňajky?

– Nemám kedy. Zhltnem niečo v Zelenej, alebo na Okopovej v Mlynowe, lebo idem práve tade.

– A kedy sa vrátiš?

– Možno ešte dnes v podvečer, alebo ak nie, nuž zajtra ráno. Maj sa!

Keď Downar osamel, chvíľu hľadel na blyštiace sa záhlavie postele, potom sa obrátil doluznačky a zamyslene vyšklbával sŕstky z matraca. Nebol si istý, či robí dobre, že tak celkom dôveruje Bolekovi a že sám nebol iniciatívny. Bol síce presvedčený o Malinovej dobrej vôli, ale zároveň vedel o ňom, že je rodený optimista, ktorému bolo vždy všetko ľahké a prosté. Či naozaj sú nejaké reálne predpoklady vyzvedieť čosi o čiernom mercedese? Či Bolek nepreceňuje svojich kompánov i seba? Ale z toho položenia naozaj nebolo iného východiska, ako čakať na vývoj udalostí. Lebo čo mohol podnikať na vlastnú päsť?

Okolo deviatej prišla, ako obyčajne, Fela, aby mu pripravila raňajky. Prizrela sa mu bedlivo a spýtala saj

– Čo ti je, Štefan? Prečo si taký bledý? Nie si chorý?

V jej hlase zaznela úprimná ľútosť.

– Nie, nie, – poprel živo Downar. – Nič mi nie je. Iba som trochu zle spal. To je všetko.

Prisadla si k nemu na posteľ a položila mu dlaň na čelo.

– Chudáčik, – povedala nežne.

Nevľúdne sa zamrvil. Neznášal ničí súcit, tým menej súcit pekného dievčaťa.

– Daj mi pokoj, – osopil sa, – povedal som, že mi nič nie je.

Schýlila sa a nečakane ho tuho bozkala na pery.

– Poď, Štefan, poď, – šepotala túliac sa k nemu. – Neboj sa. Bolek sa nevráti, len v noci. Založila som retiazku na dvere. Poď! – bozkávala ho náhlivo, dobyvačne.

Ledva sa jej vyslobodil z objatia. Vyskočil z postele a rýchlo sa obliekal. Zachvátila ho vášeň k tomu dievčaťu. Cítil, že ešte chvíľka a stratí vládu nad sebou. To nemohol dopustiť.

– Čo ti to prišlo na rozum, Fela? – spýtal sa zmeneným hlasom, zachrípnuto.

Sedela na posteli so skrčenými nohami. Hľadela na neho chmúrne. V rozšírených zreniciach prebleskoval jej ledva zadržaný hnev.

– Nepáčim sa ti?

Netrpezlivo mávol rukou.

– Nejde o to, či sa mi páčiš, či nie. Si Bolekova priateľka a ja sa toho nesmiem dopustiť. Hádam chápeš!

Zasmiala sa krátkym, zlým smiechom.

– Takéto idiota som ešte nevidela. Líham si mu do postele, a on mi tu začne tárať o Bolekovi. Vari Bolekovi ubudne, či čo? Ale ak nechceš, nechaj tak. Sú takí, čo sa prosia. – Nastokla si na nohy papuče a napravila si vlasy. – A raňajky si sprav sám. Máš všetko v kuchyni.

Pobrala sa ku dverám, ale zrazu sa obrátila, pribehla k nemu a hodila sa mu na hruď.

– Ja som sa ukrutne zaľúbila do teba, Štefan, Nevyháňaj ma. Chcem byť s tebou. Ak sa ja do niekoho zaľúbim, proti tomu niet pomoci. No počúvni. Nemuč ma.

Pohladil ju po vlasoch.

– Nemôžem, pochop, že to nemôžem urobiť. Som Bolekovým priateľom, využívam jeho pomoc, jeho pohostinstvo. Akože by to vyzeralo?

– Bolek o tom vôbec nemusí vedieť…

– Nie, nie, – odtískal ju od seba. Dajme tomu pokoj.

– Oľutuješ, – zasyčala, vybehla a buchla dvermi.

Downar sa poškrabal za uchom a vyšiel do kuchyne prichystať si raňajky.

Scéna s Felou ho ešte upevnila v presvedčení, že musí čím skôr odísť od Malinu. Odmietnuté dievča sa mu zaiste bude chcieť pomstiť a nikdy nevedno ako. Vedel, že v láske urazená žena je schopná všetkého. Kto mu mohol zaručiť, že Fela nepobeží na komisariát a neudá ho? Rozhodol sa počkať iba, kým sa Bolek vráti, potom neodkladne odíde. Veď počul o akejsi súcej skrýši na Goclawku. A ak nie tam, Bolek mu doista nájde iný úkryt. Prirodzene, Felu mu nemôže spomenúť, ale pokúsi sa ho presvedčiť, že jeho ďalší pobyt tu je pre nich oboch nebezpečný. Bol nepokojný. Najradšej by sa obliekol a vybral sa do mesta. Ovládol sa.

Okolo tretej mu Fela priniesla v obedári obed. Bola chmúrna a mlčanlivá. Ani len slovkom nenadškrtla raňajší výstup. Downar povedal iba niekoľko nevyhnutných slov. Cítil, že dievča je ešte veľmi pobúrené a mlčanie je len maska, pod ktorou sa skrýva sklamaná láska a zranená samoľúbosť.

Obed podaný s nenávisťou má horkú chuť. A Downar ani nebol hladný. Myslel iba na to, aby sa čím skôr minula noc a vrátil sa Bolek. Čakal na neho netrpezlivo ako na milované dievča.

Ale Malina sa vrátil len na druhý deň popoludní. Široká tvár, podobná obrovskej, čerstvo oškrabanej repe, mu triumfálne svietila. Čierne očká sa veselo ligotali. Na privítanie búšil Downara do pleca tak mocne, že len zjajkol a celý sa prehol.

– No, Štefek… máme mercedes.

– Hovoríš vážne?

– A čo si myslíš, že by som z takých vecí robil žarty? Keď vravím, že mercedes je na svete, to značí, že je na svete. Prirodzene, neviem, či je to ten, o ktorý ide. Ale takto podľa ňuchu je to vari ten.

Downar pozrel na neho vyčkávavo.

– No rozprávaj ďalej. Netráp ma.

– Nie… to nechcem. Ako vieš, sliedim za tou mašinou už týždeň, ale pretože je to veľmi ošemetné, nemohol som sa dohovárať s hockým. Išlo to teda pomaly. Lebo diabli ho vedia, s kým sa tá banda stýka. Človek by sa mohol seknúť až strach. Len čo by vyňuchali, že im stúpam na päty, koniec, je po paráde. Musí sa teda na to pomaličky-potichučky, akoby nešlo o nič. Rozumieš, ako to treba? Zasvätil som do veci len najvernejších kánošov. Prešiel jeden deň… nič, druhý podobne, tretí deň zase nič. Už som myslel, že voz vôbec nie je vo Varšave, že garážuje v nejakom inom meste. Len keď mi dnes Wacek Duda, to je jeden šofér, vraví, že vie, kde ukrývajú čierny mercedes.

– No
kde? Kde? – zvolal Downar netrpezlivo.

– Kdesi až za Rakowcom, na okolí Wlodarzevskej.

– Ten voz musíme rozhodne vidieť.

– Pomaly, Štefek, pomaly, – usmial sa Malina. – Všetko sa spraví. Dohovoril som sa s Wackom na večer. Bude čakať so svojím taxíkom na Škrobovej. Neskôr pôjdeme na Rakowiec.

– No dobre, a ako sa dostaneme do tej garáže?

Malina sa rozosmial.

– Ej, Štefek, Štefek… A ty si myslíš, že neviem otvoriť hlúpu garáž?

– Ale tamtí nesmú zbadať, že sa ktosi vlámal.

– Prirodzene. Nikto nič nezbadá. Ideš so starým odborníkom a také čosi ťa trápi. Urážaš ma, prisámvačku.

Downar ho poklepal po pleci.

– No, no, nehnevaj sa, Bolek. Viem, že si dáš rady. Teda o koľkej ta pôjdeme?

– Tak, aby nebolo ani privčas, ani prineskoro. Wacek nás bude čakať o pol jedenástej. Asi o jedenástej budeme tam. V tom čase je na Grojeckej ešte aký-taký ruch. Nikto nás neuvidí.

– A pri tej garáži nenocuje nikto?

– Wacek vraví, že nie. Ale o tom sa presvedčíme. Čaká nás jemná robôtka. Všetko sa musí spraviť tip-top. Inak amen. Keby sa ukázalo, že dnes čosi nie je v poriadku, pôjdeme ta zajtra alebo pozajtra. Nehorí. Langsam, langsam, aber sicher.

– Zješ niečo? – spýtal sa Downar.

– Nie. Zajedol som si v Rajónnej. Nie som hladný. Ale kde je tá Fela? Niet jej ani u Maňky, ani tu. Veď som jej prikázal, aby ťa strážila. Kde sa poneviera, cundra akási?

– Neviem, – zamrmlal Downar. – Ja osobne jej spoločnosť nepotrebujem. Priniesla mi obed a odišla.

– Vieš, Štefek, s Felou nie je ľahko. Hneď ti skočí do vlasov. A pazúry má ako mačka. Zlostná potvora, nedá si s ňou rady hocikto.

– A ty si si ňou istý?

– Ako to, istý? – začudoval sa Malina. – Že ma nezradí? Ale hybaj! Fele verím ako sebe. Skôr by sa dala zabiť, než by povedala slovko nejakému fízlovi.

– Nejde o to. Spytujem sa, či ťa Fela neklame.

Bolek očervenel ešte väčšmi. Smial sa tak srdečne, až ho zaliali slzy.

– Počuj, Štefek, ty si podarený. Či ma neklame? Chachacha! Dobrý žart! Ukáž mi v celej Woli chlapíka, čo by sa opovážil obrať ma o dievča. Nechcel by som byť v jeho koži. Nie, bratku, o Felu sa nebojím.

Downar nemal vôľu o tom hovoriť. Zapálil si cigaretu a dal sa prezerať noviny, ktoré Bolek priniesol z mesta. Od svojho úteku z prokuratúry Downar pozorne čítal denníky, najmä Express. Myslel, že budú písať o ňom, ale nie, nenašiel ani narážku.

Čas sa nekonečne vliekol a Downar sa nemohol dočkať večera. Prečítal noviny od začiatku do konca, vyfajčil balíček cigariet, zahral sa s Bolekom z dlhej chvíle očko a stále bolo privčas. Začali teda spomínať spoločné príhody z okupácie, partizánske útoky, riskantné diverzantské podujatia, bitky za Povstania, ťažké chvíle prežité vo Woli, na Starówke a v Czerniakowe. Potom Downar rozprával o živote v koncentračnom tábore a o svojom návrate z Nemecka.

Konečne nadišla dohovorená chvíľa. Bolek pozrel na hodinky, vstal a popravil si nohavice.

– No, Štefek, ideme. Obleč si zvrchník, baretku a nezabudni na okuliare. Vieš, že ti pristanú fúziky? Mal by si ich nosiť stále. Baby sa budú šalieť za tebou.

Vyšli a Malina starostlivo zamkol za sebou dvere.

– Fela má svoje kľúče, – šomral. – Kde sa tá čertica vláči toľké časy? No počkaj, veď sa ja s tebou porátam!

Keď sa ocitli na ulici, Bolek chytil Downara popod pazuchu.

– Poď, Štefek, súca chvíľa na takýto podnik.

Bola zima a vlhko. I tak biedne svetlo lámp prekrývala chladná hmla. Mesto bolo pohrúžené v tme.

Na rohu Vranej podišiel k nim vysoký štíhly muž úzkej, pretiahnutej tváre, ozdobenej malými fúzikmi.

– Zoznámte sa, – povedal Malina. – To je Wacek.

Downar mocne stisol šoférovi svalnatú pravicu.

Bolek sa poobzeral:

– A kde je voz?

– Nevzal som ho. Nemá zmysel. Idem s vami, lebo netrafíte. A nemôžem nechať taxík bez dozoru na ulici. Kdekto by sa díval, prečo auto stojí. Najmeme si nejaký cudzí voz a bude.

– Máš pravdu, – prisvedčil Malina. – Vezmeme si taxík. Poďme na Tovarovú.

Zastavili tmavomodrú varšavu. Šofér sa im podozrievavo prizrel a keď počul, že má ísť na Rakowiec, potriasol hlavou.

– Ďalej ako na Opačevskú nejdem.

Malina otvoril dvierka a sadol si na zadné sedadlo.

– Tak teda poďte na Opačevskú. Ten kúsok prejdeme peši. Nebojte sa. Vidíte, že sme solídni ľudia, a nie nejakí odkundesi, čo taxikárov častujú kladivom po temene. A keď ste taký nervózny, zastavte na rohu Grójeckej a Opačevskej. Štefek, sadni si sem ku mne, a ty, Wacek, choď dopredu.

Šofér neodvetil ani slovo a voz sa pohol. O chvíľu minuli hlavnú stanicu a vbehli na Grójeckú. Taxikár pokukoval zboka na Wacka. Malinovo ubezpečovanie sa mu zrejme nezdalo dosť presvedčivé. Pridával plyn, len aby sa čím najskôr striasol „solídnych ľudí“.

Zastali na rohu Opačevskej a Downar zaplatil za cestu.

– Čo to za škrupulózne chlapisko, – zamrmlal Bolek, keď taxík náhlivo odfrčal. – No poďme. Škoda času.

– To je ešte hodný kus, – poznamenal Wacek Duda.

– Je lepšie, ak ideme peši. Obozretnosť nikdy nezaškodí.

Downar iba teraz cítil, že ho opanúva vzrušenie. Ako sa ich podujatie skončí? Či Bolekov druh naozaj natrafil na čierny mercedes? Ako pozná, že je to ten mercedes, o ktorý ide? Ako to, že garáž v takejto zapadlej štvrti nik nestráži? A ak ich voľakto dochytí pri čine a strhne sa bitka, ba aj streľba? Potiahol Boleka za rukáv:

– Máš zbraň?

– Neboj sa, Štefek. Mám majchra. Stačí…

Na rohu Wlodarzevskej stál osamelý poschodový dom. Špinavými oblokmi sa predieralo z neho biedne svetlo.

Zvrtli sa napravo popri bahnistých poliach a riedkych pichľavých kríkoch. Malina sa potkol a len-len nespadol.

– Aby ťa čert… – zaklial nahlas. – Človek si tu môže krky vylomiť. V týchto končinách skryješ samého diabla, nielen auto.

Šli pomaly. Nohy sa im zabárali v hlbokom, hustom blate. Mali baterky, ale radšej ich nepoužili. Báli sa, aby ich voľakto nezbadal.

– Ďaleko ešte? – spýtal sa Downar.

– Nie. Už len kúsok, – odvetil Duda. – Pôjdeme tade okolo hlinísk. Musíme zísť bokom z ulice.

– Utopíme sa v tom bahne, – šomral Bolek.

Tmavá poschodová budova akoby sa bola prepadávala, zakrytá lístím nízkeho krovia.

– Tu je to, – šepol Wacek a zastal.

Chvíľu mlčky načúvali. Ticho. Nezačuli ani hlások. Nikde štipky svetla, dookola ani živej duše. Miesto sa im videlo celkom pusté.

Obozretne sa blížili k širokej železnej bráne.

– Strážte terén, – rozkázal Bolek. – Ty, Štefek, staň si tuto, niekoľko metrov od búdy, a ty, Wacek, choď z druhej strany. Dávajte pozor! Keby niečo, zahvizdnite, ale nie hlasne.

Vyzliekol si kabát, prehodil si ho cez hlavu, podišiel k bráne a posvietil si lampášom na zámku. Potom vybral z vrecka riad. Dobrú polhodinu sústredene pracoval, ticho hrešil a mrmlal si čosi popod nos. Naveľa sa zámka poddala. Malina trhol bránou a hvizdol. Downar i Wacek pribehli k nemu.

– Hotovo. Poďme, chlapci.

Lúč lampáša osvietil vnútrajšok garáže. Na betónovej podlahe stálo ohromné čierne auto.

Bolek s uznaním hvizdol.

– Ej, ja jeho, poriadna kára!

Wacek Duda maznavo pohladkal ligotavú karosériu.

– Mercedes 300, šesť valcov. Na takom vytiahneš vyše dvesto.

– No, Štefek, povedal Malina, – poobzeraj si voz a zdúchneme. Nemá zmysel sa tu dlho ponevierať! Čo sa ty vlastne chceš dozvedieť?

– Presvedčiť sa, či nie sú tu nejaké skrýše, kde sa dá prevážať tovar.

– Na to je odborník Duda. Poď, Wacuš, obzri si mašinku.

Wacek otvoril priečinok na batožinu a začal ho prezerať. Downar zas s lampášom v ruke pozorne skúmal vnútrajšok voza. Na zadnom sedadle hore našiel maličkú hrdzavú škvrnu: „Či by to bola stopa po pani Jarzęckej?“ pomyslel si.

– No ďalej, ďalej, zvŕtajte sa, chlapci, – súril Bolek.

Po dôkladnej prehliadke sa ukázalo, že v mercedese je pod zadným sedadlom dobre zamaskovaná skrýša, ktorú mohol objaviť iba dobrý znalec. Tovar sa dal prevážať i v osobitne na to prispôsobenej karosérii. Nebolo pochybností: auto patrilo akejsi pašeráckej bande.

– Je tu čosi takéhoto, – povedal Duda a podal Downarovi ploché lepenkové puzdierko s mäkkým, jemným vnútrajškom.

– V takom dačom sa dobre prevážajú zlaté doxy alebo cymy, – usmial sa Malina. – No Štefek, tuším sme našli, čo sme hľadali. A teraz, chlapci, zmiznime.

Vtom ho Duda chmatol za ruku.

– Počuješ?

Bolek zhasil lampáš a skočil k bráne. Celkom jasne bolo počuť kroky po blate.

Znehybneli. Skôr ako stihli pomýšľať na nejaký úkryt, na zblednutú Downarovu a Dudovu tvár padlo silné svetlo lampáša. Rozľahlo sa tvrdo, rozkazujúco:

– Ruky hore!

V tej chvíli Bolek zdvihol mohutnú päsť, podobnú pecňu chleba, a udrel. Neznámy ani nezjajkol a padol na betónovú dlážku.

Duda mu zasvietil lampášom do tváre.

– Ale veď je to Karolak!

– Aký Karolak?

– No ten šofér zo železničnej správy, Tadek Karolak.

– Kamarát toho darebáka Wojtasiaka?

– Ten.

– Počkaj! – zvolal so záujmom Downar. – O ktorom Wojtasiakovi hovoríš?

– O šoférovi, – mykol Malina ľahostajne plecom. – Naničhodný chlap.

– Nebýva na Grochowe?

– Ba. A ty to ako vieš?

Ohlušený Karolak sa pohol. Bolek nepokojne pozrel na neho.

– Čo s ním spravíme? Veď nemôžem stáť nad ním celú noc a búchať ho po hlave. Spať sa mi chce, dofrasa!

– Treba ho odtiaľto zobrať, – povedal Downar.

– Ale ako? – poškrabal sa Malina za uchom. – Odvlečieme ho na ulicu a ešte nám narobí krik. Počúvaj, Wacek, ty tuším kdesi neďaleko garážuješ taxík.

– Na Radomskej.

– Tak teda! Bež na Radomskú a prídi sem s vozom. Ak neprejdeš tým blatom, zastaň niekde bokom. Toho mamľasa prenesieme. Zatiaľ ho treba zviazať. Dajte remeň z nohavíc.

Duda odbehol. Bolek s Downarovou pomocou starostlivo sputnal nehybného Karolaka. Potom vytiahol z vrecka ufúľanú vreckovku, vtisol mu ju medzi zuby a povedal:

– No dobre. Teraz sa môže aj prebudiť, ak chce.

O polhodinu sa vrátil Duda, spotený a zadychčaný.

– Tu je voz. Poďme.

Malina vybral Karolakovi z vrecka kľúče od garáže a podal ich Downarovi.

– Zamkni poriadne dvere.

Vzal bezvedomého šoféra bez akejkoľvek námahy na plece a pustil sa cez blato.

Taxík stál na Wlodarzevskej. Downar si sadol k Dudovi, Bolek strčil Karolaka na zadné sedadlo a usalašil sa pri ňom. Pohli sa.

Na Narutowiczovom námestí ich zadržal milicionár. Downar zmeravel. Ak sa vynoria nejaké komplikácie s Dudovým vodičským preukazom, sú stratení.

Na šťastie Wacek mal papiere v poriadku. Člen dopravnej milície mu vrátil doklady a opýtal sa, ukazujúc na nehybného Karolaka:

– A koho to tam máte?

– Ale kolega si trochu viacej prihol, – povedal Malina. – Má slabú hlavu, chudáčisko. Vezieme ho domov.

– No tak choďte a dávajte pozor, aby sa voľačo nestalo.

– Buďte bez starosti, pán šéf. Úctivosť!

Keď sa znova pohli, Bolek sa narovnal na sedadle a zašomral:

– Do frasa. Ešte to nám chýba, aby nás teraz nejakí fízlovia priškripli. Hybaj, Wacuš. Pridaj plyn!

– A kam ideme? – spýtal sa Duda.

– Ku mne, na Brylovskú. Toho migľanca hodíme zatiaľ do pivnice, potom uvidíme.

– Nedať mu radšej tehlou po hlave a nenechať ho dakde v ruinách? – navrhoval Duda.

– Ale kde! Ešte sa nám zíde. Keď ho poriadne privrznem, bude musieť priznať farbu.

– Prirodzene, – prisvedčil Downar.

O chvíľu došli na miesto. Keďže Karolak prichádzal k sebe, Malina ho tresol po čeľusti, hodil si bezvládne telo na plece a obozretne zišiel do pivnice. Keď sa vrátil, Wacka s taxíkom už nebolo. Downar čakal na neho v bráne.

– To by bolo v poriadku. Chlapa som zamkol, ani sa nehýbe. Zajtra sa s ním pozhovárame. Teraz ideme spať. Som unavený. Ozaj, Štefek, tu máš Karolakov revolver. Zíde sa ti. – Siahol do vrecka a vyňal veľkú, ťažkú pištoľu.

– Kolt! – skríkol Downar. – Kolt 11,43!

V návale radosti postískal priateľa.

Vyšli nahor. Bolek siahol do vrecka a pohľadal kľúče. Keď otváral dvere, zrazu nahlas zahrešil.

Aby ťa parom uchytil. Fela zase zabudla zatvoriť dvere na kľúč. Papuľu jej roztrhnem, pačmage!

Šťukla zámka a vošli do tmavej izby. A vtedy Downar pudove vycítil, že nie sú sami. Zachvátilo ho zdesenie. Chcel cúvnuť, ale už bolo neskoro. Bolek skrútol vypínač. Zapálil svetlo.

Pri stole s revolverom v ruke sedel Walczak.

Čudný rozhovor

V prvej chvíli sa Downar hodil ku dverám a Malina chcel siahnuť do vrecka.

– Stáť! Ruky hore!

Zaraz poslúchli. Walczak nevyzeral v tej chvíli ako človek, ktorý žartuje. Priblížil sa k nim od chrbta, ohmatal im vrecká a vybral zbraň. Hodil pištoľu na posteľ. Potom ich posotil na druhú stranu stola a povedal:

– Sadnite si.

Počúvli, držiac stále ruky hore.

Downar ešte nikdy nevidel toľko rozhodnosti v priateľovej tvári. Nepochyboval, že pri najmenšom neobozretnom pohybe by ich z namierenej pištole zasypali guľky. Cítil, že mu strašne vyschýna v hrdle. Namáhavo preglgol.

– Ako si ma našiel? – opýtal sa.

Na Walczakových zovretých perách sa mihol sotva badateľný úsmev.

– A ty si si myslel, že ťa vo Varšave nenájdem? Nebolo ťažko uhádnuť, že sa nebudeš presúšať po meste vo svojom novom zvrchníku. Môj informátor mi podal zprávu, že na Woli vysoký, telnatý muž červenej tváre kúpil tmavomodrý zvrchník a hnedý pásikový oblek. Tvoj priateľ Malina je na tomto okolí dosť známa osobnosť. V ôsmom komisariáte mi hneď povedali, o koho asi ide. Vysoký, plecnatý, červenej tváre.

– Do paroma, – zašomral Bolek, – vari v tom ľudovom Poľsku človek nemôže ani dobre vyzerať?.

Downar nedôverčivo krútil hlavou:

– Tak ty už oddávna vieš, kde som?

– Pravdaže.

– A prečo si ma nezatkol?

– Čo sa mám náhliť? – pokrčil Walczak plecami. – Veď som vedel, že mi neujdeš. Bol som zaujatý niečím iným.

– A dnes si sa rozhodol prísť po mňa?

– To. Chcel som ťa navštíviť.

– Ako si sa sem dostal? Kto ťa pustil do bytu?

– Máš krátku pamäť, Štefan. Zabudol si, že som za okupácie sedel vo Ľvove so známym vlamačom. Podučil som sa od neho kadečo. Veď som ti o tom kedysi rozprával.

– Ach, tak preto nebolo zamknuté, – ohlásil sa Bolek. – Myslel som, že Fela zabudla.

– Mali by ste si vymeniť zámky. Malina. Tieto sú biedne.

– Chcel by som vás o niečo poprosiť, pán komisár.

– O čo ide?

– Či už môžeme spustiť ruky, lebo mi úžasne stŕpli. Na môj dušu, nemám už nič vo vrecku.

– Dobre, – pristal Walczak, – môžete, spusti ť ruky.

– Na čo čakáme? – zamrvil sa Downar nervózne. – Založ mi želiezka a odveď ma dolu do voza. Tvoji ľudia už iste poriadne mrznú.

– Nemám tam nikoho. Prišiel som sám.

– Sám? – zvolal Malina so záujmom.

– Netušil som, že vieš toľko riskovať, – začudoval sa Downar. – A keby som sa ti postavil na odpor, tak čo potom?

– Nepostavíš sa mi na odpor, lebo ťa nemienim odtiaľto odviesť. Veď vidím, že si pod bezpečnou ochranou.

– Nerozumiem. Tak po čo si prišiel?

Walczak sa usmial.

– Chcel som iba navštíviť priateľa, a potom, chcel som ti vrátiť revolver. Myslel som, že sa ti zíde. – Natiahol ruku a podal Downarovi pištoľu.

Malinova červená tvár prejavila prekvapenie. Nervózne zažmurkal.

– Teda nevezmete Štefana so sebou? – spýtal sa nedôverčivo.

– Nie. Či mu je tu zle?

– Pravdaže nie. Nič sa mu tu nestane. Má čo jesť. Vyspí sa. Žiť nie je mrieť. Myslel som iba, že…

Downar pozeral nerozhodne to na Walczaka, to na pištoľu.

– Naozaj mi chceš vrátiť revolver a nezatýkaš ma?

– Nie. A čo sa tak čuduješ?

– No lebo… vlastne… dobre nechápem…

– Nepotrebuješ zbraň?

– To ani nie, – prižmúril oči Downar. – Mám teraz dosť dobrú vecičku. Kolt, jedenástku… Vieš, ten istý, akým zavraždili pani Jarzęckú, – dodal nedbalo.

Walczak vyskočil.

– Ako to, ten istý? Kde máš tú pištoľu?

– Leží za tebou. Hodil si ju na posteľ.

Walczak sa mihom obrátil a chytil kolt. Chvíľu si ho pozorne obzeral.

Tak je, naozaj kolt, jedenástka. Máme guľku, čo zabila Jarzęckú. Myslím, že budeme môcť zistiť, či… Ozaj, kde si to vzal?

– Dostal som ju do daru od istého mladého človeka, – usmial sa Downar. – A ak ťa zaujíma, nedávno som obzeral čierny mercedes, ktorým som údajne viezol telesné pozostatky Jarzęckej, do Zakopaného.

– Hovoríš vážne?

– Celkom vážne. Vidíš, ty si hľadal mňa, a medzitým môj priateľ, tu prítomný Bolek Malina, hľadal mercedes a našiel ho. Práve sme sa vrátili z garáže a našli teba. Nečakali sme, že nás tak neskoro navštíviš.

– Ako vieš, že je to práve ten mercedes? – opýtal sa Walczak.

– Ponajprv znamenitý voz. Mercedes 300. Šesť valcov. Mohutná mašina. Celá naša milícia ho môže naháňať na svojich varšavách na koniec sveta. Okrem toho má pod zadným sedadlom schránku a karosériu prispôsobenú na ukrývanie tovaru. Na zadnom sedadle som našiel krvavú škvrnu. Je možné, že je to krv Jarzęckej.

– A nič si mi nespomínal, – ozval sa Malina.

– Nebolo kedy.

Walczak si zapálil cigaretu, vstal a prešiel sa po izbe. Bolo vidieť, že ho to vzrušilo. Zastal pred Downarom a povedal:

– To sú prekvapujúce informácie, veľmi prekvapujúce. Musíš mi povedať všetko, čo vieš.

– Dobre, – súhlasil Downar. – Počúvaj…

– Nezahryzli by ste si niečo, pán komisár? – navrhol Bolek.

– Nie, nie. Hovorte, ako to bolo s mercedesom. To je veľmi dôležité.

Downar rozprával o výprave so všetkými podrobnosťami, nezabudol ani na Karolaka v pivnici.

Keď skončil, Walczak chvíľu uvažoval, zahasil cigaretu a znova začal prezerať kolt.

– O tom lotrovi v pivnici nechcem nič vedieť. Rozumiete? O tom som nič nepočul. Zdá sa mi, že ho so svojím priateľom skôr prinútiš pravdivo vypovedať než ja na veliteľstve. Ale to už je tvoja vec.

– Spoľahnite sa, pán komisár, – ozval sa Malina. – Zariadime.

– Ja sa do toho nemiešam, – prikývol Walczak. – Ponechávam vám voľnú ruku. A túto búchačku si beriem. – Vopchal kolt do vrecka a pozrel na Downara. – Musíme ešte dohodnúť, čo s tebou. Ako to všetko spraviť.

– Myslím, že by som sa mohol pokojne vrátiť do svojho bytu, – povedal Downar. – Čierny mercedes máš, banditu máš, nástroj zločinu máš. Čo treba viacej? Ibaže by si zariadil u prokurátora, aby odvolal zatykač.

– Hm, – prešiel si Walczak zamyslene spak ruky po líci, už očividne husto zarastenom, – tu nejde o prokurátora. Musíme vykombinovať, ako celej bande prísť na koreň. Treba sa na dačom dohodnúť. Treba využiť situáciu. Bude hádam lepšie, ak ešte niekoľko dní zostaneš tu. Môžeš sa, prirodzene, voľne pohybovať po meste. Nikto ťa nebude chytať, ale rád by som, keby si sa ešte oficiálne nevracal na veliteľstvo, ani do svojho bytu. Prišlo mi čosi na rozum. Máš kľúč od garáže toho šoféra v pivnici. Čo keby si skúsil nadviazať spojenie s bandou?

– To závisí od toho, čo sa dozvieme od Karolaka.

– Áno, pravdaže. Karolak má niečo spoločné s Wojtasiakom a jeho ženou, ktorá, ako vieš, je sestrou Jarzęckých gazdinej. Či by sa to nedalo nejako využiť?

– O tom musíme pouvažovať. Lebo to je tak, že…

– Počkaj, počkaj! – prerušil ho Downar. – Čo poviete, keby som vzal kľúč od garáže, zašiel na Grochów k tomu Wojtasiakovi a povedal, že sa Karolak musel náhle odsunúť z terénu a že mne dal kľúč, aby som ho zastúpil?

Malina pochybovačne potriasol hlavou.

– Nie, Štefek, z toho nebude nič. Takí lumpi majú viacej filipa. Neuveria ti, že si ty taký úprimný Karolakov kamarát. Ujde sa ti nožom pod rebrá, alebo kusom železa po hlave, zakopú ťa voľakde v pivnici a servus. Ja by ti neradil púšťať sa do takých fígľov.

– Tak je, to je veľmi riskantné, – prisvedčil Walczak. – Hneď by ťa začali podozrievať. A ty nie si najlepší herec. Ľahko by si sa čímsi prezradil.

– No dobre, ale pochopte, že Karolakovo náhle zmiznutie tamtých znepokojí. Voz z Wlodarzevskej hneď vezmú a premiestia ho inam. Ba možno si zmyslia ujsť za hranice.

– Nenašiel si v tom mercedese nejaký náklad, napríklad prúty striebra? – spýtal sa Walczak.

– Nie.

– To značí, že ešte máme kedy. Kým prídu na to, že s Karolakom čosi nie je v poriadku, prejde niekoľko dní. Veď nemusia byť s ním v stálom styku.

– Ale treba sa poponáhľať.

– Prirodzene. Ozaj, skoro by som bol zabudol. Niečo som ti priniesol. – Walczak vybral z vrecka akési doklady a podal ich Downarovi.

– Čo je to?

– Občiansky preukaz na meno Henrich Bialecki a vodičský preukaz. Keď som šiel sem, mal som istý plán. Teraz sa, pravda, musí zmeniť. Ale tie doklady si schovaj. Zídu sa ti.

– Pán komisár myslel na všetko, – povedal s uznaním Malina.

Downar sa prizrel svojej fotografii v občianskom preukaze. Usmial sa.

– Budem si musieť oholiť fúzy. Ten Bialecki nemá fúzy.

– Pozná ťa Karolak? – spýtal sa Walczak.

– Videl ma chvíľu v garáži. Zasvietil mi do tváre lampášom.

– Myslíš, že by ťa poznal, keď si zložíš okuliare a oholíš fúzy?

– Hádam nie. Ťažko povedať.

– Ale Dudu pozná, lebo mu je to známy, – povedal Bolek.

Walczak pozrel na hodinky.

– Neskoro je, do paroma, – zamrmlal. – Treba sa zberať. Teda počúvajte. Karolak sa nemusí domýšľať, že vlámanie do garáže a útok na neho nejako súvisia s milíciou. Mali by ste ho utvrdiť v presvedčení, že ste sa vlámali do garáže s úmyslom kradnúť a že neviete nič o zavraždení Jarzęckej, ani o poručíkovi Downarovi.

– Myslíte, pán komisár, že nám to ten bimbiš uverí? – spýtal sa Malina skepticky.

– Neviem. Možno ani neuverí, ale treba skúsiť. Alebo sa dozviete niečo od neho, alebo ho treba z pivnice vypustiť a mať ho na očiach. Sám nás zavedie na stopu. Len dajte pozor, aby vám neušiel.

– Nebojte sa, pán komisár, – rozosmial sa Malina naširoko. – Je zamknutý na takú zámku, že lepšej nenájdete v celej Woli. Musím byť obozretný, lebo neraz mám v pivnici nejaké vecičky; To jest… oné… musím dbať, aby mi niekto uhlie nekradol, – opravil sa náhlivo.

– A čo keby sme nazreli do pivnice? – navrhol Walczak.

– Môžeme. Prečo nie? Zanesiem tomu mamľasovi kúsok chleba s klobásou, aby nám neumrel od hladu.

Malina zakrútil do novín trochu jedla a všetci traja vyšli.

Na schodoch Downar chytil priateľa pod pazuchu.

– Povedz, Karol, neudalo ma nejaké dievča?

– Ani reči. Čo ti to prišlo na rozum?

– Mal som isté podozrenie. To je dobre, že nie ona.

Keď zišli do pivnice. Malina vybral lampáš. Temnotu rozrezal silný prúd svetla. Zrazu Bolek hlasite zahrešil a skočil napred. Downar i Walczak, s pištoľami pripravenými na streľbu, rozbehli sa za ním.

– Skoby boli vytrhnuté, dvere otvorené, po Karolakovi ani stopy.

Chvíľu neboli schopní slova, iba hľadeli na prázdnu pivnicu. Prvý sa ozval Walczak.

– Tu nemáme čo robiť. Musíme ihneď do tej garáže na Wlodarzevskej. Poďme!

Downarovi sa len na ulici vrátila reč.

– Aby to parom uchytil, kde nájdeme teraz taxík?

Walczak ho ťahal na Železničnú.

– Skorej, skorej! Tam za rohom som nechal varšavu.

Bežali, ako vládali. Zadychčaní odbočili na Slawinskú. Walczak zastal a poobzeral sa. Bol zarazený.

– No kde je ten voz? – opýtal sa Malina.

Walczak mykol plecami a utrel si pot z čela.

– Vzali ho i s Karolakom. Do čerta!

– Kde si ho nechal? – zvolal Downar nervózne. – Hádam si si pomýlil ulicu?

– Ale kde! Bol tu, na samom rohu.

– Nemal si šoféra?

– Kvôli tebe som sa rozhodol prísť sám.

– A zamkol si voz?

– Pravdaže.

Malina sa rozosmial.

– To sú lotri prefíkaní! Aby ich parom vzal. Vyslobodili Karolaka a potiahli voz milícii. Človeku rozum zastáva.

– Poďme, poďme! – súril Walczak. – Lebo nám ešte pred nosom ukradnú mercedes. Chytro!

Vrátili sa na Brylovskú a utekali tmavou ulicou. Prvý bežal Downar. Za ním ťažkými krokmi skákal Malina. Walczak sotva stačil za nimi. Fučal a ledva lapal dych.

Len na Kasprzaku blízo Mlynárskej natrafili na voľný taxík. Šofér spal. Keď ho zobudili a povedali, že chcú ísť na Rakowiec, na Wlodarzevskú, odmietavo potriasol hlavou. Prinútil ho počúvnuť iba Walczakov služobný preukaz.

– Nemali by sme zájsť na mestské veliteľstvo? – navrhol Downar.

– Nestrácajme čas, – hodil rukou Walczak netrpezlivo. – Napokon sme traja, máme zbraň. Dáme si rady.

– Jasné, – prisvedčil Bolek.

Potom už chmúrne mlčali. Veď o čom mohli hovoriť? Tamtí si s nimi neľútostne zažartovali. Dali sa prekabátiť ako neskúsené deti. Kým sa oni pokojne zhovárali, snovali plány, radili sa o Karolakovom osude, boli si istí úspechom – neznámi páchatelia nielen, že vyslobodili Karolaka, ale ukradli ešte i služobné auto.

Zastali na rohu Wlodarzevskej.

– Počkajte tu na nás, – rozkázal Walczak.

– Nemôžem, pán šéf, na môj dušu, nemôžem, – jachtal šofér.

Walczak ostro pozrel na neho.

– Zapísal som si vaše číslo, – povedal dôrazne. – Keď sa vrátim a nebudete tu, poženiem vás pred súd a prídete o vodičský preukaz. Rozumiete?!

Šofér prikývol. Vedel, že nemá zmysel dohadovať sa.

A znova sa brodili po blate. Malina fučal ako lokomotíva. Walczak ticho hrešil a chvíľami zastal, aby si odpočinul. Keď sa blížili ku garáži, Bolek spomalil krok a prevzal velenie.

– Pripraviť si revolver, – šepkal. – Ty, Štefek, choď spredu, ale obozretne. A my s pánom komisárom pôjdeme zboku. Keby začali strieľať, hodíš sa na zem a ani muk. Kohútika sa netýkaj, kým ich nezazrieš. Strieľame len na isto.

– Dobre.

Obozretne sa prikrádali k budove, černejúcej sa vo tme. Každým neopatrným krokom mohli predčasne prezradiť svoju prítomnosť. „Ak sú tamtí v garáži,“ rozmýšľal Downar, „a začujú, že sa niekto blíži, nasadnú do auta a ujdú. Nik im v tom nezabráni. Strieľať v takej temnote do idúceho auta by bolo zbytočné.“

Obrysy garáže boli čoraz výraznejšie. Tamdnu sa nič nehýbalo. Nezablyslo sa ani svetlo. Vari by?…

Už len niekoľko krokov a dotkli sa vlhkého múru. Nadišla rozhodujúca chvíľa. Ak sú dnu, hneď začnú strieľať.

Malina už nezachovával ani trochu obozretnosti a podišiel bližšie. Chytil zámku, ktorú nedávno otváral. Nebola zamknutá. Mocne teda mykol dvermi a odskočil za múr. Ticho. Čakali. Nezachytili nijaké známky pohybu.

O chvíľu Bolek s lampášom sa všuchol do veľkého čierneho otvoru. Zablyslo sa svetlo.

Garáž bola prázdna. Šesťvalcový mercedes zmizol.

Kapitán Walczak koná

Walczaka neprekvapila zpráva, že z Visly pri Krakove vytiahli Jarzęckého mŕtvolu. Bol si od začiatku istý, že inžinierovo tajné zmiznutie naznačovalo zločin. Telefonický rozhovor s Borowiczom len potvrdil jeho predpoklady. Ako sa ukázalo pri pitve, Jarzęckého zastrelili pištoľou veľkého kalibru. Vrah strieľal z neveľkej vzdialenosti do tyla. Tak isto zahynula Jarzęcká i poručík Chrušciak, zastrelený pred rokom v garážach železničnej správy. Všetko nasvedčovalo, že v tých troch prípadoch bol vrahom ten istý.

Obal so spismi prípadu Kristíny Jarzęckej puchol bezmála každým dňom, ale všetok starostlivo zbieraný materiál ešte vždy vrhal veľmi slabé svetlo na tajomný zločin. Možno bol vrahom Tadeuš Karolak. Našli pri ňom kolt kaliber jedenásť, mal čosi spoločné s čiernym mercedesom. Hneď, ako zmizol šofér i tajomné auto, milícia dôkladne preskúmala garáž. Na starom ráme sa našli odtlačky Karolakových prstov, čo nebolo ťažké zistiť v kartotéke občianskych preukazov. Ale ak sa aj onen Karolak dopustil všetkých vrážd, to ešte nerozriešilo tajomstvo. Ponajprv museli určiť spojitosť medzi jednotlivými faktami, a to nebolo také prosté. Walczakovi chýbalo mnoho zásadných ohnív, nevyhnutných na objasnenie prípadu. Predovšetkým bolo treba vystopovať Karolaka a nájsť ukradnutú varšavu. Strata služobného voza mu nedala pokoja.

Ktosi klopal na dvere.

Kobielova okrúhla tvár žiarila životnou energiou.

– No čo nového, poručík? Boli ste na Grochowe?

– Bol, súdruh kapitán. Práve idem odtiaľ.

– Priviedli ste Wojtasiaka?

– Nie. Nenašiel som ho doma. Zhováral som sa len s jeho ženou. Povedala, že jej muž viezol akéhosi zákazníka do Bialostoku.

– To sme mohli predvídať, – šomral Walczak. – Bojím sa, že sa nám tak skoro nepošťastí pozhovárať sa s Wojtasiakom.

– Myslíte, súdruh kapitán, že ušiel?

– O tom nepochybujem. Po tej histórii s Karolakom doista nám nechce byť na očiach.

– Nemali by sme vypočuť jeho ženu?

– Môžeme, ale trocha neskôr. Zatiaľ ju treba mať pod prísnym dozorom. Ozaj… nepočuli ste nič o tej varšave?

– Ej, či som babrák! – zvolal Kobiela. – Pravdaže som počul. Mal som vám to oznámiť, súdruh kapitán. Varšavu našla hliadka na Tovarovej, pri hlavnej stanici. Nič sa jej nestalo. Všetko v poriadku.

Walczak sa s uspokojením usmial. V skutočnosti ho veľmi mrzela krádež voza, ktorý tak ľahkomyseľne nechal bez dozoru na ulici, ešte k tomu na Slavinskej.

– Výborne. Voz prezreli?

– Áno. Nenašlo sa, nič mimoriadne.

– A čo ste vybavili s tým pokladníkom?

– Čaká, súdruh kapitán. Keď som sa vracal z Grochowa, zašiel som do banky a dedka som priviezol.

– Pošlite ho sem.

O chvíľu sa pred Walczakovým stolom zablysla lysá hlava.

– Prosím, sadnite si.

Krygier si neochotne sadol. Bol zrejme podráždený.

– Čo to všetko vlastne znamená? Prečo ma vyrušujete v práci! Čo sú to za spôsoby? Budem si sťažovať na ministerstve. Milícia nemá právo takto postupovať. Veď ste už nedávno boli v banke. Podal som vám všetky informácie. Nemám čo dodať o tej veci. Poburuje ma to. Dám vás zavolať na zodpovednosť. Neslobodno takto znepokojovať čestných občanov.

Walczak mlčky počúval. Pomaly vybral z vrecka škatuľku cigariet, zapálil si a využijúc chvíľkovú prestávku, povedal:

– Zbytočne sa rozčuľujete. Isteže sa môžete na mňa sťažovať, ak sa vám páči. Ale ubezpečujem vás, že bez vážnych príčin by som vás neunúval.

– Na tie vážne príčiny som naozaj zvedavý.

Walczak si obzrel cigaretu, striasol z nej popol a potom preniesol zrak na pokladníkovu tvár, zrumenenú od hnevu.

– Je to veľmi nepríjemné. Mrzí ma, ale zdá sa mi, že vás musíme zatknúť.

– Zatknúť?! Mňa?! Veď je to neslýchané! To je neprávosť! Nemáte nijaké dôvody!

– Myslíte, že by sme sa tu teraz o tom bavili, keby som nemal na to dôvody? Radím vám, aby ste sa prestali rozčuľovať a pokojne vypočuli, čo vám poviem. Súhlasíte?

Krygier si nervózne napravil okuliare.

– Teda o čo vlastne ide? Počúvam.

Walczak otvoril obal a hľadal v ňom čosi. Napokon vybral akési protokoly, husto počiarané červenou ceruzkou, a udrel po nich rukou.

– Viete, z čoho vás podozrievajú?

– To je nejaké nezmyselné nedorozumenie, – povedal Krygier. – Nemám poňatia, o čo ide.

– Chvíľočku strpenia, – usmial sa Walczak srdečne. – Hneď sa všetko dozviete. Teda ste v podozrení z účasti v bande pašerákov, alebo presnejšie zo spolupráce s tou bandou.

Pokladník strašne zbledol a vyskočil. Ruky sa mu triasli, keď sa pokúšal o akési protestné gesto.

– Ale veď je to ohováračstvo! Nenechám sa urážať! Čo si to dovoľujete? Som statočný človek! Nemám potuchy, o čom hovoríte. Podám sťažnosť proti počínaniu milície.

– Už som povedal, že sa môžete sťažovať, ako sa vám len páči, – Walczakov hlas bol stále pokojný, ale už sa dal vybadať z neho tieň netrpezlivosti. – Pokojne si sadnite a vypočujte ma, lebo takto sa nikdy nedohodneme. Verte, že vám chcem ísť poruke. Vôbec nestojím o to, aby som vás videl vo väznici.

– Ja nemám nič spoločné s nijakou bandou, – zahučal Krygier.

Walczak si zapálil novú cigaretu, vyčkal chvíľu a povedal:

– V júni minulého roku ste v pokladnici banky premieňali dva a pol milióna zlotých na päťstovky…

– Veď ste sa ma na to už spýtali za riaditeľovej prítomnosti. Vtedy som vám povedal, že sa na to nepamätám. Ako môžete chcieť, aby som sa po niekoľkých mesiacoch pamätal, čo som kedy komu premieňal.

– Áno, áno, pravdaže, – prikyvoval Walczak. – Nemožno žiadať od pokladníka, aby sa pamätal, či rozmenil niekomu sto zlotých na drobné, ale dva milióny zlotých na päťstovky, alebo skôr dva a pol milióna? I neveľmi inteligentný človek by sa zarazil, načo potrebuje niekto toľko päťstoviek, a vás pokladám predsa za veľmi inteligentného. Viete napríklad, že najlepšou obranou je útok. Dokonale ste informovaný aj o tom, že naše zlatky sa pašujú do západného Nemecka, a to výlučne v päťstovkách. Práve rozpracúvam tú aféru a mám o vás mnoho informácií, veľmi cenných informácií, ktoré ma oprávňujú obrátiť sa na prokuratúru s návrhom, aby vás zatkli. Okrem iného viem, že v júli minulého roku, to značí niekoľko týždňov po výmene tých päťstoviek, ste istú milú osôbku, ktorá sa teší vašej osobitnej sympatii, obdarovali zlatou náramenicou v cene okolo deväťtisíc zlotých. Náramok ste kúpili v obchode na rohu Marszalkovskej a Jeruzalemských alejí. Pokiaľ som informovaný, plat bankového pokladníka neveľmi vystačí na obdarúvanie slečiniek darmi tohto druhu. Ako vidíte, pán Krygier, milícia vie viacej, než sa to zdá priemernému občanovi. A preto si myslím, že škoda môjho i vášho času na jalové diskusie. Ukážte štipku dobrej vôle a zaiste sa dohovoríme.

Tak ako Walczak hovoril, pokladník postupne ozelenieval v tvári. Počiatočné sebavedomie načisto stratil. Ustavične si naprával na nose okuliare a nervózne si lámal prsty v zhyboch. Bolo zrejmé, že to, čo počul, zaúčinkovalo na neho ohromujúco. Usiloval sa pozbierať myšlienky a hľadať primerané slová. Napokon sa nachýlil nad stôl a znížil hlas do šepotu:

– Čo si želáte odo mňa, pán kapitán? Ak vám môžem v niečom pomôcť, som vám k dispozícii.

Preglgol a hľadel vyčkávavo.

Walczak sa priateľsky usmial. Jeho okrúhla tvár mala v tej chvíli mierny, dobrodušný výraz.

– No vidíte! Konečne počujem rozvážne slová. Povedzte mi, či to inžinier Jarzęcki premieňal u vás tých dva a pol milióna zlotých? Chápem, že môžete namietať, ale svojou výpoveďou už nikomu neukrivdíte, keďže ani vaša sesternica, ani inžinier nežijú.

– Teda aj Stanislav? – šepol Krygier.

– Áno. Zavraždili ho. Jeho telo nedávno vytiahli z Visly neďaleko Krakova. Nemusíte mať teda nijaké škrupule a môžete hovoriť pravdu. Jarzęcki premieňal u vás tie peniaze na päťstovky?

Pokladník ovesil hlavu a chvíľu nervózne šúchal prstami kraj stola. Napokon pozrel na Walczaka a povedal tichým, slabým hlasom:

– Áno, bol to Jarzęcki. Ja som mu hovoril, aby sa nestýkal s tým Herbigerom. To… to sa muselo tak skončiť.

– A kto bol ten Herbiger? – opýtal sa nevoľky Walczak.

– Nemec. Rakúšan. Ostatne, čo ja viem. Obyčajný kriminálnik. To on priviedol Kristínu i Stanislava do nešťastia.

– Ale aj vy ste zarobili čosi priatej príležitosti? – poznamenal vecne Walczak.

Krygierovu bledú tvár zalial rumenec.

– Pri našich platoch… Chápete azda… – tresol nerozhodne.

Walczak mávol rukou, akoby mu chcel naznačiť, že o tom nechce hovoriť.

– Na tom nezáleží. Povedzte mi, poznali ste toho Herbigera osobne?

– Videl som ho len raz. Celkom letmo. V kaviarni.

– Ako vyzerá?

– Vysoký. Veľmi elegantný, driečny, v stredných rokoch.

– Bol vtedy v kaviarni aj inžinier Jarzęcki?

– Áno.

– Zoznámil vás s Herbigerom, aby ten mohol v prípade potreby použiť vašu pomoc pri výmene peňazí?

– To je možné.

– Z kaviarne ste po istom čase vyšli a nasadli ste do električky, či na autobus?

– Nie. Herbiger mal auto.

– Ach tak! A aké to bolo auto?

– Čierny mercedes. Krásny voz.

– Mhm.

Walczak pokýval hlavou a pozrel na oblok, akoby sa nad čímsi zamyslel. Ale zrejme sa zriekol ďalších otázok, lebo predložil Krygierovi protokol.

– Podpíšte, prosím.

– Je to nevyhnutné?

– Áno. Ale je to len zvyčajná formalita. Nebojte sa.

– A čo bude so mnou, pán kapitán? – opýtal sa Krygier nepokojne.

Walczak sa usmial.

– Nič, celkom nič. Vráťte sa pokojne k svojej práci v banke. Radím vám však, aby ste sa v budúcnosti nepúšťali do takých neistých obchodov. Mohli by sa vám nevyplatiť.

– Uisťujem vás, pán kapitán, už nikdy v živote sa do niečoho takého nezamiešam, – vyhlásil zápalisto Krygier.

Walczak odložil do zásuvky obal so spismi a vstal, čím naznačil, že pokladá rozhovor za skončený.

– Tešilo by ma, keby ste naozaj vytrvali vo svojom predsavzatí. Inak by mohol byť náš budúci rozhovor pre vás veľmi nepríjemný.

Krygier sa uklonil a odchádzal. Keď chytal kľučku na dverách, Walczak povedal:

– Ešte by som sa vás chcel opýtať, čo sa stalo s tým Herbigerom.

Krygier zastal a znova si napravil okuliare na nose.

– Neviem. Počul som, že ho zadržala milícia. Ale neviem to naisto. Do videnia, pán kapitán.

– Do videnia.

Keď Walczak osamel, podišiel k obloku a chvíľu pozeral do ulice. Rozhovor ho uspokojil. Uvedomoval si, že mu Krygier nepovedal všetko, ale získané informácie mu zatiaľ stačili. Ponajprv dokonale potvrdili jeho predpoklady, že sa Jarzęcki zaplietol do veľkej pašeráckej aféry, ktorej dušou bol onen Nemec. Svojho času krakovská milícia uväznila rakúskeho občana, istého Herbigera, ktorému sa jednako podarilo ujsť z veliteľstva a zničiť za sebou všetky stopy. Dobrodruhovi odobrali pas a doklady. To asi on ušiel za hranice a použil pas, vystavený na Jarzęckého meno. Zneužívanie pasov na pasovom oddelení vyšetroval kapitán Strzelecki.

Walczak odišiel od obloka, pristúpil k telefónu a zdvihol slúchadlo.

– Haló! To si ty, Geňo? Počúvaj, môžem prísť k tebe na chvíľu? Máš trochu času? Dobre. Už idem.

Strzelecki bol chudý a veľmi vysoký. Pripomínal volavku alebo bociana a ten dojem zdôrazňoval ešte dlhý, tenký nos a celkom lysá hlava. Mal belasé oči, ktoré často privieral, čo hovoriaceho veľmi rušilo, lebo nikdy nevedel či kapitán sústredene počúva, alebo jednoducho drieme.

– Servus, Geňo, – povedal Walczak a podal mu ruku. – Viem, že máš veľa roboty. Nebudem ťa oberať o čas. Krátko a stručne: zistil si už, kto vydal Jarzęckého pas?

– Áno, – odvetil Strzelecki lakonicky, – Bednarz.

– Povedal, komu ho vydal?

– Nie. Tvrdí, že to bolo prostredníctvom nejakej ženy. Toho chlapa nikdy nevidel.

– Mhm… – Walczak vytiahol cigarety a ponúkol kolegu. Koľko dostal?

Strzelecki sa začudoval:

– Ako to, koľko dostal? Veď ešte nebol proces.

Walczak sa schuti zasmial.

– Veď ja sa spytujem, čo dostal za ten pas, a nie koľko rokov kriminálu.

– Zaplatili mu päťtisíc zlotých. Aspoň tak tvrdí.

– A povedz, Geňo, myslíš, že by Bednarz poznal ženskú, čo to u neho vybavovala?

– Akiste. Veď ju videl niekoľko ráz.

Walczak vstal.

– No, zatiaľ ti ďakujem. Ozaj, ak ťa to zaujíma, môžem ti povedať, že na Jarzęckého pas odcestoval pravdepodobne istý Herbiger, rakúsky občan.

– Ten, ktorého v Krakove zadržali za pašovanie hodiniek?

– Ten.

– Vidím, že si sa pustil do prípadu Jarzęckovcov.

– Pomaličky.

– A čo s Downarom?

– Voľakde zmizol. No servus, Geňo. Ďakujem ti.

Keď sa Walczak vrátil do svojej kancelárie, starostlivo poukladal spisy a vložil ich do veľkého ohňovzdorného trezoru v kúte. Pocítil, že je hladný. Len v tej chvíli si uvedomil, že celý deň nejedol nič, a už sa blížila piata.

V jedálni podišiel k nemu Lešniewski.

– No, ako vám to ide?

– Dosť dobre, súdruh major. Dúfam, že o niekoľko dní vám už podám obšírny referát.

– Výborne. Záleží mi na tom, aby sme ten prípad čím skôr skončili.

– Pousilujeme sa.

Po obede si Walczak rozkázal druhú šálku čaju, vystrel nohy a zapálil si cigaretu. Bol sýty a chcelo sa mu spať. V poslednom čase ho čoraz častejšie zmáhala únava. „Keď ten prípad skončíme, musím si trocha odpočinúť,“ pomyslel si. Dopil čaj a namáhavo sa zviechal z kresla. Zrazu si spomenul, že má lístok ha dnešný koncert. Zvyšovalo mu už iba málo času. Nestačí nakúpiť na večeru, čo treba, a zájsť domov. Helena sa bude fúkať – čo teraz?

Odišiel do svojej kancelárie a spojil sa s mestským veliteľstvom.

– Haló, mohol by som hovoriť so súdružkou Walczakovou?

O chvíľu sa ozval Helenin hlas:

– Počujem.

– Tu Karol. Vieš, drahá, akosi mi to nevychodí, nestihnem obstarať nákup. Mohla by si nakúpiť ty? Lebo ja idem dnes na koncert, už mám lístok.

– Dobre, dobre, – povedala Helena. – Kúpim voľačo. Netráp sa, neumrieš od hladu: Dobrú zábavu!

Walczak položil slúchadlo a chystal sa odísť.

Vstúpil Kobiela.

– Volal Radom, súdruh kapitán. Čierny mercedes tam garážoval nejaký čas, tak ako ste predpokladali. Celkom možné, že je to ten istý voz.

– Kedy ho videli v Radome?

– Pred niekoľkými týždňami.

– To značí pred zavraždením Jarzęckej.

– Tak akosi.

– To je dôležitá informácia. Možno pôjdete zajtra do Radoma.

– Ak treba, tak sa pôjde. Želáte si ešte niečo; súdruh kapitán?

– Zatiaľ vari nič. Majte všetko na očiach. Wojtasiakov byt musí byť pod stálym dozorom. Treba ta dať dvoch. Jeden nech pozoruje byt, druhý Wojtasiakovú.

– Stane sa. Vezmú si to na starosť Piétrzak a Gawrisiewicz.

– Dobre. To sú zodpovední ľudia. Ráno buďte včas na veliteľstve. Pozhovárame sa. Do videnia.

Keď Walczak vyšiel na ulicu, s pôžitkom vdýchol chladné, vlhké povetrie. Od rána sedel v zadymenej izbe. „Musím prestať s fajčením,“ zašomral pre seba. „Nemá zmysel tak sa údiť.“

Na rohu nasadol do osemnástky. Prešiel na prednú plošinu a siahol po cigarete. Vtom si pripomenul svoje rozhodnutie. Mávol rukou a zapálil si. Zamyslel sa. Prípad Jarzęckovcov nadobúdal v jeho mysli čoraz výraznejšiu podobu. Chýbalo mu už len niekoľko ohnív a napokon uzavrie reťaz nezvyčajných udalostí. Zpráva o tom, že čierny mercedes videli v Kadome, potvrdila jeho predpoklady. Bolo veľmi pravdepodobné, že Herbiger mal tam svoju „cieľovú zastávku“. Jarzęcká sa s ním chcela o niečom dohovoriť, zašla v onen večer do Radoma a potom sa vrátila do Varšavy. Jarzęcki cestoval ďalej a kdesi idúcky sa stretol so svojou milenkou, napríklad v Krakove. Alebo tá osôbka šla hádam tým istým vlakom do Varšavy, ibaže sedela v inom vozni. Z toho by vyplývalo, že Jarzęcká vôbec nezamýšľala ísť do Zakopaného, chcela iba pomýliť gazdinú.

Walczak sa tak pohrúžil do myšlienok, že prešiel Svätokrížsku a vysadol iba na Kráľovskej. Musel sa vrátiť. Na koncert prišiel v poslednej chvíli.

Orchester doladil nástroje a dirigent zastal pred dirigentským pultom. Sálu naplnila majestátna hudba Johanna Sebastiana Bacha. Celý orchester sa zmenil na jediný obrovský inštrument, z ktorého plynuli mocné akordy.

Walczak zaklonil hlavu a privrel očí. Cítil, ako pozvoľna stráca zmysel pre skutočnosť, zabúda na všetko. Zločiny, vyšetrovanie, milícia, obvinenia, celý ten svet, v ktorom žil a v ktorom konal, roztápal sa v melódii, strácal svoju farbu. To bol ozajstný odpočinok, úplné uvoľnenie nervov.

Stíchli posledné tóny. Sála zahrmela potleskom. Dirigent sa s úsmevom ukláňal, utieral si spotené čelo.

Obecenstvo vyšlo cez prestávku do dvorany. Walczak pocítil pálčivý smäd. Asi bol obed v menze presolený. Pretisol sa teda k bufetu a pýtal si pohár piva. Kým mu načapovali, začul úryvok rozhovoru:

– Vieš, že aj Stách Jarzęcki je mŕtvy?

– Nevrav! Aj on?

– Počula som.

– Vražda?

– Ticho… Ide Marína.

K hovoriacim prichádzala vysoká, driečna brunetka. Bledá, oválna tvár mala v sebe čosi znepokojivé. Veľké, tmavé oči sa horúčkovito lesklí. Náhlivo sa pozdravila so známymi a šla k bufetu.

Walczak ju potajme pozoroval. Rozpamätal sa na Downarove slová; bol mu raz spomínal, že Jarzęckého milenka sa údajne volá Marína. Je to ona?… Biela, pestovaná ruka držala pohár s limonádou. Walczaka zrazu myklo. Zazrel na ruke pekný prsteň s kameou.

Walczak počkal, kým sa nezačne druhá časť koncertu, a z automatu sa spojil s palácom Mostovských. O desať minút zastal pred Filharmóniou rádiovoz. Do haly vstúpil seržant Stolarek.

– Tu sme, šéf. Čo nového?

Walczak ho chytil pod pazuchu a polohlasne ho informoval, o čo ide. Potom poslal seržanta do voza, on si sadol v čakárni a zapálil si cigaretu. Ľúto mu bolo, že sa nemohol vrátiť do sály. Prišiel o svoj obľúbený Brahmsov koncert.

Ručičky na hodinách sa lenivo pomkýnali dopredu. Čas plynul akoby v spomalenom tempe. Minúty sa vliekli nekonečne dlho. Walczak si chcel skrátiť čakanie a vybral z vrecka Express. No nevnímal, čo čítal, nemohol sa sústrediť. Mysľou sa ustavične vracal k udalostiam, čo sa mali o chvíľu odohrať.

Konečne sa koncert skončil. Hrnúca sa vlna ľudí sa začala hrčiť pri šatni. Každý sa usiloval čím skôr chmatnúť svoj kabát. Vyzeralo to, akoby sa veľká budova Filharmónie vo chvíli mala zmeniť na zrúcaninu.

Zrazu Walczak, ktorý sa pretískal razom s inými, zvolal:

– Čo si to dovoľujete, pani?! Už aj mi vráťte peňaženku!

Pozrela na neho skôr prekvapená, než pobúrená.

– Zblazneli ste?

– Ihneď mi vráťte peňaženku! – zakričal znova Walczak. – Vráťte mi peňaženku, lebo zavolám, milíciu. Milícia! Milícia!

Nastal rozruch. Urastený milicionár sa náhlivo priblížil k Walczakovi a peknej brunetke.

– Čo sa tu robí?

– Tá dáma mi ukradla peňaženku.

– To je bezočivé klamstvo! Neukradla som nijakú peňaženku! Čo si to dovoľujete?!

– Zlodejka! Vráť mi moju peňaženku!

– Poďte so mnou na veliteľstvo, – energicky povedal milicionár.

– Veď je to nespravodlivosť! Ani mi na um nezíde ísť na veliteľstvo. Čo si vôbec myslíte?

– Peňaženku! Moju peňaženku! – vykrikoval Walczak.

Milicionár odviedol oboch na ulicu a strčil do auta.

Tmavooká krásavica neprestávala vystrájať.

– To je bezočivosť! To je obyčajné napadnutie! Neviete, s kým máte do činenia! Budem sa sťažovať na ministerstve, na hlavnom, veliteľstve milície. Zodpoviete sa za zneužitie moci!

Mlčali. Ani jednému z nich sa nechcelo v tej chvíli púšťať do diskusie s rozzúrenou ženou.

– Kde ma vlastne veziete? – osopila sa na nich po hodnej chvíli.

– Na hlavné veliteľstvo, veď ste chceli podať sťažnosť.

Pozrela na nich zarazená. V očiach jej blysol nepokoj.

– Teraz v noci?

– To nič, hlavné veliteľstvo pracuje vo dne v noci.

O chvíľu zastali pred mohutnou budovou veliteľstva.

– Dobrý večer, kapitán, – zasalutoval službukonajúci milicionár.

Walczak mu kývol a náhlivo odišiel do svojej kancelárie. O chvíľu sedel už za písacím stolom a pripravoval papier na zápisnicu. Zdvihol slúchadla a povedal:

– Predviesť!

Bola ešte bledšia. Prižmúrené oči hľadeli vyzývavo. Nezdala sa nastrašená. Ledva premáhala zlosť.

Walczak sa zmierlivo usmial a ukázal na kreslo.

– Sadnite si. Prepáčte mi, prosím, malú komédiu, ktorú som zahral vo Filharmónii, ale chcel som sa s vami dôverne pozhovárať a… musel som nájsť nejakú zámienku, aby som vás dostal na veliteľstvo. Možno to nebol šťastný nápad, ale v tej chvíli mi neprišlo na rozum nič lepšieho.

– To je vrchol bezočivosti, – zasyčala cez stisnuté zuby. – Upozorňujem vás, že to nenechám len tak. Zodpoviete sa svojim predstaveným za takýto postup.

Walczak prikývol.

– Áno, to je veľmi pravdepodobné. Čo robiť? – vzdychol si. – Keď prídem o miesto v milícií, budem za dobrú odmenu opatrovať vášho psa.

– Môjho psa?

– No áno, toho pekného hnedého settera, čo pred niekoľkými rokmi dostal cenu na výstave psov. Zabudol som, ako sa volá.

– Vari ste si chceli pohovoriť so mnou o mojom psovi? – spýtala sa netrpezlivo.

– Okrem iného. Ale nemyslím, že to bude jediná téma nášho rozhovoru.

– Odkiaľ vôbec viete, že mám psa?

Walczak sa usmial a vyňal puzdro na cigarety.

– Prepáčte, ale hneď na začiatku by som chcel upozorniť, že nemienim odpovedať na nijaké otázky. Tu sa ja budem spytovať a bol by som rád, keby v tomto nedošlo medzi nami k nedorozumeniu. – Posledné slová zdôraznil. Podal jej puzdro s cigaretami.

Zmĺkla a mechanicky si vzala cigaretu. Zazdalo sa mu, že sa jej prsty trochu chvejú.

– Čo si vlastne želáte odo mňa?

Walczak chytil pero a spýtal sa suchým, úradným hlasom:

– Priezvisko?

– Tyminská.

– Meno?

– Marina.

– Zamestnanie?

– Herečka. Som aj speakerkou v televízii.

– Adresa?

– Plavecká 12.

– Ste vydatá?

– Už mám dosť tých hlúpych otázok! – vybuchla náhle. – Nemám ani najmenšiu chuť s vami hovoriť! Nikto ma k tomu neprinúti! Prosím, aby ste ma hneď prepustili. Hádam som len nie uväznená?!

– Zatiaľ ešte nie, – odpovedal pomaly Walczak, preťahujúc jednotlivé slabiky. Vzal kúsok papiera a červenou ceruzkou začal na ňom kresliť akési geometrické figúry. Vzápätí vstal, podišiel k Tyminskej, sadol si na roh stola a dotkol sa prstom prsteňa s kameou. – Máte pekný prsteň. Môžem si ho obzrieť? Mám rád také umelecké kúsky.

Trochu prekvapená sňala z prsta prsteň a podala mu ho.

Walczak sa vrátil na svoje miesto, vybral z priečinka veľkú lupu a pozorne si obzeral kameu.

– Pekné, veľmi pekné. Benátska práca. To je iste nejaká rodinná pamiatka. Škoda, že ste taká neopatrná.

– Neopatrná? Nerozumiem. Ako to myslíte?

– Kamea je trošičku odbitá. Iste ste sa o čosi zachytili prsteňom.

– Možno. Nezbadala som.

– Mimochodom, ako dávno ste sa poznali s inžinierom Jarzęckým?

Vrhla na neho rýchly, nenávistný pohľad.

– Už som povedala, že nemám vôľu odpovedať na vaše hlúpe otázky. Odopieram akékoľvek výpovede.

Walczak bezradne rozhodil ruky.

– Nemôžem vás nútiť, ale pretože sa akosi patrí udržať náš rozhovor, dovolíte, aby som vám ja porozprával istú zaujímavú históriu. Dúfam, že vás nebudem nudiť.

Nepokojne sa zahniezdila.

– Nie som zvedavá na vaše histórie.

– Och, myslím, že táto vás zaujme. Teda začnime azda tým, že nemá zmysel, aby ste popierali fakty, ktoré už vieme a ktorých pravdivosť môžem kedykoľvek potvrdiť vecnými dôkazmi.

Pozrela na neho vyčkávavo a pokrčila plecami.

– Ani netuším, o čom hovoríte.

Walczak na chvíľu zmĺkol, zapálil si novú cigaretu a pátravo sa prizeral Tyminskej. Iba teraz sa začal upokojovať. Veď keď sa púšťal do onej výtržnosti vo Filharmónii, vôbec si nebol istý, či je to tá žena, o ktorú mu šlo. Riskoval veľmi veľa. Mohol sa, prirodzene, vystaviť disciplinárnemu pokračovaniu. Teraz už vedel, že ho ňuch ani tentoraz nesklamal. Hlboko vtiahol dym a spýtal sa:

– Naozaj neviete, o čom hovorím?

– Nie.

– Nútite ma porozprávať históriu, ktorú dobre poznáte a pamätáte si. Ale dobre, nech je tak. Teda:… dvadsiateho prvého ráno ste prišli so svojím priateľom Stanislavom Jarzęckým do Zakopaného, do penziónu Jutrzenka.

– To je lož! Čo si to dovoľujete!

Walczak sa usmial.

– Myslíte, že by som o tom všetkom hovoril, keby som si nebol istý, že to naozaj bolo tak? Pricestovali ste do Zakopaného s Jarzęckým a vystupovali ste v úlohe jeho ženy. Robili ste sa chorou a ľahli ste si do postele. Chyžná vám nosila jesť hore. Nuž, to dievča je teraz na veliteľstve a ak to bude nevyhnutné, zariadim konfrontáciu. Mám dať zavolať to dievča, či vás pozná?

Tyminská pozrela na neho naplašene.

– Nie, nie, nerobte to.

Tie slová vypovedala ticho, temer pokorne.

– Dobre, – pristal Walczak. – Ak nepochybujete, o čom hovorím, konfrontovať vás netreba. Teda pokračujme. V Jutrzenke ste boli asi štyriadvadsať hodín. Dvadsiateho druhého ráno, keď sa neďaleko mostíka našla mŕtvola Jarzęckej, ušli ste cez oblok, spotili ste sa po konopnej šnúre, a jej zvyšky, nájdené na radiátore, mám tu, v zásuvke. Na obločnom ráme sa našiel úlomok kamey. O voľačo ste sa akiste zachytili prsteňom. Ale nech… To všetko by nebolo také strašné. Nejeden muž klame ženu a chodieva s milou do Zakopaného alebo k moru a dakedy do Krynice. Obvyklé manželské historky, hroziace prípadne škandálom a rozvodovým procesom. Horšie je, ste v podozrení, že ste zavraždili Stanislava Jarzęckého.

Tyminská zhrozená vyskočila.

– Preboha!… Ale veď… ale veď… to nie je pravda! Prisahám!

Walczak podišiel k nej a jemne ju posadil do kresla. Jeho tvár nadobudla dobrotivý a starostlivý výraz. Podobal sa šľachetnému otcovi, znepokojenému neúspešným štúdiom svojej dcérky.

– Upokojte sa a dobre počúvajte. Chcem vám pomôcť, ale to záleží len a len od vás.

Ovládla sa a pozrela na neho pokojnejšie.

– To je klamstvo! Ja som nezabila Jarzęckého! Nemáte na to nijaké dôkazy.

Walczak sa zachmúril nevôľou.

– S vami sa naozaj nemožno rozumne dohovoriť. Zdá sa mi, že od našej krátkej známosti ste sa už stačili presvedčiť, že nerozprávam len tak… do vetra. Pred niekoľkými hodinami sme uväznili istého Karolaka, šoféra zo železničnej správy. Nuž ten Karolak vypovedal, že ste v Krakove zastrelili Stanislava Jarzęckého. Teraz viete, prečo som sa musel s vami súrne rozprávať. Zajtra nepochybne príde z prokuratúry príkaz zatknúť vás. Veľmi rád by som vám pomohol, ale…

Tyminská strašne zbledla a zdalo sa, že čochvíľa zamdlie. Hľadela na Walczaka široko otvorenými očami. Pery sa jej nervózne chveli. Bola na poľutovanie.

– To nie je pravda, to nie je pravda, – opakovala ticho. – Prisahám vám, že to nie je pravda. Karolak klame, klame. On zastrelil Stanislava. Vrah, vrah!

Walczak ustarostene pokýval hlavou.

– Áno, áno, to je nepríjemné, veľmi nepríjemné. Naozaj, ťažká situácia. Karolak tvrdí, že vy ste zabili Jarzęckého, a vy vravíte, že on. Nuž čo… Ja som skôr, náklonný pripustiť, že vy hovoríte pravdu, ale… čo ja viem… Rád by som vám akosi pomohol. 

– Zachráňte ma! Pre všetko na svete, zachráňte ma! Ja som to nespravila, som nevinná!

– To nebude také prosté. Karolakova výpoveď… – Walczak si zamyslene šúchal čelo. – Aby ste vybŕdli dajako z tej situácie, museli by ste sa so mnou pozhovárať celkom inakšie.

– Inakšie? Nerozumiem, ako?

– Úprimnejšie.

Pozrela na neho váhavo. Uhádol jej myšlienky.

– Nemyslite si, že chcem podfukom dostať z vás nejaké priznanie. Vôbec nenalieham, ba môžeme hneď skončiť náš rozhovor. Pravda, v súvislosti s Karolakovou výpoveďou vás musíme zadržať, kým sa prípad nevysvetlí.

Nervózne šklbala koniec hodvábneho šálu. Bolo vidieť, že s ohromným vypätím vôle sa snaží znova získať duševnú rovnováhu. Zapálila si cigaretu a napokon sa ozvala nevýrazne a zastreto:

– Vlastne… vlastne nerozumiem dobre, ako?…

Walczak vycítil, že terén je už náležíte pripravený.

Treba kuť železo, kým je žeravé. Naklonil sa nad stôl a povedal mäkko, takmer srdečne:

– Dôverujte mi trochu. Vyšetrujem prípad Jarzęckovcov od začiatku a len ja vám môžem naozaj pomôcť. Uvažujte trošičku. Pani Jarzęcká nežije. Mŕtvolu jej muža vytiahli nedávno z Visly pri Krakove. Pri pitve sa zistilo, že Stanislava Jarzęckého zastrelili. Karolak tvrdí, že ste tú vraždu spáchali vy. Vodca celej bandy ušiel za hranice. Žiaľ, nestačili sme ho zadržať. Nuž vidíte, nie ste v najlepšej situácii a môže vás zachrániť, len keď sa celkom úprimne porozprávate so mnou. Ste ochotná odpovedať na moje otázky?

– Áno, – prisvedčila.

– Tak je dobre. Ale upozorňujem, že som o prípade dobre informovaný a ak vás hoci len raz prichytím pri klamstve, hneď preruším rozhovor a dám vás odviesť do väznice.

– Spytujte sa.

– Teda najprv by som rád vedieť, ako to bolo od začiatku s Herbigerom. Ako sa to všetko začalo.

– S Herbigerom sa zoznámila vo Viedni Oľga Zdaniecka.

– Tá maliarka?

– Áno.

– No a?

– Predstieral, že je do nej zaľúbený. O nejaký čas prišiel do Varšavy ako turista na utešenom mercedese. Jarzęckovci ho poznali u Zdanieckej. Začali spolupracovať.

– Pašovali do Rakúska striebro, doláre a naše zloté v päťstovkách, – povedal Walczak, – a sem privážali hodinky.

– Vidím, že ste dobre informovaný.

– Čo robiť? To už je moja povinnosť. Povedzte mi. Sako sa stalo, že jedného dňa sa Herbiger rozhodol odpratať Jarzęckovcov z cesty?

– Od zavraždenia toho detektíva sa vzťah medzi Herbigerom a Jarzęckým zhoršoval.

– Áno, – prisvedčil Walczak, – súhlasí. V garáži železničnej správy zastrelili poručíka Chrusciaka. Akiste chcel zadržať Herbigera alebo azda Karolaka.

– Myslím, že to tak bolo. Viem, že sa Stanislav vydesil a už nechcel mať nič spoločné s celou bandou. Chcel sa z toho všetkého čím skôr dostať, a vtedy…

– … vtedy Herbiger cítil, že Jarzęcki mu môže byť nebezpečný, – dokončil Walczak.

– Správne. Stanislav bol náramne znepokojený. Bál sa o život.

– Ale prečo zabil Jarzęckú?

– Rozhodli sa odviesť milíciu na falošnú stopu a obviniť Jarzęckého z vraždy toho poručíka. Kristína Jarzęcká náhodou vypočula, ako sa Herbiger s Karolakom o tom rozprávali. Videla som vtedy hrozný výstup. Kristína si stala na mužovu obranu a kategoricky vyhlásila, že hneď pôjde na milíciu a udá ich. No pohrozili jej, že ju odpravia, ak nebude ticho. Terorizovali nás všetkých.

– Aj vás?

– Pravdaže. Stále som sa bála, že sa stane niečo strašné.

– Je ten Herbiger pekný? – spýtal sa Walczak zrazu.

– Veľmi. Vysoký, urastený, elegantný. Mal pekné vlnité vlasy. Na prvý pohľad vzbudzoval dojem ozajstného gentlemana.

– A ohromne vplýval na ženy?

– Prirodzene.

– Vy ste vedeli, že Karolak mal zastreliť Jarzęckú?

– Nie.

Walczak chytil linenár a netrpezlivo ním buchol o kraj stola.

– Veď sme so dohodli, že nebudete klamať.

– Prečo myslíte, že klamem?

– To je prosté. Herbiger ušiel za hranice, použijúc Jarzęckého pas. Rozumie sa, že svoj voz, čierny mercedes, nechal tu. Vedel, že prechádzať na ňom cez hranice by bolo pririskantné. Ďalej: Karolak zabil Jarzęckú, rozhodol sa zaviezť telo do Zakopaného a podhodiť ho do Jarzęckého izby. Plán bol smelý a nie celkom zlý. Jarzęckého by boli obvinili z vraždy a celé vyšetrovanie by sa bolo zvrtlo celkom inak. Pozornosť bezpečnostných orgánov by sa bola na dlhší čas odvrátila od pašeráckej bandy aj od zavraždenia poručíka Chrusciaka. Museli ste teda vedieť, že chcú Jarzęckú zabiť. Spolupracovali ste so zločincami. Lenže Karolak zle odhadol čas, alebo možno dostal cestou nejaký defekt. Myslel, že príde do Zakopaného v noci, a miesto toho došiel tam na svite. Vo dne nemohol uskutočniť svoj plán, a preto nechal Jarzęckej telo na mostíku. Vy ste sa spustili z prvého poschodia po šnúre a možno naraz s Karolakom ste sa vrátili mercedesom do Varšavy so zastávkou v Krakove, kde Karolak zlikvidoval Jarzęckého. Bál sa ho. Jarzęcki vedel, že Karolak zabil poručíka Chrusciaka, Môžbyť sa v niektorých podrobnostiach mýlim, ale vo všeobecnosti musela celá história vyzerať asi takto.

Tyminská hľadela na Walczaka široko otvorenými očami.

– Nevedela som, že zabije Stanislava… Ja som nevedela o ničom… prisahám, že hovorím pravdu. Uverte mi… Musíte mi veriť. Som nevinná… nevinná!

Vstala, akoby chcela dať svojím slovám väčšiu váhu. Zrazu sa chytila za hlavu a klesla v mdlobách.

Walczak pribehol k nej a začal ju kriesiť. Ale keďže Tyminská neprichádzala k sebe, vrátil sa za stôl a zdvihol slúchadlo.

– Pošlite sem ihneď lekára. A ešte jedno: nech Stodolak ide na Plaveckú 12 a nech privezie gazdinú Márie Tyminskej aj jej psa. Povedzte mu, aby sa poponáhľal.

Tu B-4… tu B-4…

Downar vystúpil z autobusu na rohu Obuvníckej. Prešiel na druhú stranu ulice a nerozhodne zastal. Walczak ho síce ubezpečil, že ho milícia nebude stíhať, ale on si umienil byť obozretný a neukazovať sa na Ursynovskej. Rozhodol sa teda dostať k Hanke Raclavickou.

Ulica bola tmavá a o tomto čase celkom pustá.

Nové budovy sa červeneli neomietnutou tehlou. Downar sa pustil pomedzi domy, preskočil múr a o chvíľu sa ocitol pred dverami bytu, s ktorým ho spájali nedávne spomienky. Zacengal a netrpezlivo čakal. Vari nie je doma? Hádam odišla kamsi za priateľmi alebo odcestovala z Varšavy? Myšlienka, že neuvidí Hanku, mu bola neznesiteľná. Toľký čas čakal na tú chvíľu! Náramne sa mu cnelo. Prečo neotvára? Poznove zacengal.

Dlážka v predizbe zavŕzgala pod ťažkými krokmi. To neboli jej kroky. Čie teda?…

Šťukla zámka. V tmavom otvore dverí sa zjavila plecnatá postava urasteného muža.

– Koho hľadáte? – nízky zachrípnutý hlas ani trochu neznel povzbudzujúco.

– Slečnu Hanku Drzewiecku, – povedal naplašený Downar.

Chcel cúvnuť, ale tamten ho pustil do predizby.

– No vstúpte, lebo je prievan.

Na stolíku, pri ktorom vtedy popíjali víno, stála fľaša vodky. Pri pohovke horela malá lampka. Povetrie bolo dusné, presýtené cigaretovým dymom.

Len teraz pozrel Downar pozorne na neznámeho. A zrazu cítil, že mu krv stuhla v žilách. Nie prvý raz videl toho človeka. Poznal Karolakovu hranatú tvár.

V prvej chvíli stŕpol. Chcel vytiahnuť pištoľu a odzbrojiť ho. Ale hneď sa toho zriekol. Na to ešte bude mať kedy. Najprv chcel zvedieť, čo tu robil ten bandita. Či sa vlámal? Ale nie, tak by mu predsa neotváral dvere. Nechcel pripustiť, že Karolak by bol Hankiným známym alebo priateľom. Vylúčené! Alebo… alebo ide o nejaké reportérske podujatie? Možno Hanka zbiera materiál pre článok? Nezmysel. Dobrodruh toho typu ako Karolak nedal by sa nahovoriť na také zábavky. Teda čo to znamená?

Downar si sadol a vytiahol cigarety. „Som zvedavý, či ma pozná?“ „Videl ma vtedy v garáži len chvíľočku. Bol som prestrojený. Nemal by ma poznať.“

– Slečna Hanka nie je doma? – spýtal sa.

Karolak sa mu chvíľu veľmi pozorne prizeral. Chytil fľašku, odzátkoval a nalial do kalíškov.

– Hanečka hneď príde. Chvíľku trpezlivosti. Zatiaľ si glgnime potroche. Ale vlastne ani neviem, s kým mám tú česť.

– Som Kozlowski, – povedal Downar.

A ja Karolak, a predstavte si, ja sa naozaj tak volám, bez akýchkoľvek podfukov. Lebo načo by som pred vami zatajoval ozajstné priezvisko? Vidíme sa prvý raz a už sa nikdy nestretneme. Alebo nie prvý raz? Či sme sa už zišli voľakde? Veď je Varšava neveľké mestečko, pravda, pán Kozlowski?

– Pravda, – zamrmlal Downar. Pozorne sledoval každý Karolakov pohyb. Vedel že v hociktorú chvíľu sa môže niečo stať.

Dosť dlho sa premeriavali pohľadom ako dva dravce, prichystané na smrteľný zápas. Downar prižmúril oči a čakal. Krv mu živo pulzovala v sluchách. Napäl všetky svaly.

Zrazu Karolak vyceril zuby v úsmeve a siahol po kalištek.

– Vodka sa nám vyparí. Napime sa. Na vaše zdravie, pán poručík. – Vypil a vstal, vystrel mohutnú postavu v celej výške. – No, a teraz dovolíte, aby som išiel na prechádzku. V tejto izbe čosi páchne. –– Vykročil ku dverám.

Downar skočil a vytrhol z vrecka pištoľu.

– Ruky hore!

Stál priblízko. Karolak ho nad očakávanie obratne kopol ťažkou topánkou do ozbrojenej ruky. Pištoľa vyletela oblúkom a padla za pohovku. Bandita sa ticho zasmial a istý víťazstvom vrhol sa napred. Ale podceňoval protivníka.

Downar sa bleskove zvrtol doľava, pravicou tresol Karolaka do tváre a kým sa ten stihol spamätať z úderu, nakládol mu celú sériu do žalúdka. Karolak zjačal od bolesti a zatočil sa pod skriňu. Pokúšal sa blokovať údery, ale mocný zásah do brady ho zvalil na zem. Vtedy Downar skočil k telefónu. Keď vykrútil šestorku, začul odrazu rozkazujúci hlas:

– Ruky hore!

Prudko sa obrátil. Vo dverách stála Hanka s revolverom v ruke. Nestihol ani skríknuť, keď ho v tej chvíli mocný úder do zátylku zvalil na dlážku. Ako v hmle počul nad sebou šťuknutie naťahovanej pištole. Vzápätí sa rozľahol ženský hlas:

– Nezabíjaj! Chytro! Ideme k Fechnerovi.

Ešte jeden úder a Downar sa prepadol do tmy.

Keď prišiel k sebe, cítil prudkú bolesť v zátylku a sladkastú chuť krvi v ústach. Pokúšal sa vstať, ale nemohol sa pohnúť. Ruky i nohy mal tuho poviazané remeňmi. Obzrel sa dookola. Izba bola prázdna.

Pomaly, veľmi pomaly, krčiac a vyrovnávajúc zmeravené nohy, plazil sa k telefónu. Na šťastie aparát stál na nízkom stolíku. Downar sa z celej sily zdvihol dohora a zubami chytil slúchadlo, takže padlo na dlážku. Ozval sa signál. Rozmýšľal, ako vykrútiť číslo. Pri telefóne ležala krátka ceruzka. Chytil ju do zubov, a začal ňou triafať do otvorov číselníka. Nebolo to ľahké. Ceruzka sa zakaždým vyšmykla a nevykrútil číslo do konca. Downar ťažko dýchal od námahy. Pot ho oblieval. Niekoľko ráz padol na dlážku a musel sa znova zdvihnúť do výšky stolíka. Remene sa mu bolestivo zarezávali do zhybov na rukách. Stisol zuby. Chvíľami sa mu marilo, že to nedokáže a bude musieť trpezlivo vyčkať, kým ho dakto nájde a vyslobodí z pút. Ale nepoddával sa. Uvedomoval si, že každá minúta zväčšuje šance zločincov. Napokon, po mnohých pokusoch, podarilo sa mu vytočiť 6-24-24. Zošuchol sa na dlážku a nachýlil sa k slúchadlu.

– Milícia. Počujem.

– Hovorí poručík Downar z hlavného veliteľstva. Pošlite ihneď rádiovoz na Ursynovskú. Ležím poviazaný v byte istej Anny Drzewieckej. Upovedomte ihneď kapitána Walczaka. Ponáhľajte sa!

O desať minút Walczak, ktorý dostal telefonickú zprávu na veliteľstve, vpadol do izby. Za ním vbehol zadychčaný seržant Stodolak. Rýchlo vyňal z vrecka veľký vreckový nôž a prerezal putá.

– Ste tu s rádiovozom? – spýtal sa Downar nedočkavo a roztieral si zhyby na rukách.

– Áno.

– Behom dolu!

Na schodoch niekoľkými slovami porozprával, čo sa stalo.

Sikora zapäl motor. Walczak si sadol k nemu a chytil mikrofón. Downar a Stodolak sa usalašili na zadnom sedadle.

– Pozor, pozor! Tu B-4… Tu B-4! Falanga, falanga! Tu Walczak, tu Walczak… Uzavrieť ihneď všetky, východové cesty z mesta, uzavrieť ihneď všetky východové cesty z mesta! Zadržať čierny mercedes… Zadržať čierny mercedes. Udržať spojenie.?. Udržať spojenie.

A hneď sa ozvali iné rádiovozy.

– Volám B-4… Volám B-4… Tu K-9. Rozumiem. Idem na Wolskú… Idem na Wolskú…

– Volám B-4… Volám B-4… Tu F-6… Tu F-6. Rozumiem. Idem na Krakovské aleje… Idem na Krakovské aleje.

– Volám B-4… Volám B-4… Tu L-22. Rozumiem.

– Idem na Mickiewiczovu ulicu… Idem na Mickiéwiczovu ulicu…

Hlásenia prichádzali nepretržite. Mesto bolo obkolesené.

Trielili Pulavskou. Sikora pridával plyn. Walczak znova chytil mikrofón.

– Mestské veliteľstvo! Mestské veliteľstvo! Tu B-4… Tu B-4… Hovorí kapitán Walczak… Hovorí kapitán Walczak… Hľadáme čierny mercedes… Hľadáme čierny mercedes. Upovedomte vojevodské veliteľstvá… Upovedomte vojevodské veliteľstvá… Spojenie neprerušujeme. Spojenie neprerušujeme…

– Už doista odišli z Varšavy, – mrmlal Downar. – Nechytíme ich. Parom vie, ako dlho som ležal v bezvedomí. Stihli zdúchnuť.

– Musíme zájsť k tomu Fechnerovi, – zakričal Walczak. – Pridaj plyn!

Sikora stisol pedál.

– Tisíc striel! – zahrešil zlostne. – Milícia by mala mať vozy ako sa patrí, a nie také škatule. Ako môžem dohoniť mercedes, keď vytiahnem sotva sto desať, a tamten vyše dvesto. Škoda hovoriť.

Na Kaňovskej zastali pred vilou doktora Fechnera. Dom bol prázdny. V byte vládol neslýchaný neporiadok. Bolo vidieť, že sa dakto nachytro chystal na cestu.

– Do voza! – rozkázal Walczak. – Tu nemáme čo robiť.

Ozvala sa rádiostanica.

– Volám B-4… Volám B-4… Tu K-9… Tu K-9… Ideme za čiernym mercedesom. Ideme za čiernym mercedesom. Smer Wyszogród… Smer Wyszogród.

Walczak sa sklonil nad mikrofón.

– K-9… K-9… Tu B-4… Tu B-4… Zprávu sme prevzali… Ideme za vami… Ideme za vami… Udržať spojenie… Udržať spojenie…

A znova chytil mikrofón.

– Mestské veliteľstvo… Mestské veliteľstvo… Tu B-4… Tu B-4… Hovorí Walczak… Hovorí Walczak… Stíhame čierny mercedes… Stíhame čierny mercedes… Smer Wyszogród, Toruň… Smer Wyszogród, Toruň. Idú pravdepodobne na pobrežie. Upovedomte vojevodské veliteľstvá… Upovedomte vojevodské veliteľstvá.

Vybehli na hradskú. Šli rýchlosťou vyše sto kilometrov za hodinu. Sikora sa preukázal ako znamenitý vodič. Na zákrutách takmer nehamoval. Voz sa nakláňal nabok a zdalo sa, že v najbližšej chvíli zbehne z cesty. Kedy-tedy sa ozýval rádiovoz K-9. Cesta bola biedna, a preto mercedes nemohol ísť na plnú rýchlosť.

– Pridaj, Sikora, pridaj!

– Nedá sa, súdruh kapitán. Na ukazovateli mám sto pätnásť a už mi motor vynecháva. Počujete, ako kašle? Musím spomaliť. To je voz dobrý na taxík, ale nie pre milíciu. Hocijaký bandita nás predbehne. Aby to porantalo!

– Počúvaj, Štefan, – ozval sa zrazu Walczak. – Nenechal si ty vtedy večer u Jarzęckej plášť dolu v hale?

– Čo ti to teraz prišlo na rozum? – pozrel naň Downar prekvapene. – Pravdaže som nechal zvrchník v hale.

– A v zvrchníku si mal vodičský preukaz?

– Nepamätám sa. Akiste.

– Tak ti ho zo zvrchníka vybrala tá nepravá gazdiná Jarzęckých, s ktorou si sa potom zhováral. Už ju mám na veliteľstve. Len neviem, kto ti opätovne podhodil vodičský preukaz v Zakopanom.

– Istá dievčina, – zasyčal cez stisnuté zuby Downar. – Bola u mňa v hoteli a teraz ide tým mercedesom.

– Drzewiecka?

– Mhm.

– Myslím, že sa s ňou onedlho pozhovárame.

– Veľmi pochybujem. Na tejto káre mercedes nedohoníme. To je moderný šesťvalec. Vytiahne dvesto štyridsať.

– Ale nie na našich cestách. Ten potrebuje asfalt.

Zmĺkli. Sikora, zohnutý nad volantom, usiloval sa vynútiť z motoru čo najväčšiu rýchlosť. Varšava sa priam chvela od priveľkej námahy. Mocné svetlo reflektorov pretínalo tmu.

Downar sa nachýlil k Walczakovi:

– Teda vravíš, že tá falošná gazdiná mi vtedy ukradla vodičský preukaz?

– Nepochybne.

– A Karolína Sojecká, ozajstná gazdiná Jarzęckovcov, bola do toho všetkého zapletená?

– Myslím, že nie, – pokrútil Walczak hlavou.

– Odkiaľ mala potom tamtá, kľúče od vily?

– To je prosté. Sojecká odišla do Grochowa k sestre. Wojtasiak alebo Karolak sa jej dostal do kapsy a priniesol kľúče na Mokotów.

– A tá ženská šafárila celý čas vo vile Jarzęckovcov! Len nerozumiem, načo brala so sebou psa.

– Neviem. Možno sa s ním cítila istejšia, alebo sa ho bála nechať doma samého, aby nezavýjal a nezalarmoval v noci susedov.

A znova prehovorila rádiostanica:

– B-4… B-4! Tu K-9… Tu K-9… Nadviazali sme spojenie s Bydgoszczou… Blokujú cestu… Blokujú cestu… Mercedes spomalil… Mercedes spomalil… Doháňame ho…

Walczak prijal hlásenie a hneď odpovedal:

– K-9… K-9… Tu B-4… Tu B-4… Zprávu sme prevzali… Zprávu sme prevzali… Pozor… Pozor… Ľudia v mercedese sú ozbrojení… Ľudia v mercedese sú ozbrojení…

– Alebo majú poruchu na motore, alebo rozmýšľajú, či neuniknúť bočnou cestou, – poznamenal Stodolak. – Inak by nespomaľovali.

Downar vybral cigarety a ponúkol seržanta.

– Nie sú naivní. Veď vedia, že sme nadviazali spojenie s vojevodskými veliteľstvami, a že im každú chvíľu môže nejaký náš voz zablokovať cestu. Voľačo kombinujú.

– A viete, čo by som spravil, byť na ich mieste? – ozval sa Walczak.

– No?

– Obrátil by som sa, na plný plyn by som sa znova vracal do Varšavy a pred samým mestom skrútol na nejakú bočnú cestu.

– Hej, ale oni nevedia, koľko vozov ide za nami.

– To je pravda. – prikývol Walczak. – Máte všetci zbraň?

– Áno.

– Iste sa bude strieľať. Pripravte sa.

Ako na odpoveď rozľahli sa ďaleké výstrely.

– Počujete? Bydgoszcz do nich bije. Pridaj plyn, Sikora!

– Na môj veru, súdruh kapitán, nemôžem. I tak je hotový zázrak, že sa táto kára doteraz ešte nerozletela. Pritláčam až po dosku.

Ešte niekoľko minút šialeného tempa a vo svetle reflektorov zazreli v priekope ležať auto. Vedľa neho pobehúvali niekoľkí milicionári.

– Ale ich rezli! – zvolal Sikora. – Zastaneme, súdruh kapitán?

– Nie, nie, ďalej. Nech si poradia sami.

– B-4… B-4… Tu K-9… Tu K-9… Bydgoszczský voz ostreľoval mercedes… Mercedes ich prevalil do priekopy a zväčšil rýchlosť… Stratili sme ho z očú… Stratili sme ho z očú…

– Aby to porantalo! – hrešil Sikora. – Môžeme ich naháňať do samej smrti.

Walczak nervózne chytil mikrofón.

– K-9… K-9… Tu Walczak… Tu Walczak… Zprávu sme prijali… Prešli sme okolo bydgoszczského voza… Spojte sa s Bydgoszczou… Spojte sa s Bydgoszczou… Nech blokujú cestu… Nech blokujú cestu…

– Babráci, aby ich, – šomral Downar. – Nedokážu ani voz zadržať.

– Čo od nich chceš? – zastal sa ich Stodolak. – Museli, do nich poriadne búšiť.

Sikora pridával plyn. Roztrasená varšava sa rútila vpred ani kôň pobodávaný ostrohami. Svetlá stuha cesty sa závratne rýchlo strácala pod kolesami auta. Brzdy hlucho škripeli na zákrutách.

Pred samou Bydgoszczou znova ozvala rádiostanica:

– B-4… B-4… Tu K-9… Tu K-9… Mercedes odbočil na Fordon, Chelmno… Mercedes odbočil na Fordon, Chelmno… Bydgoszczský voz mu ide v pätách… Bydgoszczský voz mu ide v pätách…

– K-9… K-9… Tu Walczak… Tu Walczak… Zprávu sme prijali… Ideme za vami… Ideme za vami… Spojte sa s Gdanskom… Spojte sa s Gdanskom.

– Teraz ich už máme, – povedal Stodolak. – Tri vozy za nimi. Gdaňsk im pretne cestu. Neujdú.

– Dúfajme, – zašomral Walczak.

– B-4… B-4… Tu K-9… Tu K-9… Nadviazali sme spojenie… Nadviazali sme spojenie. Gdanské vozy na ceste… Gdanské vozy na ceste…

Walczak sa spokojne usmial.

– Teraz nám už nevykĺznu.

– Nebuď si taký istý, – povedal Downar. – Tí sú odhodlaní na všetko. Budú sa brániť.

– Majú len krátke zbrane.

– Ako vieš? Možno majú niekoľko granátov.

– Vylúčené! Kde by ich vzali?

– Ja by som na ich mieste vystúpil z voza a utekal do poľa, – ozval sa Stodolak.

Walczak potriasol hlavou.

– To neurobia. Asi majú niekde na pobreží skrytý nejaký motorový čln. Preto idú tým smerom. Chcú ujsť do Švédska.

– Môžbyť.

– Chcú sa prebiť stoj čo stoj, ale nepodarí sa im.

Zmĺkli a chvíľu nepokojne počúvali motor, ktorý začal akosi povážlivo chrčať.

– Čo je, Sikora?

– Zle je, súdruh kapitán. Tuším zlyháva. Karburátor sa zapcháva a aj benzínu je málo.

– Vy ste nenatankovali?

– Benzín mám, ale v kanistrách.

– Do Gdanska nedôjdeme?

– Pochybujem.

– Pozor… pozor… B-4… B-4… Tu K-9… Tu K-9… Máme ich… Gdanské vozy im preťali cestu… Gdaňské vozy im preťali cestu… Mercedes spomaľuje… Mercedes spomaľuje… Bydgoszcz ho doháňa… Bydgoszcz ho doháňa…

– Počujete? – skríkol Walczak, obracajúc sa k svojim druhom.

Neďaleko Tczewa sa rozľahlí výstrely.

Walczak vytiahol pištoľu a zakričal:

– Pridajte plyn, Sikora!

Keď dorazili na miesto, bolo už po všetkom. Čierny mercedes stál krížom cez cestu. Karolakovi zakladali milicionári putá. Fechnerovci sedeli v červenej varšave. Bezvedomú Hanku dvaja ukladali na nosidlá. Bola ranená.

Downar pozrel na ňu a stisol zuby. Ale necítil hnev. Prišlo mu ľúto dievčaťa.

Walczak podišiel k nemu a chytil ho popod pazuchu.

– No, Štefan, myslím, že je najvyšší čas, aby sme sa pozhovárali s prokurátorom.

Sikora nalieval benzín do nádrže.

Z poľského originálu Z. Zeydler-Zborowski Czarny Mercedes, 

Iskry, Varšava 1958,

 preložil a upravil Anton Beskid.
�	druh anglického poľovného psa


�	 Orbis – cestovná kancelária podobná nášmu Čedoku


�	 vypuklo vyrezávaný drahokam


�	francúzske príslovie, čítaj šeršé la fam – hľadajte ženu; t. j. ak sa niečo prihodí, väzí za tým nejaká žena


�	Pomaly, pomaly, ale iste





